text:
ሎሚ ዘመን ልዕሊ 3.6 ነጥቢ ዘምጽኡ ተማሃሮ 1044 እዮም። ካብዚኦም እቶም 253 ምሉእ ነጥቢ ማለት 4 ዘምጽኡ`ዮም። ብሰሉስ ኣብ ኣስመራ ዝርከብ ቀጽሪ አክስፖ ኣብ ዝተኻየደ ስነ-ስርዓት ምዕዳል ሽልማት፡ ተማሃሮ ንዝተዳለወሎም ናይ Laptop ኮምፒተርን ገንዘብን ሽልማት፡ ካብ ፕረዚደንት ኢሳያስ ኣፈወርቅን ምንስተር ትምህርቲ ሰመረ ርእሶምን ተቐቢሎም። ሎሚ ዘመን እቶም 4ተ ነጥቢ ዘምጽኡ ጥራይ ዘይኮነስ፡ እቶም 3.6ን 3.8ን ዘምጽኡ ኸይተረፈ ናይ Laptop ኮምፒተርን ገንዘብን ሽልማት ምርካቦም ካብቲ ዝሓለፈ ፍልይ ዘብሎ`ዩ ኔሩ።
ክሳብ ዝሓለፈ 2007 ዓ.ም፡ 4ተ ነጥቢ ዘምጽኣ ደቀንስትዮ ኣይነብራን፡ ሎሚ ዘመን ግና 65 ደቀንስትዮ 4ተ ነጥቢ ኣምጺአን።
እዚ ንተማሃሮ ዝወሃብ ሽልማት ብሽልማት ዛግረ ዝፍለጥ ኾይኑ፡ ካብ 1998 ኣትሒዙ ዓመታዊ ዝዕደል`ዩ።
ኣስመራ ትርከብ ሰናይት ሃብቱ ዝለኣኸቶ ምሉእ ጸብጻብ ንምልክት ድምጺ ብምጥዋቕ ምስማዕ ይክኣል


c: text/html

text:
በስመ አብ ወወልድ ወመንፈስ ቅዱስ አሐዱ አምላክ!
ዝክረ ጻድቅ ንዓለም ይሔሉ፦ አቡነ ክፍለ ሥላሴ ዘዛውል ወዘባንብቆ
ካብ ከርሢ ዛውል ዝወፅኡ ብርሃን ሃይማኖትን ዓምዲ ሥነ ምግባርን ዝኾኑ ብዕድመ ወዲ 28 ዓመት መንእሰይ፡ ብመንፈሳዊ ብስለት ግና ኣረጋዊ ዝኾኑ ኣቡነ ክፍለሥላሴ በረኸት ቅዱስ ታሪኾም ክንካፈል ፍቓድ እግዚአብሔር ይኹነልና።
አቡነ ክፍለ ሥላሴ ካብ ኣቦኦም ተክለማርያም ወልደ ዘኬዎስን፡ ካብ ኣደኦም ርግበ ዳዊትን ኣብ ዛውል ተወልዱ። ስሞም ድማ ‘መሓርየ እግዚእ’ በልዎም። መሓርየ እግዚእ (ኣቡነ ክፍለሥላሴ) እተን ልምሉማት ኣእጋሮም ናይ ታተ ዕድሜአን ኣኅሊፈን ምስ ተረራ ብኡ ንብኡ ናብ ጕስነት ጤለ በጊዕ እየን ወፊረን።
‘ኅሩይ እምከርሠ እሙ’ ካብ ማኅፅን ኣደኦም ዝተኃርዩ ስለዝነበሩ ገና ካብ ሕፃንነቶም ጀሚሮም ፍርሀተ እግዚአብሔር ዝነበሮም ‘ስመ ሥላሴ’ ብከንቱ ዘየልዕሉ ምእዙዝ ነበሩ። ንጠባዮም ዘጽንዑ ካብቶም ንጥሪቶም ምምላስ ዝተሃከዩ ጓሶት “ብስም እግዚአብሔር ምለሰን” ይብልዎም እሞ ስለ ስመ እግዚአብሔር ኢሎም ይእዘዙ ነበሩ።
ንከንቱነት ዓለም ብቃለ እግዚአብሔር ንክስዕሩ በትሪ ጕስነት ደርብዮም ናብ ደብረ ኣቡነ ሳሙኤል ደብረ ኣባይ ኣምርሑ። ኣብ ደብረ ኣባይ ከኣ ብዘደንቕ ትሕትና ንኣቦታት እናተኣዘዙ፡ ብዘሎ መጻሕፍተ ቤተ ክርስቲያንን መዝሙረ ዳዊትን ኣጽፊፎም ተማህሩ። ምስናይ ብርቱዕ ተጋድሎ ተማሂሮም በረከተ አበው (መንፈሳዊ ምርቓ) ሰኒቖም ናብ ገዳም ደብረ ቢዘን ከዱ።
ኣቡነ ክፍለሥላሴ እቲ ተጋድሎ ቅዱሳን አበው ዘደብረ ቢዘን ከም ዕንባባ ዝረኣየ ንህቢ ሃነን ኣበሎም። ዓቢይ ፍቕሪ መንፈሳውነት ስለ ዝነበሮም ከኣ ኣሰረ ፍኖት ቅዱሳን ኣቦታት ኣቡነ ፊልጶስን ኣቡነ ዮሓንስን ስዒቦም ብሕይወቶም ኪመስልዎም ጊዜ ኣይወሰዱን።ሥጋኦም ንማኅበር፤ ነፍሶም ንእግዚአብሔር ዝወፈዩ ጻድቅ ኣቦ ስለዝነበሩ፡ ደኺመ ከይበሉ ዕዮታት ማኅበር ንምስላጥ ለይትን ቀትርን የገልግሉ፣ ንሓንቲ መዓልቲ’ውን ትኹን ብኩራት ብዘይብሉ ኣብ ነፍሲ ወከፍ ሰዓተ ጸሎት ሓደ ሽሕ (1000) ስግደታት እናሰገዱ ናይ ሾብዓተ ሰዓታት ጸሎት የብጽሑ ነበሩ። ሰንሰለት ተዓጢቖም ድማ ብዘይ ድቃስን ዕረፍትን ጸኒዖም ይጋደሉ ነበሩ።
ብቓልን ብግብርን ሕያው ወንጌል ስለዝኾኑ ድማ ካብ ኣባ ገብረ ማርያም (ካብ አቡነ ፊልጶስ ሻዱሻይ አበምኔት) ምንኵስና ተቐቢሎም ኣስኬማ መላእክት ደፍኡ። ድኅሪ ምንኵስናኦም እቶም ኣኅዋት መነኰሳት ንሲሳይ ዚኸውን ማሕረጽ ኪጥሕኑ ኣዘዝዎም። ኣቦና ድማ ኣቐዲሞም ሓሪጾም ስለዘይፈልጡ “ኣነ ሓሪጸ(ጥሒነ) ኣይኽእልን እየ እሞ ግደፉኒ” በልዎም። እቶም ኣኅዋት መነኰሳት ከኣ “እዚ ዕቡይ መነኮስ እንታይ ኮይኑ እዩ ሓሪጹ ዘይኽእል፧” ብምባል ኣዕዘምዘሙ።
ኣቡነ ክፍለ ሥላሴ ብምጕርምራም ናይቶም ኣኅዋት ኣዝዮም ብምኅዛን ናብ መጋቢ ከይዶም “ብዓቕመይ ክሓርጽ ሥርናይ ሃበኒ” በልዎ። ካብ መጋቢ ሥርናይ ተቐቢሎም ናብ ቤት ማሕረጽ ኣትዮም ናብቲ ‘ዝለመንዎ ዘይከልእ ዝነገርዎ ዘይርስዕ’ ልዑል እግዚአብሔር ምስ ጸለዩ ድኅሪ ጸሎቶም እቲ ሥርናይ ተጣሒኑ ጸንሖም። ሽዑ ንእግዚአብሔር ኣመስጊኖም ነቶም ኣኅዋት ሃብዎም፣ ንሳቶም ግና ነቲ ምሥጢር ኣይፈለጥዎን። ከመይ! ኣቡነ ክፍለሥላሴ ነዚ ነገር እዚ ብዘይካ ንሓደ ዝፈትዎም እንተዘይኮይኑ ንኻልእ ኣይነገሩን።
ኣባ ክፍለ ሥላሴ ድኅሪ ምንኵስና ናብ ጳጳስ ሃገረ ደምብያ ከይዶም ሥልጣነ ክህነት ተቐብኡ። ተቐቢሎም ኪምለሱ ከለዉ፡ ኣብ ፈለግ መረብ ምስ በጽሑ ነቲ ምስኦም ዝነበረ ንእሽቶ ብሥጋ ኃዎም፡ “ኦ ኃወይ እንሆ እቲ ብሥጋ ዝወለደና ኣቦና ሎሚ ኣዕሪፉ ኣሎ” በልዎ። ሽዑ ዓዲ ምስ ኣተዉ እቶም ደቂ ዓዲ ዛውል ዘይፈለጡ መሲልዎም “ኣቦኻ ዓሪፉ” ኢሎም ነገርዎም። ኣባ ክፍለ ሥላሴ ከኣ፣ “ኦ ኣኅዋተይ ኣይትብከዩ፣ ኣቦይ ከም ዝዓረፈ ኣቐዲመ ፈሊጠ እየ፣ እግዚአብሔር ኣብ ገነት ሓጐስ ምእንቲ ከእትዎ ግና ብጸሎት ኃግዙኒ” በልዎም። እቶም ሰባት ነዚ ምስ ሰምዑ በቲ ዝተዋህቦም ጸጋ ተገረሙን ንእግዚአብሔር ኣመስገኑን።
ኣቡነ ክፍለሥላሴ መዓርገ ክህነት ተቐቢኦም ውኁዳን ዓመታት ኣብ ገዳም ደብረ ቢዘን ምስ ጸንሑ፣ ናብ ገዳም አቡነ እንድርያስ ሰፍኣ ጺዳርዋ ኪኸዱ እኳ እንተሓሰቡ፣ ብራእይ ግና “ናብ’ታ ዓባይ ዳዕሮ ዘላታ እምባ ባምብቆ ኢኻ ትኸይድ” ዝብል ኣምላኻዊ መልእኽቲ መጽኦም። ንፍቓድ መንፈስ ቅዱስ ብሕጕስ መንፈስ ተቐቢሎም ከኣ ኣብ ባምብቆ ዓቢይ መንፈሳዊ ተጋድሎ ጀመሩ። ድኅሪ ውኁድ ዓመታት ቤተ ክርስቲያን ሓኒፆም፡ ካብ ደብረ ቢዘን ብስም ቅድስት ሥላሴ ታቦት ኣምጽኢሞ፣ ጸሎተ ቅዳሴ ሠሪዖም ነቲ ቦታ ባረኽዎን ቀደስዎን።
ኣቡነ ክፍለሥላሴ ብዙኃን ደቀ መዛሙርት ኣፍርዮም፡ ብጸሎቶም እናረድኡን ብትሩፋቶም ግብሪ ጽድቂ እናፈጸሙን ነበሩ። መርኣያ ቅድስናኦም ድማ ኣብ ባምብቆ ቦታኦም ከለዉ፡ ከምቲ ታቦተ ጽዮን ንነቢይ ዕዝራ ብኣምሳል ኅዝንቲ ሰበይቲ ዝተራእየቶ፡ ከምኡ ድማ ከምዚ ሰብ ምስ ሰብ ዚዛረብ ብራእይ መጺኣ “ ኦ ፍቁርየ ሊተሰ ወደዩኒ ውስተ ዝኅር በአምሳለ ግሔ ኀበ አልቦቱ መሥዋዕት ወቍርባን ቅዱስ ወኢየዐርጉ ዕጣነ ንጹሐ” – “ኣንታ ፍቁረይ ነኣይ’ሲ ከም ጊሔ ኣብ ሓደ ጕድጓድ ኣብቲ መሥዋዕቲ፣ ቍርባን፣ ንጹሕ ዕጣን ዘይብሉ ቦታ ኣእትዮሙኒ” ክትብል ተዛረበቶም። እዚ ከኣ ኣብቲ እዋን እቲ ካህናት ቤተ ክርስቲያን ዓዲ ፈለስቲ፡ ነቲ ዮልዮስ ዝተባህለ ኃያልን ዓማፅን መኰንን ቤተ ክርስቲያንና ከየቃጽለልና ብምባል ፈሪሆም ንታቦት ኣብ በረኻ በዓቲ ኃቢኦም ብዘይ ሰብ ስለዝኃደግዎ እዩ። አቡነ ክፍለ ሥላሴ ነዚ ነገር እዚ ምስ ሰምዑ ናብ ዓዲ ፈለስቲ ብምኻድ ነቶም ካህናት፣ “ብሓቂ ዲኹም ንታቦት ኣብ ጕድጓድ በዓቲ ኃቢእኩምዎ፧” በልዎም። ንሳቶም “ታቦት የብልናን ኣይኃባእናን” በልዎም። ኣቡነ ክፍለሥላሴ ግና “ኦ ኣኅዋተይ ፣ ሓቂ ተዛረቡ ኣይትኅብኡለይ” ብምባል ኵሉ እቲ ዝረኣዮ ካብ ጥንቱ ክሳዕ ተፍጻሜቱ ምስ ነገርዎም፡ ኣዝዮም እናፈርሁ “ኦ ኣቦና፣ እወ ንዮልዮስ ፈሪህና ነቲ ታቦት ኣብ በዓቲ ኃቢእናዮ ኣሎና፣” በልዎም። በዚ ኸኣ ነቲ ታቦት ብኽብሪ ናብ ቤተ ክርስቲያን መለስዎ።
ኣቡነ ክፍለሥላሴ ከም መቐጸልታ ጽኑዕ ተጋድሎኦም ከኣ ነቶም ተማሃሮኦም “ኣብ ውሽጢ ቤቱ ሾብዓተ እመት ዝኸውን ጕድጓድ ኵዓቱለይ እሞ፣ ኣነ ኣብኡ ምስ ኣቶኹ ክደኑኒ፣ ኣብ ልዕሊኡ ከኣ ናይ ዕንጨይቲ ሰሌዳ ጌርኩም ብጸብርን ብኣእማንን ልክዕ ብምስሊ መቓብር ሕተምዎ፣ “ሰባት ኣበይ ኣሎ፧” ኢሎም ምስ ዚሓትኹም “ኣይፈለጥናን በልዎም”፣ 40 መዓልትን 40 ለይትን ምስ ኮነ ግና ከፊትኩም ደሃየይ ግበሩ” በልዎም። ኵሉ ምስ ተዳለወ ኣቡነ ክፍለሥላሴ ምስቲ ኣብ ሰብነቶም ዘሎ ሞቝሕ ናብቲ ጕድጓድ ኣተዉ እሞ ኣብርሃም ዝተባህለ ወደ መዝሙሮም ምስኦም ኣትዩ ኢዶምን እግሮምን ኣሲርዎም ወፅአ። ከምታ ዝኣዘዝዎም ነቲ ጕድጓድ ሓቲሞም፡ ሰብ ምእንቲ ከይፈልጥ ሓደ ዓቢይ መደብ ሠርሑላ።
ንጽባሒቱ ግና “ኦ ፍቁረይ ስለምንታይ ከምዚ እትገብር፧ ንስኻ ኣብ ጕድጓድ ኣቲኻስ መን እዩ ቅዱስ ሥጋን ክቡር ደምን ኪሥውዕ፣ መንከ ኪዓጥን፧ ሕጂ ድማ ንዓ ቀልጢፍካ ተንሥእ።’ ዝብል ብራእይ ተገልጸሎም። ብኡ ንብኡ ኸኣ እቲ ተዓፅዩ ዝነበረ ብተኣምራት ተኸፊቱ፣ እቲ መእሰር ኣእዳዉን እግሩን ተፈቲሑ ቀልጢፉ ወፅአ። ናብ ቤተ ክርስቲያን ኣተዉ እሞ ሰዓት ሾብዓተ ምስ ኮነ ብኢዶም ጠቓዕ ጠቓዕ ኣበሉ። እቶም ደቀ መዛሙርቶም ከኣ ድምፂ ሰሚዖሞ ብቕልጡፍ እንተመጽኡ ኣብ ቤተ ክርስቲያን ተቐሚጦም ረኸብዎም። “መን ደኣ ኣውፂኡካ፧ መን’ከ ኢድካን እግርኻን ፈትሓልካ፧” ኢሎም ምስ ሓተትዎም እቲ ኵሉ ዝኾነ ነገር ነገርዎም።
ኣቡነ ክፍለ ሥላሴ ብሕይወተ ሥጋ ከለዉ ነቲ ዜና ቅድስናኦም ዝሰምዑ ሕዝቢ ብጸሎቶም ክራድእዎም ይምሕጸንዎም ነበሩ። ካብ ዕለታት ሓደ መዓልቲ ኣብ’ዛ ደብረ መድኃኒት ኢሉ ዝሰመያ ደብሩ ዓዲ ባምብቆ ክፉእ ሕማም ከብቲ (ጉልሓይ) ኣተወ እሞ: ብዙኃን እንስሳ ተወድኡ። ሽዑ እቶም ሕዝቢ ናብ አቡነ ክፍለ ሥላሴ መጺኦም ነገርዎም። ኣቡነ ክፍለ ሥላሴ ኸኣ “እቲ ዘሕምመን ዘሎ ክፉእ ጋኔንን መንፈሰ ርኩስን እዩ” ፣ ብኃይሊ ሥጋን ደምን ጐይታይ ኢየሱስ ክርስቶስ ከባርሮ እየ” በሎም። ሽዑ ቅድሚ ጸሎተ ቍርባን ምሥርዑ እቲ እኩይ ጋኔን ወፂኡ ኣብ ኣፍ ደገ እቲ ዓዲ ከይዱ ብዓው ዝበለ ድምፂ ኣእወየ። እቶም ደቂ ዓዲ ኣውያት ምስ ሰምዑ ድምፂ ሰይጣን ምዃኑ ስለዘይፈለጡ፡ ሰባት ዝተባእሱ መሲልዎም ከካብ ቤቶም ወፂኦም እንተጐየዩ ብዓይኖም ዝርእይዎ ሰብ ስኢኖም “እንታይ ዲና ኴንና፧ እዚ ኣውያት ኣበይ ድዩ፧” እናበሉ ናብ ዓዶም ተመሊሶም ንጽባሒቱ ናብ አቡነ ክፍለ ሥላሴ ከይዶም ዘጋጠሞም ኵሉ ነገርዎም። ኣቡነ ክፍለሥላሴ ከኣ “ኦ ኣኅዋተይ፤ ኣዚኹም ተሓጐሱ፥ ንእግዚአብሔር ከኣ ኣመስግንዎ፣ ምኽንያቱ እቲ ዝበኣሰኩም ዝነበረ እኩይ ጋኔን ንሱ እዩ ኡይ እናበለ ብኃይሊ አምላኸይ ኢየሱስ ክርስቶስ ናብ ባሕሪ ገጹ ዝሃደመ” በልዎም። ብድኅሪዚ ኣብ እንስሳ ምሉእ ጥዕና ኮይኑ እንስሳ ኣዝዮም በዝኁ፣ እቶም ደቂ እቲ ከባቢ ከኣ ተሓጐሱ፣ ነቲ ንጻድቕ ኣቡነ ክፍለሥላሴ ዝሃቦም እግዚአብሔር ከኣ ኣመስገኑ።
ኣቡነ ክፍለሥላሴ ካብ ኣገልግሎት ቤተ ክርስቲያን ዘይፍለዩ እኳ እንተኾኑ ሓደ እዋን ግና ክሳዕ ናብ ቤተ ክርስቲያን ኬድካ ገተገልግል ዘይክእል ሕማም ስለዝሓመሙ፡ ኣብ ክንዳኦም ሓንቲ እግሩ ሕምምቲ ዝኾነት ፈታዊኦም ካህን ናብ ቤተ ክርስቲያን ከይዱ ብሓንቲ እግሩ ቆይሙ ኣብ መንደቕ ተጸጊዑ ብሰሜንን ደቡብን ዓጢኑ ፣ ብምሥራቅን ምዕራብን ታቦት ግና ከይዓጠነ ወዲኡ፣ ኪበጽሖም መጸ። ሽዑ ኣቡነ ክፍለ ሥላሴ “ኣንታ ኃወይ፣ ስለምንታይ ከምዚ ትገብር፧ ብወገን ምሥራቕን ምዕራብን ስለምንታይ ከምቲ ናይ ኣቦታትካ ጌርካ ዘይዓጠንካ፧” በልዎ። እቲ ካህን ነዚ ምስ ሰምዐ፣ ኣዝዩ ሰንበደ፣ ፍርሃትን ራዕድን ከኣ ኃዞ፣ በቲ ዝገበሮ ጌጋ ተኣሚኑ ከኣ ተነስሐን ንእግዚአብሔር ኣመስገነን።
ኣቡነ ክፍለ ሥላሴ፣ ጊዜ ዕረፍቶም ምስ ቀረበ፡ ነቲ ፈታዊኦም ካህን “ኦ ኃወይ፣ ኣነ ሠሉስ መዓልቲ ኣብታ በዓል ኣቦና አብርሃም ክመውት እየ” በልዎ። እቲ ካህን ከኣ ኣዝዩ ተገረመ። እንተኾነ ክሳዕ እታ ጊዜ ዕረፍቶም ብብርቱዕ ተጋድሎ ይነብሩ ነበሩ። ቅድሚ ምንኵስና ዕሥራ (20) ዓመት፣ ድኅሪ ምንኵስና ከኣ ሸሞንተ (8) ዓመት ነይሮም፣ኣብ 28 ዓመት ዕድመኦም ካብ ብዝኂ ገድሊ ሓሚሞም፡ ሠናይ ተጋዲሎም ጕያኦም ወዲኦም ሰዓት ሾብዓተ ሠሉስ 28 ሰኔ ብሰላም ናብ ናይ ዘለዓለም ዕረፍቶም ኸዱ። ከመይ! ‘ጻድቃንሰ ኢሞቱ ኀበ እግዚኦሙ ነገዱ በመንግሥተ ሰማያት ይሁቦሙ ዘፈቀዱ’ ከምዝብል። ኣቡነ ክፍለ ሥላሴ ኣብታ ባዕሎም ዝተኸልዋን ዚጽልዩላ ዝነበሩን ደብረ መድኃኒት ቅድስት ሥላሴ ባምብቆ ቤተ ክርስቲያን ተቐብሩ። ክሳዕ ሕጂ ኣስከሬኖም ኣብ ቤተ ክርስቲያን ደብረ መድኃኒት ቅድስት ሥላሴ ባምብቆ ተኣምራት እናኣርኣየ ይነብር ኣሎ።
ናይ ኣቡነ ክፍለሥላሴ ዝኽሮም ዝገበረ፣ ብጸሎቶም ዝተማሕፅነ ኣብዚ ዓለም እዚ ካብ መከራ ሥጋ፣ ኣብቲ ዚመጽእ ዓለም ካብ መከራ ነፍሲ ዚድኅን ምዃኑ ካብ እግዚአብሔር ቃል ኪዳን ስለ ዝተቐበሉ፡ ብሓፈሻ ሕዝበ ክርስቲያን ብፍላይ ድማ ሕዝቢ ባምብቆን ሕዝቢ ዛውልን ዓመት መጽአ 28 ሰኔ ብኽብሪ ዝክረ በዓሉ የብዕልዎ እዮም።
ጸሎቱን ምሕረት አምላኹን ምስ ኵላትና ሕዝበ ክርስቲያን ይኹን፥ ኣሜን።
ይትባረክ እግዚአብሔር አምላከ አበዊነ!

robotstxt: allowed

filter: keep


text:
ነፍሰ ፁር ኣደታት ካብ ሕማም ዓሶ ንምክልኻል ሓደ ፕሮጀክት ዕላዊ ኾይኑ…
መቐለ መስከረም 02/2010(ድወት) 400ሽሕ ነፍሰ ፁር ኣደታት ካብ ሕማም ዓሶ ንምክልኻል ዝሕግዝ ፕሮጀክት ኣብ ሞዛምቢክ ዕላዊ ኾይኑ።
እዚ ፕሮጀክት ኣብ 4ተ ሃገራት ኣፍሪካ ተግባራዊ ዝኸውን ኾይኑ ነፍሰ ፁር ኣደታትን እቶም ዕሸላትን ካብ ሕማም ዓሶ ንምክልኻል ዕላማ ዝገበረ’ዩ።
ትካል ጥዕና ዓለም ብዝምድቦ 50ሚሊዮን ዶላር ተግባራዊ ዝኸውን ፕሮጀክት ምክልኻል ዓሶ ነፍሰ ፁር ኣደታት እዚ ሕማም ብስፍሓት ኣብ ዝርኣየለን ሃገራት ዲሞክራሲያዊት ሪፐብሊክ ኮንጎ፣ ሞዛምቢክ፣ ናይጀርያን ማዳጋስካርን ክትግበር’ዩ።
ኣብ ሞዛምቢክ ጥራሕ ይብሉ ኣብ ቀረባ ዝወፁ መፅናዕታት ልዕሊ 28ሚኢታዊ ነፍሰ ፁር ኣደታት ብሕማም ዓሶ ይጥቅዓ።
እዚ ፕሮጀክት ብርክት ዝበላ ነፍሰ ፁር ኣደታት ዓርሰን ካብቲ ሕማም ክከላኸላ ዝሕግዝ ኾይኑ በዚ ኣብ ሞዛምቢክ ጥራሕ 100ሽሕ ኣደታት ተጠቀምቲ ክኾና ትፅቢት ይግበር ከም ሓበሬታ ሚኒስቴር ሓለዋ ጥዕና እታ ሃገር። (ዥንዋ)


text:
እዋናዊ ዜናታት
- ጅቡትን ስዑዲ ዓረብን ወትሃደራዊ ምትሕግጋዝ ይገብራ ምህላወን ተገሊጹ
- ኣብ’ታ ቅሱን ፖለቲካዊ ኩነታት ዘይብላ ሃገረ ሊብያ ዝካየድ ዘሎ ንግዲ ደቂ-ሰባት መግትኢ ክግበረሉ ዝተፈላለየ ጻዕርታት ይግበር ኣሎ።
- ማእከላይ ኮሚቴ ህዝባዊ ወያነ ሓርነት ትግራይ፡ (ህወሓት) ህልዊ ውሽጣዊ ፖለቲካዊ ጸገሙ ንምፍታሕ ዝጀመሮ ዕጹው ኣኼባ ይቕጽል ኣሎ
- ኣንጻር’ቲ ኣብ ሊብያ ኣብ ልዕሊ ስደተኛታት ዝካየድ ዘሎ ንግዲ ደቂ-ሰባት፡ ብተጣበቕቲ ሰብኣዊ ሰላት ዝተወደበ ሰላማዊ ሰልፊ ኣብ ቅድሚ ቀጽሪ ቤት ጽሕፈት ኤምባሲ ሊብያ ኣብ ፈረንሳ ተኻይዱ።
- መንግስቲ ዓዲ እንግሊዝ ናብ ኤርትራ ንዝኣትው ዜጋታቱ መጠንቀቕታ ሂቡ
- ዕውት ናይ ፕሮፖጋንዳን ውደባን ወፍሪ
- ኣብ ሊብያ ሕጂ’ውን ብዙሓት ስደተኛታት ከም ዘለውን ኣዝዩ ሕማቕ ህይወት የሕልፉ ምህላዎምን ምንጭታት ሓቢሮም።
- ኤርትራውያን ኣብ ኣመሪካ፡ ሽወደን፡ ዓዲ እንግሊዝ …. ኣብ ጎኒ ብዱላት ወገናቶም ዝገልጽ ሰላማዊ ሰልፊ ኣካይዶም።
- ጉጅለ ህግደፍ ነቲ ኣንጻሩ ዝተላዕለ ናይ ብዱላት ተቓውሞ ሃይማኖታዊ መልክዕ ከትሕዞ ጎስጓሳት ጀሚሩ ከም ዘሎ ተገሊጹ።
- መንግስቲ እስራኤል ዘይሕጋውያን ዝበሎም ኤርትራውያን ዝርከብዎም ዜጋታት ዝተፈላለያ ሃገራት ናብ ካልእ ሃገር ንምስግጋር ዘኽእሎ ስምምዕ ከም ዝኸተመ ተገሊጹ።
- ብነጻ ጉልበት ምዝመዛ ንካናዳዊ ትካል ዕደና ኔቭሰን ናይ ዝኸሱ ኤርትራውያን ቁጽሪ ይውስኽ ኣሎ።
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)
- ኣብራሃ ካሳ ዝተባህለ ጀነራል ኢሳያስ ንስምረት ገዳማትን ጳጳሳትን ኦርቶዶክስ ቤተ-ክርስትያን ኣኪቡ ከም ዝሃደዶም ተፈሊጡ።
- ካልኣይ ውድባዊ ጉባኤ ደሞክራስያዊ ግንባር ሓድነት ኤርትራ (ደግሓኤ)
- ክልተ ኤርትራውያን ስደተኛታት ኣብ ከሰላ ሱዳን ተቐቲሎም
ኣብ መርበብ ዘለዉ
We have 47 guests and no members online
- Details
- Written by ድምጺ ሰላምን ደሞክራስን ኤርትራ
- Published: 12 July 2017
ኤርትራውያን ዝርከብዎም 183 ስደተኛታት ንስክላ ካብ ሞት ድሒኖም።
ኤርትራውያን ዝርከብዎም ዜጋታት ዝተፈላለያ ሃገራት ዝኾኑ 183 ስደተኛታት፡ ብሓገዝ ሓይሊ ባህሪ ስፔን ንስክላ ካብ ኣፍ ሞት ከም ዝተረፉ፡ ዝበዝሑ ካብ’ቶም ስደተኛታት ህጻናት ከም ዝኾኑን ሓይሊ ባሕሪ ስፔን ብ6 ሓምለ 2017 ንዝሃቦ መግለጺ ብምጥቃስ ዝተፈላለያ ማኸናት ዜና ጸብጺበን።
ኣብ ዝሓለፈ ሰሙን 50 ስደተኛታት ዝጸንዓነት ጃልባ ጥሒላ ሰለስተ ሰባት ጥራሕ ብህይወት ከም ዝደሓኑ፡ ሃገራት ኤውሮጳ ዋሕዚ ስደተኛታት ንምቁጽጻር ኣይከኣለን ብዝብል ምኽንያት ንሓይሊ ባሕሪ ሊብያ ዝወሃብ ዝነበረ ስልጠና፡ መሳርሒታትን ገንዘብን የተኣጓጉልዎ ስለ ዘለው ሓደጋ ክውስኽ ዝለዓለ ኣስተዋጽኦ ይገብር ከም ዘሎ ረድዮ ኤረና ብ7 ሓምለ 2017 ሓቢራ።
ኣምነስቲ ኢንተርናሽናል ዝተባህለ ኣህጉራዊ ትካል ነቲ ኩነታት ኣመልኪቱ ኣብ ዝሃቦ መግለጺ፡ ቀዋሚ መንግስቲ ካብ ዘይብላ ኣፍሪቃዊት ሃገር ሓገዝ ምጽባይ፣ ንስደተኛታት ሓደጋ ሞት ኣብ ባሕሪ ወይ ከኣ ኣብ ሊብያ መግረፍትን ስቅያትን ክበጽሖም ብሸለልታ ምርኣዩ ከም ዝበለን’ውን ገሊጻ።
ብካልእ ዜና፡ ሓደ ባህሪያዊ ሃብትን ምምሕዳራ ዓቕምን ዝከታተል ኣብ ኒው ዮርክ ሕቡራት መንግስታት ኣመሪካ ዝመደበሩ ኣህጉራዊ ትካል፡ ነዳዲ፡ ጋዝን ዝተፈላለዩ ማዕድናትን ኣብ ዘፍርያ 81 ሃገራት፡ ዘሎ ግሉጽነትን ተሓታትነትን ኣመልኪቱ ኣብ ዘውጸኦ ጸብጻብ፡ ኖርወይ ንእድቲ ተባሂላ ቀዳማይቲ፡ ኤርትራ ግልጽነት ዘይብላ ብብልሽውና ዝጠስጠሰት ኢሉ ኣብ መወዳታ ከም ዝሰርዓን ተፈሊጡ። ረድዮ ኤረና እቲ ኣህጉራዊ ትካል ዘውጸኦ መጽናዕታዊ ጸብጻብ ብምጥቃስ ከም ዘቃለሓቶ፡ ኣብ ኤርትራ ዝካየድ ዕደና ምሉእ ብምሉእ ብመንግስቲ ዝተወነነ ምዃኑ፡ ምስ መን ውዑል ኣሲሩ ከም ዘካየዶ፣ ክንደይ ፍርያት ተረኺቡ፡ ብጽሒት ኤርትራ ክንደይ’ዩ፡ ኣብ መንታይ’ከ ውዒሉ ንህዝቡ ዝኾነ ሓበሬታ ከምዘይህብ፡ ብነጻ ጉልበት ግዱዳት ወተሃደራቱ ከም ዘስረሖ ምርግጋጹን ኣረዲኣ።
ኣብ ምድሪ ኤውሮጳ ሃገረ ኢጣልያ ኣብ ልዕሊ ሓለፍቲ ህግደፍ ዝተፈጸመ መጥቃዕቲ፡
ካብ ውሽጢ’ቲ ህግደፍ ዝተበገሰ’ዩ ዝብል ግምታት ምህላው ይግለጽ ኣሎ።
ኣብ ኢጣልያ ኣብ ልዕሊ ሓለፍቲ ህግደፍ፡ ማለት ኣምባሳደር ተስፋሃጼን ጴጥሮስን የማነ ገብረኣብን ብ5 ሓምለ ዝተኻየደ መጥቓዕቲ፡ ብኣባላት ህግደፍ ዝተፈጸመ ክኸውን ከም ዝኽእል ዝለዓለ ግምታት ከም ዘሎ፡ እሪ መድረኽ ብ8 ሓምለ2017 ጸብጺባ።
ኣብ ዝሓለፈ ቀዳመ ሰንበት በቶም ዝተጠቕዑ ሓለፍቲ ተመሪሑ ዝተኻየደ ኣኼባ፡ ብርክት ዝበሉ ኣኼበኛታት፡ ብዘይተፈጸሙ መደባትን ዘይትግበር ግን ከኣ ዝደጋገም መብጸዓ ተሰላችዮም፡ ድሕሪ ሕጂ ንመንግስቲ ንከላኸለሉ ሞራልን ድልውነት የብልናን ክብሉ ተስፋ ብዝቖረጸ ኣንደበት ኣመት ሂቦም ምንባሮም ኣረጋጊጻ።
ሰለስተ ዕጡቓት ኣብ መጸበዪ መዓስከር ስደተኛታት ወዲ-ሸሪፈይ ኣትዮም ናብ መዓስከር ሸገራብ ክሰጋገሩ ተዳልዮም ዝነበሩ 18 ኤርትራውያን ዝርከብዎም ስደተኛታት፡ ብ3 ሓምለ 2017 ከም ዝጨወዩ፡ ብቋንቋ ዓረብ ንእትሕተም “ኣልተቕዪር” ዝተባህለት ኤለክትሮኒካዊት ሱዳናዊት ጋዜጣ ብምጥቃስ፡ ቤት ጽሕፈት ዜና ሰልፊ ደሞክራሲ ህዝቢ ኤርትራ ብ7 ሓምለ 2017 ገሊጹ።
እቶም ጨወይቲ ብዘይዕጥቂ ነቶም ስደተኛታት ይከታተል ንዝነበረ ፖሊስ፡ ምስቶም ስደተኛታት ጨውዮም ከም ዝወሰድዎ፡ ጨወይቲ ምሉእ ዕጥቂ ከም ዝነበሮም፡ ነቶም ዝጨወይዎም ቶዮታ ብዝዓነታ መኪና ናብ ዘይተፈልጠ ቦታ ከምዝወሰድዎምን ኣረጋጊጹ።
መበል 29 ኣኼባ መራሕቲ ሕብረት ኣፍሪቃ፡ መራሕቲ ኢትዮጵያ ንዝነበሩ፡ ንጉስ ሃይለ ስላሴን ቀዳማይ ሚኒስተር ኣቶ መለስ ዜናውን ንስለቲ ዘበርከትዎ ቁም-ነገር ናይ መዘከርታ ሓወልቲ ክስረሓሎም ወሲኑ።
መበል 29 ኣኼባ መራሕቲ ሃገራት ኣፍሪቃ ካብ 5-6 ሓምለ 2017 ኣብ ዋና ቤት ጽሕፈት እቲ ሕብረት ከተማ ኣዲስ ኣበባ ከም ዝተሰላሰለ፡ ናይ ቀደም ንጉሰ ነገስት ኢትዮጵያ ዝነብሩ ሃጸይ ሃይለ ስላሴ ኣብ ምምስራት ሓድነት ኣፍሪቃ ዝተጻወትዎ ኣወንታዊ ግደ፡ ከምኡ’ውን ቀዳማይ ሚኒስተር ኢትዮጵያ ዝነበሩ ኣቶ መለስ ዜናዊ፡ ኣብ ምሕያል ሓድነት ኣፍሪቃ፡ ምምስራት ሕብረት ኣፍሪቃ ከምኡ’ውን ኣብ ዓለማዊ መድረኻት ኣፍሪቃዊ ድምጺ ክስማዕ ብዝገበርዎ ልሉይ ኣስተዋጽኦ ዝተዋህበ መግለጺ ኣኽብሮት ምዃኑን ሚኒስትሪ ጉዳያት ወጻኢ ኢትዮጵያ ኣብ ዘውጸኦ መግለጺ ኣፍሊጡ።
ኣኼባ መራሕቲ ሃገራት ህዝብን መንግስታትን ኢትዮጵያ ኣብ በበይኑ መድረኻት፡ ሓድነት ኣፍሪቃ ኣብ ምምስራትን ምጥንኻርን ዝተጻወትዎ ግደ ኩሉ ግዜ ብኣወንታዊ ጎኑ እናተዘከረ ዝነብር ምዃኑ ምግላጾም ኣረዲኡ።
መራሕቲ ሕብረት ኣፍሪቃ ኢትዮጵያውያን ሓድነትን ረብሓን ኣፍሪቃውያን ንምጉልባት ንዘበርከትዎ ዝሃብዎ ኣፍልጦ፡ መጻኢ ኢትዮጵያዊ ወለዶ ነዚ ሕጂ ዝተዋህበ ኣፍልጦ ብሓላፍነት ተቐቢሉ ኣብነታዊ ተግባር ክፍጽም ዘተባብዕ’ዩ ድማ ኢሉ እቲ ሚኒስትሪ ጉዳያት ወጻኢ ዘውጸኦ መግለጺ።
ኣብ ዝመጽእ ወርሒ ኣብ ዝካየድ ፕረሲደንታዊ ምርጫ ኬንያ
ናዕቢ ከይፍጠር ስግኣት ከም ዘሎ ይግለጽ ኣሎ።
ፕረሲደንታዊ ምርጫ ሃገረ ኬንያ ኣብ ዝመጽእ ወርሒ ክካየድ ምዃኑ፣ ቀንዲ ተወዳደርቲ ኮይኖም ዝቐርቡ ሃገር ኣብ ምምራሕ ዝርከብ ኡሁሩ ኬንያታን ራይላ ኦዲንጋን ከም ዝኾኑ፡ ብምኽንያት እቲ ዝካየድ ምርጫ ከም’ቲ ዝሓለፈ ህዝባዊ ናዕቢ ከየልዕል ናይ ብዙሓት ወገናት ስኽፍታ ከም ዘሎን ይሕበር ኣሎ።
እቲ ብኤውሮጳዊ ሕብረትን ካልኦት ተጣበቕቲ ሰብኣዊ መሰላት ዝንጸባረቕ ዘሎ ስኽፍታ፡ ካብ’ቲ ኣስታት ቅድሚ 10 ዓመት ዘጋጠመን ህይወት ልዕሊ 1000 ሰባት ዝቐዘፈ ናዕብን ኣብ’ዚ መድረኽ’ዚ ኣብ’ታ ሃገር ዘሎ ፖለቲካዊ ኩነታት ዝነቐለ ቅቡል ስኽፍታ ምዃኑን ናብ’ቲ ጉዳይ ቅርበት ዘለዎም ወገናት ይገልጹ።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 10-03-2017
ኣገዳሲ ቆጸራታት
- ዝኽሪ ንፈላሚት ባሕቲ መስከረም ሰውራ ኤርትራ ኣብ ሽቱትጋርት
- ጻውዕት ንሰፊሕ ልዝብ ደቂ-ኣንስትዮ ኤርትራ ኤውሮፓ/ኸ ኣብ ጀርመን
- በዓል 8 መጋቢት 2017
- በዓል 8 መጋቢት 2017
- SECOND EASE CONGRESS ANNOUNCEMENT - ምልክታ : ካልኣይ ጉባኤ ዝምልከት
- ኣገዳሲ ሓበሬታ ዝኽሪ መበል 25 እዮብያላዊ ዓመት ናጽነት ኤርትራ Firande av 25 års av Eritreas Självständighet.
- ኣገዳሲ ሕዝባዊ መፍለጢ Important Public Announcement دعوة لإجتماع هام
ሞድ የማን Mod Right sample subtitle goes here
This is the right module position, which is not using any module suffix.
To create a subtitle, separate the title input text in the module manager with an "|" character then enter your subtitle text.


text:
ንኣድማዒ ስራሕ፡ ቅኑዕ ተበግሶን ግብራዊ ንጥፈትን
ኣበይ ብዘየገድስ ኩሉ ሰብ ኣብ ዝተዋፈረሉ ዓውድታት ስራሕ ኣድማዒ ወይ ውጽኢታዊ ክኸውን ከም ዝደሊ ዘተሓታት ኣይኮነን። እንተኾነ ግን ኣብ ዝኣተኻዮ ስራሕ ውጽኢታዊ ወይ ኣድማዒ ክትከውን ብጸሎት፣ ብምህለላ፣ ብሰናይ ድሌትን ምንዮትን ዝሳኻዕ ኣይኮነን። ሰናይ ድሌትን ሚኒዮትን ጽቡቕ’ዩ። ጸሎትን ምህልላውን’ውን ሃይማኖትና ዝእዝዞ በብእምነትና ክንፍጽሞ ዘለና መንፈሳዊ ግዴታ ምዃኑ ኣየከራኸርን። ግን ኣበይ ኮይንካ እንታይ እናገበርካ ኢኻ ጽቡቕ ትደልን ሰሰናዩ ትምነን? እንታይ ወጢንካ እንታይ እናገበርካ ኢኻ ፈጣሪ ሓግዘኒ ኣዐውተኒ ኢልካ ትልምኖ፡ ተጸሉትን ትምህለልን? ትወፍረሉ ዓይነት ስራሕ ነጺርካ፡ ናይ ስራሕ ውጥን ስኢልካ፡ ናይ ተግባር መደባት’ውን ኣውጽኢካ ኣብ ስራሕ እናተዋሳእካ እንተደኣ ኮይኑ ድግፉን ይበል ዘብልን’ዩ። ውጥን ስራሕ የብልካ፣ ናይ ተግባር መደባት ብግዜ፣ ብጉልበት፣ ብገንዘብ ብፍልጠት ከይለካዕካን ኣብ’ቲ ስራሕ ከይተዋፈርካን ጽቡቕ ምምናይ፡ ጸሎት ምግባር ግን ነብሰ ምትላል’ዩ። ጥዑይ ሰብን እዝግን ዘይቅበልዎ መኻን ሕልሚ’ዩ።
ድኽነት፣ መሃይምነት፡ ድሕረት፡ ፖለቲካዊ ጭቆና፡ ወጢንካ ብተግባር ወፊርካ ረሃጽ ኣፍሲስካ’ዩ ዝሰዓር። ሰናይ ሚኒዮት፡ ጸሎትን ምህለላን ከኣ እናሰራሕካ’ዩ። ቅዱሳን መጻሕቲ ከም ዝብልዎ’ውን ተስእ ስራሕ ጀምር’ሞ ንስራሕካ እግዝኣብሄር ክባርኸልካ’ዩ ኢዮም ዝብሉ። ብድቁስካ ብጸሎተ ምህለላ ሚኒዮትካ ክሳኻዕ’ዩ ዝብል ዋላ ሓደ’ኳ የለን። ስለዚ ንኣድማዒ ስራሕ መጀመርያ ብሓሳብ ደረጃ ውጥን ምውጻእ፡ ቅኑዕ ተበግሶ ምውሳድ፡ ብግባሪ ከኣ ምንጣፍ የድሊ።
ማሕበር ረድኤትን ምዕባለ ኤርትራ ንኤርትራውያን ስደተኛታትን ካልኦት ብህግደፍ ዝተገፍዑ ዝተረስዑ ወገናትን ጸገማቶም ኣብ ምቕራፍ ገለ ከበርክት ኣለኒ ኢላ ዝተበግሰት ገና ብዙሕ ኩለ-መዳያዊ ደገፋት ዘድሊያ ሓዳሽ ማሕበር’ያ። ብሓቂ ኤርትራዊ ጸገማት ኣብ ምቅላል ናተይ ኣወንታዊ ተራ ክጻወት ኣለኒ ኢላ ቅንዕና ሒዛ፡ ኣብ ለገሳት ኤርትራውያንን ኣዕሩኽ ኤርትራውያንን ተኣማሚና፡ ብውፉያት ኣባላት ተመሪሓ ስለ ዝተበግሰት ግን፡ ኣብ ሓጺር ግዜ ነቲ ሓሳብ ኣብ ተግባር ብምትርጓም ኣወንታዊ ውጽኢት ከተርኢ ጀሚራ። ኤርትራዊ ጸገማት ሰፊሕ፡ ደገፍ ዘድልዮም ወገናት ብዙሓት፡ ገና ደልዲላ ዘይረገጸት ቁጠባዊ ምንጫ ካብ ወፈያ ግዱሳት ዝገበረት ማሕበር ከም ምዃና መጠን፡ ካብ’ቶም ኣብ መዓስከር ስደተኛታት ዝርከቡ ብዓሰርተታት ኣሽሓት ዝቑጸሩ ዝተፈላለየ ማሕበራዊ ጸገማት ዘለዎም ወገናት፡ ብዕድመ ኣብ ዝደፍኡ ሽማግለታት፣ ደቂ-ኣንስትዮ፣ ብሕማምን ብኲናት ኣካሎም ዝጎደሎ ወገናት፣ ኣላዪ ዘይብሎም ትሕቲ ዕድመ ህጻናትን ትኹረት ብምግባር ብዓቕማ ብገንዘብን ብዓይነትን ከተበርክት ጸኒሓን ገና’ውን ተበርክት ኣላን።
ማሕበር ረድኤትን ምዕባለን ኤርትራ ኣብ መዓስከር ስደተኛታት ዝርከቡ ደጋፊ ዘይብሎም ወገናት ኣብ ምሕጋዝ ጥራሕ ከይተሓጽረት፡ ብሰንኪ’ቲ ብዜጋታትን ህዝብታትን ኤርትራ ዘይኮነ፡ ብግኡዝ መሬት ኤርትራ፣ ብኩሉ ዶባትን ወሰናስንን ኤርትራ ዘይኮነ፡ ብቑሸት ባድመ ከም ዝግደስ፡ ልኡላውነት እናበለ ዝቑዝም ከደናግር ዝፍትን ጉጅለ ህግደፍ፡ መረበትኩም ገዲፍኩም ናብ ጋሽ-ባርካ ትኸዱ ወይ ድማ ባዕልኹም ትፈልጡ ብዝብል ፍጹም ሓላፍነት ዘጎደሎ ውሳነ፡ ብመደብ ን ከቢድ ጸገም ክቃልዑ ዝፈረዶም ነበርቲ ዓድታት ክኒን ቅኒቶ ካብ ዘለዎም ብዙሕ ዝዓይነቱ ጸገማት፡ ኣብ ክልተ መሰረታዊ ነገራት ማለት ህጻናት ዝመሃርሉ ቤት ትምህርትን ህዝቢ ኣብ ቀረባኡ ጽሩይ ማይ ዝረኽበሉ ዕድላት ኣብ ምፍጣርን መደብ ሒዛ ክትነጥፍ ጀሚራ። እቲ ኣብ’ተን ዓድታት ዘሎ ጸገም ናብ ኤርትራውያን፣ ኣዕሩኽ ኤርትራውያንን ሰብኣውነት ዝስመዖም ወገናት ክበጽሕ ተረባሪባ። ኣብ ደምበ ደለይቲ ደሞክራስያዊ ለውጢ ዝርከባ መራኸቢ ብዙሓን ኤርትራውያንን’ውን ነቲ ጸገም ተረዲአን ኣብ ምቅላሕ ነናተን ኣወንታዊ ግደ ኣበርኪተን።
ስለዚ ከኣ ኣባላት ማሕበር ረድኤትን ምዕባለን ኤርትራ፣ ኣብ ስደት ዝርከቡ ተወለድቲ እተን ዓድታት፣ ግዱሳት ኤርትራውያን፣ ኣዕሩኽ ኤርትራውያን፣ ሰብኣዊ ተደናጋጽነት ዘለዎም ዜጋታት ዝተፈላለያ ሃገራትን በብዓቕሞም ብዘወፈይዎ ገንዘባዊ ደገፍ፡ መበገሲ ዝኸውን ህንጻ ቤት ትምህርቲ ተሰሪሑ፡ ህጻናት ትምህርቲ ጀሚሮም ንመበል ካልኣይ ዓመት መዕጸዊ በዓል ክጽንብሉ በቒዖም። ኣዝዩ ርሑቕ ቦታ ተጓዒዙ ጽሬቱ ዘይተሓለወ ማይ ዝሰቲ ዝነበረ ህዝቢ ኣብ’ዚ ሒዝናዮ ዘለና ዓመተ 2017 ኣብ ማእከል እንተን ዓድታት ብክኢላታት መጽናዕቲ ተገይሩ፡ ዓባይ ኣብ ኩዕታ ማይ ተገልግል ማሽን ብምክራይ ብዝተገብረ ጻዕሪ፡ ጽሩይ ማይ ክሰትዩ ጀሚሮም ኣለው። መዕጸዊ ካልኣይ ዓመት ናይ ተመሃሮን ጽሩይ ማይ ዝረኸብሉ ኣጋጣምን ምኽንያት ብምግባር ከኣ፡ ብ23 ሓምለ 2017 ኣብ ክኒን ብ25 ሓምለ 2017 ከኣ ኣብ ቅኒቶ ሽሻየ ማይ ኣዳልዮም፡ ብታሕጓስ ጸንቢሎም ውዒሎም። ንማሕበር ረድኤትን ምዕባለን ኤርትራ፡ ንቀንዲ ተዋሳኢ ናይ’ቲ ሰናይ ተግባር ኣቶ ካሕሳይ ይሕደጎ፡ ንኹሎም ብገንዘብ፣ ብመራኸቢ ብዙሓን ብሞራል፣ ብፍልጠት ደገፍ ብምግባር፡ ነዚ ዘብቅዕዎም ግዱሳት ወከናትን ድማ ብልቢ ኣመስጊኖም። ብርግጽ ጸገም ኤርትራውያን ስደተኛታት ኮነ ህዝቢ ዓድታት ክኒን ቅኒቶ ብዙሕን ዝተሓላለኸን ብምዃኑ ብቐሊል ዝፍትስሕ ኣይኮነን፡ ገና ሓያል ዝተወሃሃደ ጻዕሪ ዝሓትት’ዩ። ይኹን ግን፡ ውዕሎ ማሕበር ረድአትን ምዕባለን ኤርትራ ከም ማሕበር ኮነ ኣቶ ካሕሳይ ይሕደጎ ድማ ከም ሰብ ልዕሊ ንጽጉማት ወገናት ምሕጋዝ ዘበርክትዎ ዘለዎ ኣወንታዊ ኣስተዋጽኦ፡ ዝኾነ ጸገም ቅኑዕ ተበግሶን ግብራዊ ንጥፈትን ተወፋይነትን እንተሎ ዘይከኣል ነገር ከምዘየለ ዓቢ ትምህርቲ ዝተረኽበሉ ኣብነታዊ ሰብኣዊ ተግባር’ዩ። ስለዚ ኣብ ኩሉን ብኹሉን ኣድማዒ ወይ ውጽኢታዊ ስራሕ ንምስራሕ፡ ቅኑዕ ተበግሶን ግብራዊ ንጥፈትን።
ብሓልዮት ደሞክራስያዊ ግንባር ሓድነት ኤርትራ ዝፍኖ፡ ድምጺ ሰላምን ደሞክራስን ኤርትራ፡ 31-07-2017


text:
ኣብ መወዳእታ: ብህግደፍ ዝእሰር ሰብ መን’ዩ?
ኣብ መዋእል ስርዓት ህግደፍ፡ ሰባት ምእሳር፡ ምቅታል፡ ጉዳያት ተወንዚፎም ግዜ ክበልዑ፡ ካብ ስራሕ ምብራር፡ ምድስካል፡ ካብ ሓላፍነት ምውራድ፡ ሽመት ምዕዳን ምብዋዝን ኣዝዩ ዝቀለለን ልሙድን’ዩ። ሓደን ቀንድን ናይዚ ምኽንያት ድማ፡ ኣብ ኤርትራ ብዘይካ ውልቀ መላኺ ኢሳያስ፡
ኣብ መዋእል ስርዓት ህግደፍ፡ ሰባት ምእሳር፡ ምቅታል፡ ጉዳያት ተወንዚፎም ግዜ ክበልዑ፡ ካብ ስራሕ ምብራር፡ ምድስካል፡ ካብ ሓላፍነት ምውራድ፡ ሽመት ምዕዳን ምብዋዝን ኣዝዩ ዝቀለለን ልሙድን’ዩ። ሓደን ቀንድን ናይዚ ምኽንያት ድማ፡ ኣብ ኤርትራ ብዘይካ ውልቀ መላኺ ኢሳያስ፡ ካልእ ሰብ ስልጣን ስለዘይብሉን ነጥቢ ስርዓት ዝብሎ ሕጊ ስለዝጠፍአን’ዩ። ኣብ ኤርትራ፡ ምዕዳል ሽመት፡ እቲ ሓላፍነት ዝወሃብ ሰብ ብዘለዎ ቅንዕና፡ ተወፋይነት፡ ፍልጠትን ብቅዓትን ዘይኮነ ዝምዘን፡ ንስርዓት ህግደፍ ብቀንዱ ድማ ንኢሳያስ ክሳብ ክንደይ እሙንን ጉምብሕ ጥልዕ ይብል’ዩ። ኣብ ስጊንጢራዊ ኣሰራርሓ ህግደፍ፡ ካብ ሚኒስተር ምክልኻል ናብ ከንቲባ ኣስመራ፡ ካብ ኣምባሳደር ናብ ሚኒስተር፡ ካብ ካድር ህግደፍ ናብ ኣማሓዳሪ ዞባ፡ ከምኡ’ውን ዝነበርካ መዓርግ ተመንጢልካ “ክሳብ ትምደብ ኣብ ገዛኻ ጽናሕ” ምባል ልሙድ’ዩ። ውልቀ መላኺ ኢሳያስ ካብ ዝነኣሰ ክሳብ ዝዓበየ ክውስንን ቃሕ ዝበሎ ክፍጽምን መኒኻ ዝብሎ የለን፡፡ ኣብ ስርዓት ህግደፍ፡ ሰባት ስለምንታይ ይእሰሩ፡ ብኣባላት ጸጥታ ምስተመንጠሉ ኣበይ ኣትዮም፡ ስለምንታይ ካብ ስርሖም ይባረሩ፡ ኢሳያስ ጥራሕ’ዩ ብንጹር ዝፈልጦን መልሲ ዝህበሉን። ኣብ ኤርትራ ዝፍጸም ጽቡቅ ይኹን ሕማቅ፡ ብዘይካ’ቲ ብመራኸቢ ብዙሓን ህግደፍ ዝወሃብ ቁንጣሮ፡ ዝንቡዕን ወትሩ ሓደ ዓይነት ሓበሬታን፡ ዝበዝሕ ኣብ ጎደናታት ጥራሕ’ዩ ብቤላበሎው ዝውረን ሰባት በብዝመስሎም መደምደምታ ዝህብሉን። ንኣብነት ፕረሲደት ኢሳያስ ኣብ ውሽጢ ሃገር ወይ ካብ ኤርትራ ወጻኢ ምስ ዓበይቲ ሰብ መዚ ኣብ ዝራኸበሉ እዋን፡ እቲ ካብ ድሕሪ ናጽነት ኣትሒዙ ዘይተቀየረ ኣዝዩ ድሩት ሓበሬታ፡ “ክቡር ፕረሲደንት ኢሳያስ ኣፈወርቂ ምስ መራሒ እገለ ተራኺቡ፡ ኣብ ክልተኣውን ዞባውን ጉዳያት ተመያይጡ” ዝብል ዜና’ዩ ዝዝርጋሕ፡፡ ኣብዚ እዋን’ዚ፡ ህዝቢ ኤርትራ ብዓቢኡ ሰላምን ዝብላዕን ስኢኑ’ኳ እንተሎ፡ ንጉዳዩን መዓልታዊ መነባብሮኡን ዝምልከት ንጹርን እዋናውን ሓበሬታ ክረክብ’ውን ዝተሓረመ’ዩ። ካልእ ኣብነት፡ ዓመታዊ ባጀት፡ ወጻእን ኣታውን ናይ ኤርትራ ካብ ህዝብና ሕቡእ’ዩ፡፡ ካብ ዕደና ክንደይ ኣታዊ ተረኺቡን ኣብ ምንታይ መዓላ ውዒሉን፡ ኢሳያስን ሓደ ክልተ ንሱ ዝኣምኖምን ሰባት ጥራሕ’ዮም ዝፈልጥዎ። እዚ ግሉጽነት ዘይብሉ ኣሰራርሓ ድማ ንብረትን ገንዘብን ሃገርን ህዝብን ክትሰርቅን ከተጠፋፍእን ርሒብ ማዕጾ ዝኸፍት ኣብ ርእሲ ምዃኑ፡ ስርዓት ህግደፍ ኣብ ህዝቢ ኤርትራ ዘለዎ ንዕቀት’ውን ዘነጽር’ዩ።
ከምቲ ኣብ ላዕሊ ክብ ኢሉ ዝተጠቅሰ፡ ኣብ መዋእል መግዛእቲ ህግደፍ፡ ውልቀ መላኺ ኢሳያስ ሰባት ክኣስር እንከሎ ብተደጋጋሚ ዝህቦ ዘይወግዓዊ መግለጺ፡ “ንሃገር ከዲዖም፡ ንብረት ኣጠፋፊኦም፡ ጉቦ በሊዖምን ኮብሊሎምን” ዝብል’ዩ። ተርእዮታት ብልሽውናን ምጥፍፋእ ንብረትን፡ ኣሽምባይዶ ተቆጻጸሪ ኣካልን ሕግታትን ኣብ ዘይብሉ ስርዓት ህግደፍ፡ ኣብተን ብምዕቡል ስርዓተ-ሕጊ ዝመሓደራ ሃገራት’ውን ዝኽሰት’ዩ። ብመሰረት ቅዋማተንን ሕግታተንን ድማ፡ እቲ ሓደራ ህዝብን ሃገርን ዝጠለመ ሰብ፡ እንተላይ መራሒ ሃገር ማለት’ዩ፡ ብሕጊ ይፍረድን ይቅጻዕን። ብሓጺሩ ተራ ሰብ ይኹን ላዕለዋይ በዓል ስልጣን፡ ሕጊ ኣኽቢሩን ተማእዚዙን ክኸይድ‘ ምበር ስልጣኑ ተጠቂሙ ሕጊ ክጉዕጽጽን ልዕሊ ሕጊ ክኸይድን ኣይክእልን’ዩ። ኣብ ስርዓት ህግደፍ፡ እዚ ዝተጠቅሰ ኣሰራርሓን መሳልልን ስለዘየለ፡ ከሳሲ፡ ኣሳሪ፡ ፈራዲ፡ ቀታሊ፡ ፈታሒ ውልቀ መላኺ ኢሳያስ ስለዝኾነ፡ ስለምንታይ ኢልካ ምስእትሓትት መልሱ፡ እቲ ናይ መዋእል ገድሊ ኣሰራርሓ “ምስጢር ክትፈልጥ ህርድግ ኣይትበል፡ ኣይምልከተካን’ዩ” ጥራሕ’ዩ። ወይ ድማ “ሞታ ዝኣኸለት ኣድጊ ኣፍንጫ ዝብኢ ትሽትት’ዩ’’ ዕድልካ። ከምቲ ሓባል በልያ ከይትቅድመኪ ዝተባህለ፡ ስርዓት ህግደፍ ንገዛእ ርእሱ፡ ሰራቂ፡ ብሕጊ ዘይምዘዝ፡ ብገበን ዝተጠላቀየ፡ በላዒ ጉቦ እንከሎ፡ ንኻልኦት ሰባት “ሕጊ ጥሒስኩም ወይ ንብረት ኣጠፋፊእኩም” ኢሉ ክውንጅልን ክኣስርን ሓላፍነት የብሉን ጥራይ ዘይኮነ ሕጋዊ’ውን ኣይኮነን።
ብስርዓት ህግደፍ፡ ሰባት ክእሰሩን ክቅተሉን እንከለዉ ከነስተውዕለሉ ዝግብኣና ኣገዳሲ ጉዳይ ግን ኣሎ። ውልቀ መላኺ ስርዓት ኢሳያስ፡ ብዘይካቶም “ካብ ሃገራዊ ኣገልግሎት ሃዲምኩም፡ ካብ ኣሃድኹም ኮብሊልኩምን ደቅኹም ኣህዲምኩምን” ኢሉ ብገንዘብን ብጉልበትን ዝቀጽዖም “እምቢ ንግዱድ ዕስክርና” ዝበሉ መሳኪን ኤርትራውያን፡ እቶም ኣብ ክብ ዝበለ ሓላፍነት ተመዲቦም ክሰርሑ ዝጸንሑ ሰባት ክእሰሩ እንከለዉ ብባዶ ሰለስተ(ቤላበለው)፡ እገለ ተኣሲሩ እገሊት ካብ ቤታ ብኣባላት ጸጥታ ህግደፍ ተወሲዳ፡ ገለ ገለ እዋን’ውን እገለ ተፈቲሑ ይስማዕ’ዩ። ብዘይካ’ቲ ነቶም ሰባት ንምጽላምን የዋሃት ንምድንጋርን ህግደፍ ኮነ ኢሉ ዘልሕኾ ግጉይ ሓበሬታ፡ ምኽንያት መዳጎኒ ሰባት እቲ ዝኣሰረ ኣካል ክምልሶ ስለዘለዎ፡ ብንጹርን ኣፍካ መሊእካን ክትዛረብ ጸገም’ዩ። እንተኾነ፡ ካብ ልሙድ ጠባያት ህግደፍ መደምደምታ ንምሃብ ኣየሸግርን’ዩ። ውልቀ መላኺ ኢሳያስ፡ ካብቶም ኣብ ዓለምና ብህርፋን ስልጣን ዝዓወሩ ውሑዳት፡ ህዝቢ ሓላፍነት ሃገር ዘይሃቦም ፉንፉናት መራሕቲ’ዩ። ኢሳያስ ኣብ ስልጣኑ ዝቃጸጾ ወይ ዝወዳደሮ፡ ዝቃወሞ፡ ምስ ድሌቱ ዘይሰማማዕ ንምዕባለን ድሕነትን ህዝቢ ርእይቶ ዝህቦን ካብኡ ንላዕሊ ብኻልኦት ፍቱዉ ሰብ እንተተቀልቂሉ፡ ቀሲኑ ስለዘይሓድርን ዓይኑ ደም ስለዝመልኦን፡ ነቲ ሰብ ከይውዓለ ከይሓደረ ብዘይ ፍርዲን ብሕቡእን ክሸርቦ ኣለዎ። ገለ ካብ እከይ ጠባያት ውልቀ መላኺ ኢሳያስ፡ ንዝጻብእዎን ዝቃወምዎን ሰባት ምጥፋእ ጥራይ ኣይኮነን፡፡ ካብኡ ንላዕሊ ክእለትን ህቡብነትን ዘለዎም ሰባት፡ ብቀጥታን ብተዘዋዋርን ሞራሎም ንምውዳቅን ናይ ምግባር ዓቅሞም ንምድኻምን ዘይፍሕሶ ገመድ የለን። ኢሳያስ፡ ናይ ካልኦት ሰባት ሕሰምን ውድቀትን ክርኢ እንከሎ ሓጎስን ዕግበትን ስለዝስምዖ፡ ሰባት ካብ ስራሕ ኣግሊሉ ኣደዳ መስተን ዝሙትን መስሓቅ ሰብን ክኾኑ ደስ’ዩ ዝብሎ። እከይ ተግባራቱን ምስጢራቱ ከየምልቁ ዝጠርጠሮም፡ ንዝቀንኣሎም፡ ንዝወዳደርዎን ሃነጽቲ ሓሳባት ንዘመንጨዉን ሰባት ንምጥፋእ ዝጥቀመሉ ሜላታት ድማ፡ “ብጸላኢ ተቀቲሉ፡ ብሕማም ተሰዊኡ፡ ሰሊሙ/ሃዲሙ፡ ሃለዋቱ ጠፊኡን ስጉምቲ ተወሲድዎን” ዝብሉ’ዮም። በዚ ኣገባብ’ዚ፡ ኢሳያስ ኣብ ኮረሻ ስልጣን ካብ ዝድይብ ክሳብ ሕጂ ይኽተሎ ዘሎ ኣዕናውን ምጽናት ሰባትን ሜላታት፡ ካብ ገጽ ዓለም ዝጠፍኡን ሓመድ ዝበልዖምን ንጹሃት ኤርትራያውን እንተዝቁጸሩ ብዝሖም ክንደይ ምኾነ? ይዋእያ ዝወለደት ኣደን ብዘይ ኣቦን ኣደን ዝዘኽተሙ ህጻናት። ናብቲ ኣቀዲመ ዘልዓልክዎ፡ “ኣብ መወዳእታ፡ ብህግደፍ ዝእሰር ሰብ መን’ዩ?” ዝብል ሕቶ ክምለስ። ሎሚ ወይ ጽባሕ፡ ሓለንጊ ስርዓት ህግደፍ ኣብ ዝባኑ ትወድቆን ኣብ ማሕቡስ ዝኣቱን ሰብ መን’ዩ ኢልካ ምትንባይ ኣጸጋሚ’ኳ እንተኾነ፡ ኣብ ቀረባ መጻኢ፡ ኣቦ መንበር ምእሳርን ምቅታልን ኢሳያስ ክኸውን ከምዘይክእል ፍሉጥ’ዩ። ህግደፍ ብክዉንን ብጠቀነን ሰባት ምእሳር ክቅጽል’ዩ። ውልቀ መላኺ ኢሳያስ፡ ሰባት ንዝተወሰነ እዋን ተጠቂሙ ምስመነዎም፡ ክኣስር፡ ክጉሕፍ፡ ገበን ፈጺሙ ተባሂሉ ተኣሲሩ ወይ ደስኪሉ ዝነበረ ሰብ መዓርግ ተዋሂብዎ ዳግማይ ክምደብ ቀሊል’ዩ። ሚኒስተር፡ ላዕለዋይ ኣዛዚ ሰራዊት፡ ሓላፊ ስለያ ወይ ጸጥታ፡ ላዕለዋይ ካድር ህግደፍ፡ ኣምባሳደር፡ ጳጳስ/ሸኽ፡ እሙን ሓላዊ ኢሳያስን፡ መርዛም ኢድ ኢሳያስ ረኺባቶ፡ ደስኪሉ ወይ ነቲ ስርዓት ጠንጢንዎ ሃዲሙ ክንሰምዕ እንከለና ክንግረም የብልናን። ናይ ግዜ ሕቶ እምበር፡ ኢሳያስ ነታ ናይ ገዛ እስርቲ በዓልቲ ቤቱ ሳባን ደቁን ክኣስር ዝዓግቶ ሕጊ ይኹን ሕልና የብሉን። ናይ መወዳእታ ሕልሚ ኢሳያስ፡ ህዝቢ ኤርትራ ናብ ማእሰርቲ ምስተወርወረን ናብ ስደት ሃጽ ምስበለን ዝእሰር ሰብ ኣይክህሉን’ዩ። ንሕና ምስጸነትና፡ እቲ ኣብ መውዳእታ ብህግደፍ ዝእሰር ሰብ “ኢሳያስ’ዩ” ኢልና እንተመሊስና ግን፡ ንዓና ኤርትራውያን ሕፍረትን ስዕረትን’ዩ። ንምንታይ’ሲ፡ ሓደ ድሕሪ ሓደ፡ ምቅታል፡ ምእሳርን ስደትን እግሪ እግርና እናስዓበ እንከሎ፡ ስለምንታይ ኢና “ጽባሕ’ከ መን’ዩ ግዳይ ስርዓት ህግደፍ ዝኸውን” ኢልና ኢድና ኣጣሚርና ንጽበ?
ጽላል፡ ካብ ሕቡራት መንግስታት ኣመሪካ(24 መጋቢት 2017)


text:
ክቡራት ተኸታተልቲ!
ከም መቐጸልታ ብሓሙስ 9 ሕዳር 2017 ንትሕዝቶ ጸብጻባት ሚሽናት ዝፈነኹልኩም ሓበሬታ፡ ንሎሚ ከኣ፡ ናይ ካልኦት ቃል ዝኣተኹልኩም ጻብጻብ ሚሽናትን ንምዕባለታት ተቓዉሞ ህዝቢ ኣስመራን ዝምልከት እዋናዊ ሓበሬታ ክፍንወልኩም፡፡
ንዓና ንደለይቲ ፍትሒ፡ ንሓርነት ኣብ ነካይዶ ቃልሲ፡ ብኹሉንትንኡ ሙሉእን ኣድማዒን ንክኸውን፡ ኣብ ውሽጢ ሃገር ስርዓት ኢሳይያስ ዝፍጽሞም ግፍዕታትን ዝውጥኖም መደባትን ምፍላጥ ጥራይ ዘይኮነስ፡ እንኮላይ ኣብ ወጻእ ዝዓሞም ዕማማት ክንፈልጥ ይግባእ፡፡ ነዚ ኣብ ግብሪ ንምውዓል ድማ፡ ብፍላይ ኣብተን ቀንዲ ምንጪ ውዳቤ መሓውራት ጉጅለ ህግደፍ ክነትኩር ኣለና፡፡ እዚ ምስ ዝኸውን፡ ብሓያል ህዝባዊ ተቓዉሞታት ተሰኒዩ፡ ከምቲ ብሰኑይ 13 ሕዳር 2017 ባይቶ ጸጥታ ውድብ ሕቡራት ሃገራት፡ ንስርዓት ኢሳይያስ ኣመልኪቱ ዘውጸኦ ጸብጻብን ምንዋሕ እገዳን፡ ዓይነት ጸቕጥታት ክንፈጥር ንኽእል ኢና፡፡
ብወጻእ ጉዳያት ሚኒስተርን፡ ብማእከላይ ቤ/ጽ ህግደፍን፡ ካብ መስከረም 2016 ጀሚሩ፡ ኣብ ወጻእ ዝርከባ ኤምባሲታትን ቆንስላትን ክዓመኦ ዝተዓደለን መደባት፡ ኣብ ምድንፋዕ ግዳማዊ ወፍሪ፡ ኣብ ምሕያል ክልተኣዊ ዝምድናታትን ኣህጉራዊ ጽምዶን ዘይኮነ፡ ብቐንዱ ኣብ ምፍሻል ምንቅስቓሳት ተቓወምትን ጸብጻባት ኣህጉራዊ ውድባትን እዩ ነይሩ፡፡ ብሓጺሩ እቲ መደብ ኣብ ሰለስተ ዓውድታት ዘተኮረ ‘ዩ፡፡
1. ዉሁድ ዲፕሎማሲያዊ መኸተ ኣብ ቀንዲ ናይ መኸተ ከባቢታት፡ (ብሓደ ሸነኽ ኢትዮጵያ፡ ሃገራት ቀርኒ ኣፍሪቃ፡ ከልጅን ግብጺን፡ ብካልእ ሸነኽ ብሪክስ (BRICS)፡ ዝተመርጻ ሃገራት ኤውሮጳ፡ ላቲን ኣመሪካ፡ ኢስያዊት ሃገር ፓክሲታንን ምክትታል ምዕበለታትን ፖሊሲን ኣመሪካ ኣብ ቀርኒ ኣፍሪቃን)
2. ዉሁድ ዲፕሎማሲያዊ መኸተ ኣብ ኣገደስቲ ትካለት፡ ማሕበራትን ጸለውቲ ሰባትን
3. ዉሁድ ዲፕሎማሲያዊ መኸተ ኣብ ውድባት (ሕብረት ኣፍሪቃ፡ ኤውሮጳዊ ሕብረትን ሕቡራት ሃገራትን) ዝብል እዩ፡፡ ኣብ ትሕቲ ዘን መደባት ዝተጠቕሱ ዕላማታት ውን፡
• ህዝባዊ ተሳትፎ ብምሕያል ተጻብኦታት ምፍሻልን ምስዓርን
• ኣብ ኢትዮጵያ ለውጢ ንምምጻእ ሽርክነት ምዕባይ
• ኣብ ቀርኒ ኣፍሪቃ ብፍላይ ኣብ ሶማል፡ ሱዳን፡ ደቡብ ሱዳንን ጁቡትን ጽልዋታትና ምዕባይ
• ኣብ ጎደቦ ዞባታት ዘሎ ጽልዋታት ምብራኽ (ተራ ግብጽን ሱዕዲያን፡ ኢመረትን ቀጠርን፡ ርክብ ሃገራት ከሊጅን የመንን ናብ ንቡር ክምለስ ምጽዓር፡ ኣንጻር ኣሉታዊ ምትእትታው ኢራን፡ ቱርኪን እስራኤልን ምስ ኣንጻር እዘን ሃገራት ዝቖማ ሃገራት ሽርክነት ምፍጣር)
• ተመሳሳሊ ኣጠማምታ ምስ ዘለወን ሃገራት ኣፍሪቃ ሕመረት ምፍጣርን ሕብረት ኣፍሪቃ ዳግም ክቕረጽ ምድፋእ ዝብሉ ‘ዮም፡፡
ኣብቲ መደብ ኣብ ትሕቲ “ስትራተጂ ነብሰ ምክልኻል” ዝብል ኣርእስቲ ዝተሓንጸጹ ዕማማት ድማ፡
• መጥቃዕቲ ኣንጻር ተጻብኦን ተጻባእትን (ብስም “ደለይቲ ፍትሒ” ዝካየዱ ተጻብኦታት ብዝተፈላለየ መገድታት ካውንተር ምግባርን ምቅላዕን፡ ንኣልጀርስ ስምምዕ፡ ሰብኣዊ መሰላትን እገዳን ፍሉይ ጠመተ ብምሃብ ዲፕሎማሲያዊ ንጥፈታት ምክያድ)
• ተሳትፎ ህዝቢ፡ ውዳቤን መኸተን ምሕያል (ህዝባዊ ዲፕሎማሲ፡ ቁጠባዊ፡ ፋይናንሳዊን ሞያዊን ኣበርክቶ ዜጋታት ክብ ምባል፡ ውዳቤታት ወጻኢ ኣብ ዜናን ሶሻል ሚዲያን ኣዲሂቦም ክሰርሑ ምሕጋዝ፡ ምሕዝነት ምስ ኣንጻር ወያነ ዝቖሙ ሃገራትን ማሕበራትን ምሕያል፡ ኣንጻር ወያነ ንዝቖሙ ውድባትን ማሕበራትን ንዋታዊን ናይ ሓበሬታን ሓገዝ ምግባር )
• ሽርክነት ምዕባይ ኣብ ትሕቲ ዝብል ድማ፡ (ምስ ሕብረት ኣፍሪቃ፡ ግብጺ፡ ሱዕዲያ፡ ኢማራት፡ ኩወይት፡ ባህሬን፡ ኡማንን የመንን ንቀይሕ ባሕሪ ማእከል ዝገበረ ስትራተጅካዊ ጽምዶ ምሕያል) ዝብሉን ካልኦት ዝርዝራትን ይርከብዎ፡፡
ኣብ መናድቕ ፌስቡክ፡ ብፍላይ ንስትራተጅታትን ሕንጻጻትን ዝምልከት ትንታነታት ብዙሕ ጠለብ ከምዘይህልዎ እርድእ፡፡ እንተኾነ ኩሉሻዕ ካብ ኣብ ናይ “ቀታሊን ተቐታልን” ዛንታ ዘድህበ ሓበሬታ ካብ ምስማዕ ሓሊፍና፡ ዚያዳ ስትራተጅካዊ ረብሓ ዘለዎም፡ ንምንቅስቓስ ጸላኢ ሰናያት ህግደፍ፡ ብኹሉ ሸነኻቱ ኣትሪሩ ዝሃርም፡ ውዳቤታት ክንፈጥር ዝሕግዝ ሓበሬታ ውን የድሊየና እዩ፡፡ ኣብዚ “ሸበድበድ” ህግደፍ ኣብ ጥርዙ ዝበጽሓሉ እዋን፡ ህግደፍ ኣብ ውሽጢ ዓዲ ብምፍርራሕን ብታህዲድን፡ ኣብ ወጻእ ድማ ብስም መኸተን ውዳቤን ብዝተኣልሙ መናውራታት ንህዝባዊ ተቓዉሞን ምንቅስቓሳት ደለይቲ ፍትሕን ከዳኽም ይጽዕር ኣሎ፡፡
ኣብ ዝሓለፈ ዝፈነኹልኩም ናይ 4 ሚሽናት ትሕዝቶ ጸብጻብ ውን ዘነጽሮ፡ እቲ ስርዓት ክንደየኡናይ ኣብ ዓቕሊ ጽበት ከምተሸመ እዩ፡፡ ዳርጋ ኩሎም ሚሽናት፡ ነቶም ክብ ኢሎም ዝተገልጹ መደባት ንምዕማም፡ ኣብ ዘካየድዎ ስርሓት፡ እቲ ኣብ ቀረባ ኣብ ኣስመራን ኣብ ወጻእን ዝተኻየደ ቀጻሊ ተቓዉሞታት ተወሳኺ ብድሆ ከምዝኾኖም ይገልጹ ኣለው፡፡ ትሕዝቶ ጸብጻብ ሚሽናት፡ ካብቲ ክብ ኢሉ ዝተገልጸ ኣምራት፡ ብዙሕ ዘይተፈለየ ኮይኑ፡ ነፍሰወከፍ “በሃበስ ቀደስ” ዝተብዓጠ ጸብጻብ ካብ ምሕንጣጥ፡ ብሓጺሩ በተን ሚሽናት፡ ኣብዚ እዋን ክዕመሙ ዝተሓሰቡ ስርሓትን ውሽጣዊ ትሕዝቶን ዝምልከት ብሓጺሩ ክፍንወልኩም፡፡
ጸብጻብ ሚሽን ኢጣሊያ
እዚ ብሓያሎ ኣሃዛዊ መለኪዒታት ዝተመልአ ጸብጻብ ከምዝሕብሮ፡ ሚሽን ኤርትራ ኣብ ኢጣሊያ፡ ብሓፈሻ ምስ ላዕለዋይ ባይቶ ኢጣሊያ 7 ግዜ፡ ምስ ታሕተዋይ ባይቶ ድማ 5 ግዜ፡ ርክባት ከምዝገበረ ይሕብር፡፡ ብተወሳኺ፡ ኣብ ኢጣሊያ ምስ ዝርከቡ ኣምባሳዳራት ኩባ፡ ኢኳዶር፡ ቨነዝዋላን ቦሊቭያን ርክብ ከም ዝተገብረ፡ ምስ ኣህጉራዊ ምትሕግጋዝ ንሕርሻዊ ልምዓት (IFAD)፡ ምስ ኣህጉራዊ ትካል ምግቢን ሕርሻን (FAO) ርክባት ይካየድ ከምዘሎን፡ ከም መወከሲ ድማ ብ OCHA ዝተዳለወ ካብ ማእከላይ ቤ/ጽሕፈት ዝተልኣኸ ካብ 2007 ንደሓር ምስ ዝተፈላለዩ ማሕበራትን ገበርቲ ሰናይ ውድባትን ዝዓመምናዮም ስርሓት ዝገልጹ ወረቓቕቲ “ሂብናዮም ኣለና” ይብል፡፡ (ካብዞም መወከሲ ጸብጻባት ዝተረኽበ ሰነድ ኣብ ታሕቲ ቀሪቡ ኣሎ፡፡)
ጸብጻብ ሚሽን ኢጣሊያ ብምቕጻል፡ መርገጺ መንግስቲ ኢጣሊያ፡ ከም ኣመሪካ ከምዝኾነ ብምዝኽኻር፡ ብፍላይ ኣብ ጉዳይ ስደት ዜጋታትን መስዋእቲ ማእከላይ ባሕርን ኣተኩሮም፡ ጸቕጢ ከምዝገብሩን፡ እቲ ናብ ኤርትራ ዝበጽሕ ምኽትል ሚኒስተር ውን፡ ፈለማ ዋላ ደሓን ሃዋሁ እንተፈጠረ፡ ዲሒሩ ግን “ኣብ ጎበጣ መሬትን ርክብ ምስ ኢትዮጵያን” ኣድሂብና ካብ እንሰርሕ፡ ኣብ ምንዋሕ ሃገራዊ ኣገልግሎት፡ ኣብ ውሽጣዊ ፖሊሲታትናን ጉዳይ ሰብኣዊ መሰላትን ክነተኩር ከምዘለና ምዝራብ ጀሚሩ ኢዩ ይብል፡፡
ምስ ኣብ ሚዲያታት ዘሎ ናይ ተቓወምቲ ብልጫታት ብምዝማድን ኣብ ውሽጢ ዓዲ ዝተኻየደ “ዕግርግር” ብምትእስሳርን፡ ኣብ ቀጻሊ ትጽቢት ዝግበረሎም ተወሳኺ ጸቕጥታት ንምብዳህ፡ ስዒቦም ዝተተሓዙ መደባት ከምዘለው ጸብጻብ ሚሽን ኢጣሊያ ይሕብር፡፡
• ኣብ ኢጣሊያ ኣስታት 15 ሺሕ ቀወምቲ ኤርትራውያን ከምዘለው፡ ካብ ዚኣቶም 65 ሚእታዊት ካብ ሕጋውያን ነበርቲ ብዕድመ ዝደፍኡ ምኻኖም፡ ኣብ ደቡባዊ ሸነኽ እታ ሃገር ቁጠባዊ ሽግራት ዜጋታት ከቢድ ምኻኑ፡ እቲ ብኤምባሲ ዝነበረ ውዳቤታት ልዕሊ ዓቐን ከምዝጎደለ፡ ሃገራዊ ሽማግለ ኣድማዒ ዘይምኻኑ፡ ብምሕባር ንቀጻሊ ኣብ ውዳቤታት ጸቒጦም ከምዝዓዩ ኣነጺሮም፡፡
• ኣብ ሚላኖ ትርከብ ናይ ተዋህዶ ቤተክርስትያን ዝተፈጠረ ምፍልላይ ስለዝተረጋገአ ነቲ ጉዳይ ብምጥቃም ውዳቤታት ንምሕያል ተወጢኑ ከምዘሎ’ውን ይሕብር፡፡
• ኣብ 2014 ክልተ፡ ኣብ 2015 ኣርባዕተ፡ ከምኡ ውን ኣብ 2016 ሸውዓተ ኢጣሊያውያን ጋዜጠኛታት ናብ ኤርትራ ከምዝኣተው፡ እንተኾነ ምስተመለሱ፡ ንመንግስቲ ኤርትራ ዘጸልም ሓበሬታ ከምዝዘርግሑ ብምግላጽ፡ ኣብዚ ዓመት “እቲ ዝግበር ተገይሩ” ዝለኣኹ ክልተ ጋዜጠኛታት ከም ዘለው’ውን ምስተመለሱ ምስሊ ኤርትራ ኣብ ዝተፈላለዩ ሚዲያታት ብእውንታ ከንጸባርቑ ትጽቢት ከምዝግበረሎም ይሕብር፡፡
• ኣብ ህዝባዊ ዲፕሎማሲ ዋላ ኣድማዒ ኣይኹን’ምበር፡ ነቲ ናይ ጉዳይ ጀኔቫ ንምብዳህ ካብ ኢጣሊያ 2000 ደብዳቤታት፡ ልዕሊ 5000 ፐቲሽን፡ ልዕሊ 1000 ምስክርነት ብምድላው ጻዕርታት ከምዝተኻየደ ብምዝኽኻር ኣብ ቀጻሊ ከምዚኦም ዝኣመሰሉ ዕማማት ንምክያድን ኣብ ቫቲካን ዝተገብረ ጸለመ ንምምዕርራይ ጻዕርታት ከምዝካየድ ይሕብር፡፡
ጸብጻብ ሚሽን ብሪጣንያ
እዚ ጸብጻብ ውን ፈለማ ህልው ኩነታት እታ ሃገር ብምትንታን ቀጻሊ መደባት ኤምባሲ የንጽር፡፡ ኣብ ትንታነታት፡ ጸለውቲ ምዕባለታት ተባሂሎም ዝተገልጹ፡ ናይ ስኮትላንድ ሪፈረንዱም፡ ዓቃቢ ሰልፊ ብዓብላሊ ምዕዋቱ፡ ጉዳይ ስደተኛታት፡ ግብረ ሽበራዊ ኩነታትን ምውጻእ ብሪጣንያ ካብ ሕብረት ኤውሮጳን ኢዮም፡፡ ብመንጽር ኣቐዲሞም ዝተተሓዙ መደባትን፡ ሓደሽቲ ምዕባለታትን ድማ፡ ጸብጻብ ሚሽን ብሪጣንያ፡ ኣብ ዝሓለፉ ዓመታት ኣብታ ሃገር 9 ሰሚናራት፡ 2 ሰለማዊ ስልፍታት፡ ናይ ኮፍ ተቓዉሞ ኣብ ለንደን፡ ምድላው በዓላትን ፌስቲቫላትን፡ ካብ 2015 ጀሚሩ ከምዝተኻየደ፡ ኣብ ፓብሊክ ዲፕሎማሲ ናብ 46 ኣባላት ፓርላማ ደብዳቤ ከምዝተለኣኸን፡ ኣብ ወፍሪ ፎሮምን ዝተፈላለዩ ሰሚናራትን ከምዝተሳተፉን፡ ዑደት ሚኒስተር ኣረፋይነ ናብ ኣየርላንድ ናይ ባዕሉ ኣበርክቶ ከምዝነበሮ ይሕብር፡፡
ኣብ ኤውሮጳ ብፍላይ ከኣ፡ ኣብ ብሪጣንያ እንዳበረኸ ዝመጽእ ዘሎ ህዝባዊ ተቓዉሞታት ንምብዳህ፡ ምስኡ ዝመጣጠን ውዳቤታት ብዘይምህላው፡ በቲ ዝጸንሐ ውዳቤታት ጻዕርታት ከካይዱ ከም ዝወጠኑ ይሕብር፡፡ ብመሰረት”ዚ ከኣ፡ እተን ውዳቤታት ኣብ 9 ከተማታት ብግርጭት ዝተዳኸመ ውዳቤታት ከምዘሎን ንምዕራዩ ከምዝጽዕሩን፡ ኣብ ለንደን ተዳኺሙ ዝጸንሐ ናይ መንእሰያት፡ ናይ ሃማደኤን ናይ ዋርሳይን ውዳቤ ንምብርባር መደብ ከምተተሓዘ፡ ከምኡ ውን እቲ ዳግመ ውዳቤ ዝተገብረሉ ሃገራዊ ሽማግለ መደባት ሰሪዑ ክነጥፍ ምኻኑ ይገልጽ፡፡
ኣብ ጸብጻብ ሚሽን ብሪጣንያ፡ ከም ለበዋ ዝተገልጸ ሓሳብ፡ ኣብ ናይ ሚዲያ ንጥፈታት ብፍላይ፡ ኣብ ኣማራጺ ሚዲያን ሶሻል ሚዲያን፡ ብዙሕ ኣተኩሮ ተገይሩ ክስራሕ ምኻኑ ኢዩ፡፡
ጸብጻብ ሚሽን ፈረንሳ፡ ሩስያ፡ ስዊዝ፡ ጀርመን፡ ካናዳ፡ ነዘርላንድስ
ክቡራት ተኸታተልቲ!
እቲ ጸብጻብ ዳርጋ ተመሳሳሊ ትሕዝቶ ዘለዎ ብምኻኑ፡ ከምኡ ውን ምስልቻው ንዘይምፍጣርን፡ ካብዘን ናይ 6 ሃገራት ሚሺናት ዝተፈለየ ሓሰባት ዝለኣኹ ናይ ዝስዕቡ ጥራይ ከቕርበልኩም፡፡
• ነዘርላንድስ፡ ኣብ ኣርባዕተ ከተማታት ዝካየድ ዝሕታለ ዘለዎ ጉጅለታት ህግደፍ ከምዘሎ፡ ብተነጻጻሪ ብመንእሰያት ህግደፍ፡ ሃገራዊ ሽማግለን ማሕበር ስንኩላንን ዚያዳ ተሳትፎ ከምዘለዎም፡ ኣብ ሃማደኤ ዝነበረ ዘይምርድዳእን ምጉጅጃልን ብምፍታሕ፡ ኣብ 5 ምዝጉባት ማሕበረ ኮማት፡ ናይ ጎስጓስ መደባት ንምክያድ ከምዝተወጠነን፡ ኣብ ሮተርዳም ዘሎ መሪሕነት ካብ ሓላፍነት ወጻእ ዝወሰዶም ስጉምታት ክሳብ ሕጂ ዘስዓቦ ኣሉታዊ ጽልዋ የነጽር፡፡ ብተወሳኺ ድሕሪ ጉዳይ መሰረት ባህልቢ፡ ፖለቲካዊ ተጻብኦ ከምዝዓበየን፡ እቶም ተቓወምቲ ውን በቲ መንግስቲ ተቐባልነት ስለዝረኸቡ፡ ኣብ ቀጻሊ ዋዕላ ከይዕነቅጹ ምጥንቃቕን፡ ቦታ ዋዕላ ብምቕያር ብሚስጢር ምሓዝን ከድሊየና እዩ ይብል፡፡
• ስዊዝ፡ ናይ ዓቕሚ ሽግርን ኣምባሳደር ዘይምህላውን ከም ቀንዲ ጸገማት ብምልዓል፡ ዝካየዱ ተቓዉሞታት፡ ብፍላይ ምስቲ መንግስቲን ምስ ባይቶ ውድብ ሕበራት ሃገራትን ዘሎ ርክብ፡ ዳግማይ ክጸልዎ ከምዝኽእል፡ ከምኡ ውን ቅድሚ ሕጂ ዝተዓጽወ ናይ ኤምባሲን ሱከን ሒሳብ ሕጂ ውን ክዕጾ ከምዝኽእል ይሕብር፡፡
• ካናዳ፡ ኣብ ካናዳ ብሓፈሻ፡ ኣብ 8 ዓበይቲ ከተማታት፡ ኣስታት 38 ሺሕ ኣቢሉ ዝግመት ኤርትራዊ ከምዝነበር ብምዝኽኻር፡ ምስ ብዝሒ ዜጋታት ዝመጣጠን ጎስጓስን ውዳቤታትን ዘይምህላዉ የነጽር፡፡ ብተወሳኺ ካብ 50 ዘይበዝሑ ኣባላት ህግደፍን 25 ዝኾኑ ሕድሪን ከምዘለው፡ ኣብ ሞንጎ ኣባላት ሃማደኤ ምስሕሓብ ከምዘሎ ብምሕባር፡ ብጀካ ምስ ሓላፊ ጉዳያት ኣፍሪቃ፡ ሓደ ግዜ ዝተገብረ ርክብ፡ ካልእ ርክብ ከምዘየለ ይሕብር፡፡ ኣቐዲሙ ኣብ ክልተ ካብ ሚእቲ ዝተገብረ ምክልኻልን ምእካብ ፐተሸንን ዕውት ከምዘይነበረ ውን ተጠቒሱ ኣሎ፡፡
ብሓፈሻ ናይ ኩሎም ሚሽናት ጸብጻብ ከምዝተዓዘብኩምዎ ስንባደ፡ ሸበድበድን ዓቕሊ ጽበትን ዝንበቦ፡ ምስ ውህሉል ጸገማት ዝመጣጠን ውዳቤ፡ ዓቕሚ ሰብን ውጥንን ከምዘየልቦን፡ እንተኾነ ሕጂ ውን ሓያሎ ጎስጓሳትን ዝተፈላለዩ መናውራታትን ብምክያድ ነቲ በቢዕለቱ እንዳሓየለ ዝኸይድ ዘሎ ህዝባዊ ንቕሓትን ተቓዉሞታትን ንምቑጻይ ከምዝወጠኑ ዘነጽር እዩ፡፡
ክቡራትን ተኸታልቲ!
ኣብ መወዳእታ ኣብ ውሽጢ ሃገርና ዘሎ እዋናዊ ኩነታት ብምውሳኽ ጽሑፈይ ክዛዝም፡፡ ኣብ ዝሓለፈ ከም ዝሓበርኩኹም፡ ጸላኢ ሰናያት ኢሳይያስን እሙናት ኣገልገልቱን፡ ኣብ ኣስመራ ዝተኻየደ ህዝባዊ ተቓዉሞ፡ ኣብ ሓያል ወጥሪን መንጸሮርን ስለ ዝቐሰቦም፡ እቲ ተቓዉሞ ከይላባዕን ኣብ ሓጺር ግዜ ንምቑጻይን ዝተፈላለዩ ወትሃደራዊን ጸጥታዊን ስጉምታት ክወስዱ ቀንዮም እዮም፡፡ ድሕሪ እቲ እዋናዊ ጽሑፍ ዝበጽሑኒ ተወሳኺ ሓበሬታ ድማ ከምዚስዕብ እፍንወልኩም፡፡
• ውሽጣዊ ጸጥታ፡ ናይ ምክትታልን ምጽንጻንን ክፍልታቱ ኣዋፊሩ፡ ንዓበይቲ ኣቕሽሽቲ፡ ሸኻት፡ ኡስታዛትን መራሕቲ መሳጊድን ብዕቱብ ይከታተል ኣሎ፡፡ ብጀካ እቶም ዝተፈለዩ ኣስታት 31 ዝኾኑ ኣመንቲ እስልምና፡ ብተወሳኺ ኣባ መንግስትኣብ ተስፋማርያም ዝርከብዎም፡ ኣብ ወርሒ ግንቦት 2014 “ሓውካ ኣበይ ኣሎ?” ዝብል ደብዳቤ ዝጸሓፉ፡ ናይ ካቶሊክ እምነት ኣቦታትን ገለ ናይ ኦርቶደኩስ እምነት መራሕትን ዕቱብ ክትትል ክግበረሎም ቀኒዩ ኣሎ፡፡ (ናይዚ ሓበሬታ ዝርዝር ምስ ኣጻፈፍኩ ክፍንወልኩም ኢየ)
• ኣብ ዝሓለፈ ወርሒ ምስ ካብ ቫቲካን ዝመጹ ሓደ ወኪል ዝተራኸቡ ናይ ካቶሊክ ኣቕሽሽትን ሓለፍትን ውን፡ ኣብ ዕቱብ ምክትታላት እዮም ቀንዮም፡፡ (ንግዚኡ ስሙ ዘይፈለጥኩዎ እቲ ካብ ቫቲካን ዝመጸ ወኪል፡ ንጸቕጢ መንግስቲ ኣብ ልዕሊ ኣብያተ ትምህርቲ ካቶሊክ፡ ንኽላዘብ ዝተልኣኸ ኮይኑ፡ ፕረሲዳንት ብኣካል ንምርካብ ስለ ዝሓንገደ “ሕቶኻ ብወረቐት ኣቕርብ” ተባሂሉ ካብ ኣፍደገ ዓዲሃሎ ዝተመልሰ ሰብ እዩ)
• መሳርዕ ክፍላተ ሰራዊት 22፡ 59፡ 525ን 84ን ሕጂ ውን ኣብ ኣስመራ ኣብ ሓለዋን ግፋታትን ይነጥፋ ኣለዋ፡፡
• ብወዲ ባሻይ ትእዘዝ ሓይሊ እንተ (ድጋፍ ወሃቢ)፡ ኣርባዕተ ሓይልታት ብምውፋር ቀትርን ለይትን ኣብ ኣስመራ፡ ተፍትሽ ግፋን ሮንዳን የካይዳ ኣለዋ፡፡ ብፍላይ ኣብ ኣብያተ ትምህርታት፡ ከባቢታት ኤክስፖ፡ ገዛ ብርሃኑ፡ ኣርባዕተ ኣስመራን ፍሉይ ጠመተ ገይሮም ናይ ለይቲ ሮንዳ የካይዱ ኣለው፡፡
• ኣብ ኣኽሪያ ዝርከባ 7ቲአን መሳጊድ ማድሽቶ፡ መስጊድ ሳሆ፡ መስጊድ ሓጅ ኣብራር፡ ሪጋ ሶማል፡ እንዳ ገመድ፡ መስጊድ ሓጂ ዓብደላ፡ መስጊድ ኣቦበኩር ሰዲቕ ክምኡ ውን ኣብ ከባቢታት እንዳማርያም፡ ካቴድራል፡ ቤት ትምህርቲ ጥልያን፡ ዲያእ ኣልእስላሚያን ማሕድን ብመሳርዕ ክፍለ ሰራዊት 84ን ብሌ/ኮ ተስፋልደት ዘካርያስ ዝእዘዙ ኣባላት ውሽጣዊ ጸጥታን ኣብ ሓለዋ ይርከብ፡፡
• ፈለማ ቅድሚ ፋዱስ ብሰሉስ ዕለት 31 ሕዳር ካብ 2ይ መደበር ምርኽኻብ ቤት ትምህርቲ ዳያእ ከሳልጡ ዝተልኣኹ 6 ኣባላት ፖሊስ ብእምኒ ዝሃረሙን ዘፈራርሑን ተባሂሎም ዝተጠርጠሩ ኣስታት 37 ተምሃሮን ኣመንትን ኣብ ካልኣይ መደበርን ዓዲ ኣቤቶን ተቐይዶም ኣለው፡፡ (ዝርዝሮም ምስ ኣጸፋፍኩ ክፍንወልኩም እየ)
• ካብ ሰሉስ ጀሚሩ ክሳብ ሕጂ “ብቐዳማይ ደረጃ ተጠንቀቕ” ዝተኣዘዘ ሓለዋ፡ ኣብ መላእ ሃገር ዝቐጸለ ኮይኑ፡ ብዘይልሙድ ኣገባብ ባዕሉ ኢሳይያስ ውን ቅድሚ ሕጂ ብኽልተ መሳርዕ ተዓጂቡ፡ ብክልተ ላንድኩረዘራት ጥራይ ናብ ዓዲ ሃሎ ዝገብሮ ዝነበረ ጉዕዞ፡ ድሕሪ እቲ ፍጻመ፡ ኣባላት ሓለዋ ብምውሳኽ ብ4 ላንድክሮዘራትን ሓንቲ ናይ ነተጉቲ ተፍትሽ ጉጅለ ይመላለስ ኣሎ፡፡
As usual i here by wish to express my profound gratitude to all the informants and sources.
By: SACTTISM


text:
ንታሪኽ ሂወትን ኣበርክቶ ኣብ ቃልስን ናይ ብ26 መስከረም 2016 ዝዓረፈ ዑስማን ኣሕመድ ዝገልጽ ሓበሬታ “ጅግና ሓርበኛ ዑስማን ኣሕመድ ብሰላም ዕረፍ” ኣብ ትሕቲ ዝብል ኣርእስቲ ብፍስሃየ ሓጎስ ብ3 ጥቅምቲ 2016 ኣብ መርበብ ሓርነት.ኦርግ ተለጢፋ ዝነበረት ኣብ ስመር-ፓልቶክ ሩም 1 ተነቢባ ምይይጥ ተኻይዱላ ንስድራ ቤት ዑስማን ሓገዝ ንምውፋይ ውን ተበግሶታት ተወሲዱ ነይሩ። ንዝያዳ ሓበሬታ ጋሻ መጺኡ ከብርህን ሕቶታት ክምልስን ብዝቐረበ ጠለብ፣ ፍስሃየ ሓጎስ ብ19 ሕዳር 2016 ቀሪቡ ዘካየዶ ጽማቝ ምይይጥ ቀጺሉ ቀሪቡ እነሆ።
ዝኸበርኩም ኣመሓደርትን ተሳተፍትን ስመር ገዛ፡
መጀመርያ ሰላምታይ ንዅልኹም ከቕርብ እፈቱ። ቀጺለ ጅግና ስዉእ ዑስማን ኣሕመድ መን ምዃኑን ኣበርክቶኡ ኣብ ተጋድሎና ንሃገራዊ ናጽነት፣ ኣገልግሎቱ ኣብ መደበር ኣካለ-ጽጉማንን ቤት ትምህርቲ ስደተኛታት ወዲ ሸሪፈይን ከም ጋሻ ቀሪበ ንኽሕብር ብዝተገብረለይ ዕድመ እናመስገንኩ፣ ዝፈልጦ ክሕብር እነሆ ቀሪበ። ስመር ገዛ ንኸምዚኦም ዘይተዓለሎም ጀጋኑ (unsung heroes)፤ዝግብኦም ክብርን ሌላን ንምሃብን ስድራ ቤቶም ንምርዳእን ናይ ምይይጥ መደብ ምስርዑ፣ ናይ መጀመርያኡ ከምዘይኰነ፣ ኣነ ብዝዝክሮ’ኳ ንኽብሪ ጅግና ወዲ ዓሊ’ውን ተመሳሳሊ መደብ ጌሩ ስለዝነበረ ምስጋና ዝግብኦን ንክቕጽሎ ድማ ክተባባዕን ክድገፍን ከምዘለዎ ከዘኻኽር እፈቱ።
ዑስማን ኣሕመድ መን’ዩ፡
ካብቲ ብማሕበር ኣካለ ጽጉማን ንሓገዝ ዝሓትት ቪድዮ ኣብቲ መደበር ዝነብሩ ኣባላት ድሕረ-ባይትኦም ዝሓበርዎ፣ ዑስማን’ውን ባዕሉ ካብ ዝሓበሮ መሰረት ብምግባር “ስመይ ዑስማን ኣሕመድ መሓመድ፡ ዝተወለድክሉ ዕለትን ዓድን፡ 1956 ዓ.ም. ኣብ እምባ ደርሆ፣ ሓማሴን፡ ኣብ ተጋድሎ ሓርነት ኤርትራ ዝተሰለፈክሉ ዕለት፣ ወርሒ ግንቦት 1976። ኣባል በጠሎኒ 669 ኰይነ እናተቓለስኩ ከሎኹ፣ ኣብቲ ብ1978 ዓ.ም. ንሓራ ዘውጻእናየን ከተማታት ንምሓዝ፣ ብደርጊ ዝተኻየደ ዳግመ-ወራር፣ ኣብ መረብ ድሕሪ ናይ ወርሕን ፈረቓን ዝወሰደ ውግእ ምርብራብ ተደፊእና፣ ዓድዃላን መንደፈራን ሒዙ ንዓረዛ ክወርድ እንዳተኸላኸልና ከለና ኣብ ዓደ-በዛ ተወጊአ የማነይቲ ኢደይ ተቖሪጻ።” ድሕሪኡ ኣብ ሕብረተሰብኣዊ/ ክፍሊ ትምህርቲ ተመዲቡ ክሳብ ንሱዳን ተደፊእና ዝኣተናሉ ጊዜ ከገልግል ድሕሪ ምጽናሕ፣ ኣብ ሱዳን/ ከሰላ ቤት ትምህርቲ ስደተኛታት ከምኡ’ውን ኣብ መደበር ውጉኣት ሓርነት ኣገልግሎቱ ክቕጽል ጸኒሑ።
ስዉእ ሓርበኛ ዑስማን ኣሕመድ መሓመድ፡ 1956 – 2016
እዛ ስእሊ እዚኣ ዑስማን፣ ለባም፣ ጽኑዕ፣ ሕጉስ፣ ፈታው ተማሃሮኡን ህዝቡን ምንባሩ እያ ተዘኻኽር።
ንዑስማን ካብ 1979 ኣብ ትሕቲ ክፍሊ ትምህርቲ ናይ ተጋድሎ ሓርነት ኤርትራ ኣብ መደበር ላኮየብ፣ ባርካ ብሓባር እንከሎና ጀሚረ እየ ዝፈልጦ። ካብቲ ጊዜ’ቲ ጀሚርና ክሳብ ዝዓረፈሉ ዕለት ን37 ዓመት ብጾትን መሳርሕትን ኔርና። ብዛዕባ ኵነታት ጥዕንኡ ይፈልጥ እኳ እንተነበርኩ በቲ ዝህበኒ ዝነበረ ደሓን’የ ብኣይ ኣይትሻቐል ዝብል ሓበሬታ ከይመውት ፈሪሐሉ ኣይፈልጥን፡ ዓሪፉ ምስ ሰማዕኩ ግን ከምቶም ኵሎም ዝፈልጥዎን ናይ ቀረባ ብጾቱን መሳርሕቱን ሰንቢደ። ኣብቲ ዝጸሓፍ ዝነበረ ናይ ሓዘን መግለጺ ብዙሕ ተባሂሉ፡ ሓደ ዝሰንበደ ብጻይ ግን ሓዘኑ ብሓንቲ ቃል “ተዘሚትና” እትብል ኣስፊሩ፣ ካልእ ኣይበለን። እወ እቶም ከይሰልከየ ዘገልግሎም ዝነበረ ተመሃሮን ወለድን ናይ ሓርነት ኣካለ-ጽጉማንን፣ እቶም ነቲ መደበራት ንምምዋል ኣብ ድያስፖራ ዝነጥፉ ገብረቲ ሰናይ ከም ሞቶር ኰይኑ ኵሉ ዓይነት ሓብሬታታትን ጸብጻባትን ዝህቦም ዝነበረ ኣገልጋሊ ተዘሚቶም።
ሞያን ኣበርክቶን ዑስማን፡
ዑስማን ኣባል ቦርድ ናይ (ADE Association of disabled Eritreans) ማሕበር ኣካለ-ጽጉማን’ዩ፡ ኵሎም ኣባላት ናይቲ ቦርድ ኣብ ድያስፖራ እዮም ዝነብሩን ዝነጥፉን፣ ኣብ መደበር ከሰላ ዝውክሎም ዑስማን እዩ ነይሩ። እታ ቀንዲ መዋሊት ናይ ቤት ትምህርቲ ወዲሸሪፈይ ኣብ ጀነቭ እትነጥፍ ማሕበር (ASEE) ወኪላ ዑስማን’ዩ ነይሩ። ኣብ ሰሜን ኣመሪካ ዝርከብ ቦርድ ኤርትራዊ ደሞክራስያዊ ማሕበር (EDA Eritrean Democratic Association) ዘበርክቶ ሓገዝ ንቤት ትምህርቲ ወዲሸሪፈይን መደብ ማዕዶ ወላድን ብዑስማን እዩ ዝመሓደር ነይሩ። ዘይሕለል ጻዕረኛን ብቑዕን ኣመሓዳሪ እዩ ነይሩ። ዑስማን ብቛንቋታት ትግርኛ፡ ዓረብኛን እንግሊዝኛን ከምኣድላይነቱ እናተጠቕመ ምስ ኵሎም ኣብ ድያስፖራ ዝነብሩ መሳርሕቱ ብስካይፕ፣ ኢመይል፣ ተለፎን ይራኸብ። ጸብጻባቱ ድማ ብጽሑፍ፣ ቅጥዕታት፣ ቪድዮን ስእልታትን ናይ ምትሕልላፍ ብቕዓት ዝነበሮ እዩ። ነዚ ኵሉ ድማ ብሓንቲ ኢዱ እዩ ዝገብሮ ነይሩ።
ቤት ትምህርቲ ስደተኛታት ኣብ ከሰላ በቲ ኣብ እዋን መግዛእትን ድሒሩ ቀጺሉ ዘሎ ጭቆናን ካብ ትምህርቶም ተመዛቢሎም ትምህርቶም ብኤርትራዊ ባህሎምን ቋንቍኦምን ዝቕጽልሉ ቤት ትምህርቲ ክምስረትን ከፍርን ክዉን ዝገበሩ ብዙሓት ብህይወት ዝሓለፉን ዘለዉን እዮም። ኣብዚ ኣጋጣሚ’ዚ ነቶም ቅድሚ ዑስማን ኣገልጊሎም ካብ ዝሓለፉ ጀጋኑ ስዉኣት መምህር ሓድጉ ገብረትንሳኤ፣ መምህር ምኪኤል ጋብርን ኣባ ማሪኖ ሃይለን ንዝክር። እዚ ቤት ትምህርቲ’ዚ ምቛሙን ምቕጻሉን ክረጋገጽ ብዙሕ ጻዕርታትን ክእለትን ተወፋይነትን ዝሓትት ምዃኑ ዘይስሓት’ኳ እንተኾነ፣ ገለ ካብኡ ንምጥቃስ ግን፡ ንቤት ትምህርቲ ዝኸውን ቦታን ናውትን ፣ ብቑዓትን ውፉያትን መማህራን ምርካብ፣ መካየዲ ባጀት፡ ነዚ ክምውሉ ዝኽእሉ ግዱሳት ኤርትራውያን ትካላትን ውልቀ-ሰባትን ከምኡ’ውን ለገስቲ ናይ ወጻኢ ግብረ-ሰናይ ማሕበራትን ረኺብካ ብብቑዕ ሓበሬታ ከተዕግቦም ምኽኣል ወሳኒ ዕማም’ዩ። ምስ ዞባዊ ምምሕዳር ከሰላ ዝካየድ ርኽክባትን ብፍላይ ካብ ተሃላለኽቲ ውድባትን ጸላእትን ንጉዕዞ’ቲ ቤት ትምህርቲ ንምዕንቃፍ ዝፍኖ ምድንጋራት ምክልኻል ከቢድ መኸተን ጽንዓትን ዝሓትት እዩ። ስዉእ መምህር ዑስማን ኣሕመድ ክሳብ ዕለተ ሞቱ ነቲ ኵሉ ልዒሉ ዝተጠቕሰ ዕማማት ብብቕዓትን ተወፋይነትን ኣገልጊሉ ሓሊፉ።
እዚ ቤት ትምህርቲ’ዚ ካብ 600 – 800 ተሞሃሮ ካብ ቀዳማይ ክሳብ 8ይ ክፍሊ ን34 ዓመታት ክምህር ዝጸንሐ፣ ብዙሓት ተመሃሮ ኣፍርዩ ናብ ዝለዓለ ደረጃ ትምህርቲ ናይ ኮለጃት ቀጺሎም ተመሪቖም ኣብ ናይ ስራሕ ዓለም ተዋፊሮም ዘለዉ ዘፍረየ፡ ከምኡ’ውን መደበር ኣካለ-ጽጉማን ንናይ ሓርነት ስንኩላን መነባብሮን ሕክምናን ተማሊኡ ኣገልግሎቱ ንኽቕጽል ሓልዮትናን ኣገልግሎትናን ክቕጽል ነዘኻኽር። “ተቓላሳይ ይሓልፍ ቃልሲ ግን ይቕጽል” ከምዝብሃል ዝሓለፉ ተቓለስቲ ተኪእና ክንቅጽል ከምዘሎና ሓደራ ዘድልዮ ኣይኰነን።
ሳባ ቀለተ ናብ ከሰላ ብጉዳያ ከይዳ ንስድራ ስዉእ ዑስማን ማለት ንበዓልቲ ቤቱን ደቁን ረኺባ ጽንዓት ይሃብኩም ብምባል ኵነታቶም’ውን ኣጽኒዓ ስለዝተመልሰት ንተሳተፍቲ ስመር ሩም ተወሳኺ ሓበሬታ ኣቕሪባ። ከምኡ’ውን ኣስገደት ምሕረትኣብ፣ ዋና ጸሓፊት ኤርትራዊ ደሞክራስያዊ ማሕበር ምስ ዑስማን ዝነበራ ናይ ስራሕ ዝምድና መሰረት ብምግባር ተዘክሮታታ ኣካፊላ።
ካብ ብሕቶን መልስን ዝቐረበ ነጥብታት ኣብ’ዚ ዝስዕብ ይጠቓለል፡
- ቅድሚ መስዋእቱ ዝነበሮ ሕማም ከመይ ነይሩ፡ ሕማሙ ናይ ኵሊት ድኻም’ዩ ነይሩ፣ እናበርትዖ መጺኡ ኣብ ምትካእ ኵሊት ከየርከበ ዓሪፉ።
- ንሒዝዎ ዝነበረ ሓላፍነታት መን ይትክኦ፡ እቲ ስራሕ ይቕጽል ከምዘሎ ንፈልጥ ኢና፡ ኣብ ቦትኡ መን ከምዝተተክአ ግን ዝፈለጥናዮ የለን።
- ነቲ መደበራትን ስድራ ቤቱን ንምርዳእ ብስሙ ፋውንደሽን ተተኺሉ ስርሑ ክጅመርን ክቕጽልን እርኢ፡ እዚ ርእይቶ’ዚ ሕጂ ንመጀመርያ ጊዜ እየ ዝሰምዖ ዘለኹ፣ ብወገነይ ዝድግፎን ዝቕበሎን ሓሳብ’ዩ፣ ኣብ ተግባር ንኽውዕል ግን ብኡ ዝግደሱ መስርሕ ምቛሙ ከበግሱ ስለዝድለ ኣብ ስመር ሩም ክብገስ ዝድገፍ’ዩ። ካብ ተሳተፍቲ ስመር ሩም ተመሃሮ ናይ ዑስማን ዝነበሩ ተዘክሮታቶምን ኣኽብሮቶምን ገሊጾም። ስድራ ቤት ዑስማን ንምርዳእ ምእካብ ወፈያታት ተኻይዱ ኣኼባ ብምምስጋን ተደምዲሙ።
ፍስሃየ ሓጎስ


text:
^ንላዕሊ ተመለስ
ተልእኾ
• ኣብ መንነት፣ ቋንቋ፣ ባህሊን ታሪክን ትግራይ ብልቢ ዝግደስ ዜጋ ዝበዝሐላ ክልልን ሃገርን ክህልወና ባይታ ምንፃፍ።
• ፀሓፍቲ ቋንቋ ትግርኛ ብፍልጠትን ክእለትን ዝምዕብልሉ፤ ዝበራትዕሉን ዝበዝሕሉን ሃዋህው ምፍጣር።
• ብስራሕቲ ስነ-ፅሑፍ፤ ሙዚቃ፣ ስእልን ቅርፃቅርፅን፣ ሰርከስ፣ ፋሽንን ሞዴሊንግን ኣቢልካ ባህሊ፣ ታሪክ፣ ክብርን መንነትን ትግራይ ምዕቃብን ምግዋሕን።
ራእይ
• ቋንቋን ስነ-ፅሑፍን ትግርኛ ናብ ዝሐሸ ብርኪ ክብ ኢሉ ምርኣይ።
• ብቋንቋ ትግርኛ ዝተፅሓፉ ስራሕቲ ዝጠልብን ዘንብብን ማሕበረሰብ ዝወነነት ትግራይ ምርኣይ።
ዕላማ
• ንተዛረብቲ ቋንቋ ትግርኛ ኣማራፂ ክኸውን ዝኽእል መርበብ ሓበሬታ ምፍጣር።
• ዝተፈላለዩ ስራሕቲ ስነ-ፅሑፍ፤ ሙዚቃ፣ ስእልን ቅርፃቅርፅን፣ ሰርከስ፣ ፋሽንን ሞዴሊንግን ትግራይ ናብ ኩሉ ተበፃሒ ምግባር።
• ስራሕቲ ስነ-ፅሑፍ፤ ሙዚቃ፣ ስእልን ቅርፃቅርፅን፣ ሰርከስ፣ ፋሽንን ሞዴሊንግን ትግራይ ክዓቢ ኩሉ ትግራዋይ ብሓደ ልቢ ዝዘራረበሉ መድረኽ ምፍጣር።
ሓበራዊ ክብርታት
• ተግባርን ውፅኢታውነትን መለለይና እዩ።
• ፍቕሪ ቋንቋን ስነ-ፅሑፍን ትግርኛ፤ ታሪክ፣ ባህሊ፣ ክብርን መንነትን ትግራይ መግለፂና እዩ።


text:
ህዝባዊ ምጥርናፍ ኤርትራውያን ስቱትጋርትን ከባቢኣን / ጀርመን
ኣብ ስቱትጋርትን ከባቢኣን / ጀርመን እንነብር ደለይቲ ፍትሕን ሰላምን ኤርትራውያን ድሕሪ እቲ ብዕለት 23 ሰነ 2016 ዓ.ም.ፈ ብዓይነቱ ኮነ ብብዝሒ ተኻፈልቲ መወዳድርቲ ዘይርከቦ ድሙቕን ሰፊሕን ኣብ ዙርያ ቀጽሪ ህንጻ ውድብ ሕቡራት ሃገራት ዓለም ጀነቫ/ስዊዘርላንድ ዝተኻየደ
ኣብ ስቱትጋርትን ከባቢኣን / ጀርመን እንነብር ደለይቲ ፍትሕን ሰላምን ኤርትራውያን ድሕሪ እቲ ብዕለት 23 ሰነ 2016 ዓ.ም.ፈ ብዓይነቱ ኮነ ብብዝሒ ተኻፈልቲ መወዳድርቲ ዘይርከቦ ድሙቕን ሰፊሕን ኣብ ዙርያ ቀጽሪ ህንጻ ውድብ ሕቡራት ሃገራት ዓለም ጀነቫ/ስዊዘርላንድ ዝተኻየደ ኣዎንታዊ ሰላማዊ ሰልፊ፡ ሽዑ ንሽዑ ካብ ወርሒ ሓምለ ጀሚሮም ክሳብ ሕጂ ደኺምና ከይበሉ ንወርቃዊ ጊዜኦምን ጒልበቶምን ከይቖጠቡ ኣብ ነፍሲ ወከፍ ወርሒ ብምእካብ ንምእንቲ ሓልዮትን ድሕነትን ሕዝቦምን ትውልዲ ሃገሮምን ኤርትራ፡ ክላዘቡን ክረዳድኡን ጸኒሖም ኢዮም። በዚ ከኣ ንዂሉ ዕንቅፋትን ተጻብኦን ሰጊሮም ቅዋምን ውሽጣዊ መምርሕታትን ጥርናፌኦም ኣዋዲዶም ብምጽፋፍ ቀዋሚት ሽምግለ ንምምራጽ ናብ ጒባኤ የምርሑ ኣለው።
ነዚ መሰረት ብምግባር ከኣ ኣብ ወርሒ ግንቦት ዕለት 14.05.2017 ዓ.ም.ፈ ካብ ሰዓት 14፡00 ድ.ቀ ዝጅምር ኣብ Migrationszentrum Bad Canstatt, Spreuergasse 47, 70372 Stuttgart ቀዋሚት ሽማግለ ንምምራጽ ጒባኤ ክግበር ምዃኑ ከነፍልጥ ከለና ንሰናይን ቅዱስን ተበግሶ ኲሉ ኤርትራዊ ዜጋ ብህልዊ ኲነታት ሃገሩን ሕዝቡን ዝሓምምን ዝግደስን ኣብ ስቱትጋርትን ከባቢኣን ዝነብር ብኣካል ተሳቲፉ ወከልቱ ንኽመርጽ ብትሕትና ንምሕጸን።ርሑስ በዓላት ፋሲካ ይግበረልና ንሕዝብናን ሃገርናን ከኣ ምሕረቱ የውርድ።
! ብደሓን ምጹ !
ኣኽበርትኹም ጊዝያዊት ሽማግለ


text:
- Details
- Category: ብርሃን ወንጌል
-
ብመሰረት ኣብ ሉቃ 1፡17 “ንሱ ብቁዕ ህዝቢ ንእግዚኣብሄር ኬዳሉ ልቢ ኣቦታት ናብ ዉሉድ፡ ንዘይእዙዛት ድማ ናብ ጥበብ ጻድቃን ክመልስ፡ ብመንፈስ ኤልያስን ብሓይሉን ቀቕድሚኡ ኪከይድ እዩ።” ዝብል ቃል፡ ራኢና ንኣምላክ ዝበቕዕ ህዝቢ ምፍራይ እዩ። እዚ ማለት ነፍሲ ወከፍ ሰብ ነቲ ዝተጸወዓሉ ጽዉዓ ብቑዕ ኮይኑ ከም ዝመላለስ ምግባር እዩ። ኣብ ኤፌ 4፡1 “ነቲ ዝተጸዋዕኩምሉ ጽዉዓ ብቑዓት ኬንኩም ክትመላለሱ እምዕደኩም ኣሎኩ” ይብል።
ሓደ ሰብ ብመንፈሳዊ ሂወቱ ብቑዕ እንተኮይኑ ንብዙሕ ሰብ ናብ ኣምላኽ ንምምላስን ንለዉጥን መንገዲ እዩ ዝከዉን፡፡ ቃል ኣምላኽ ኣብ 2ይ ጢሞ 2፡1 ሃዋርያ ጳዉሎስ ንጢሞቲዎስ ክምዕዶ ከሎ፡ “እምብኣርሲ በቲ ኣብ ክርስቶስ የሱስ ዘሎ ጸጋ ደልድል” ይብሎ። ብጸጋ እናደልደልካ ምኻድ ካብቲ መለለይ ብቕዓት ሓደ ኣማኒ እዩ። ኣብ 2ይ ጴጥ 3:18 “ብጸጋን ብፍልጠት ጎይታናን መድሓኒናን የሱስ ክርስቶስ ድኣ ዕበዩ” ይብል ቃል ኣምላኽ።
ብርሃን ውንጌል ሕብረት ቤተክርስትያን ኣብ ጁባ ነዚ ራእይ’ዚ ሒዛ ኣብ ትምህርትን ስልጠና ኣገልገልቲን ብዕቱብ ትንቀሳቀስ ኣላ። ሓይልናን ብቕዓትናን እግዚኣብሄር ኣምላኽ ምዃኑ ፈሊጥና ብናብራኡ ንእግዚኣብሄር ዝበቅዕ ህዝቢ ንምርኣይ ንዓዪ ኣሎና።
. . . ናብቲ ጀማሪ እምነትናን ደምዳሚኣን ንየሱስ ንጠምት። እብ 12፡2 1ይ ተሰ 2፡11-12


text:
ሕድሪ ስውኣትናን ብጭርሖ ዝዘቕበበ መኻን መብጽዓን ኣይሰማማዕን
ንመሬታዊ ነጻነት ጥራሕ ዘይኮነ፡ ብቐንዱ ንህዝባዊ ሰላም፣ ህዝባዊ ደሞክራሲ፣ ህዝባዊ ፖለቲካዊ ስልጣን፣ ማሕበራዊ ፍትሒ፣ ልዕልና ግዝኣተ ሕጊ፣ ኣድልዎ ዝጽየፍ ማዕርነታውን ሓባራዊ ተጠቃምነት ዘረጋገጽ ፖለቲካዊ ምሕደራ ክውን ንምግባር፡ ገንዘብ ወይ ንብረት ዘይኮነ፡ ኣካልን ህይወትን ንዝኸፈሉ ውጉኣት ሓርነትን ጀጋኑ ስውኣትን ዝወደቕሉ ቅኑዕ ዓላማ ኣብ ህዝቢ ግብራዊ ከይገበርካ፡ ዓመት መጽአ ተማሂዙ ብዝቐርብ ኩምራ ጭርሖን መኻን መብጸዓን መልሲ ክረክብ ይኽእል ድዩ? ኣይመስለንን። ኣይመስለንን ጥራሕ ዘይኮነ ርግጸኛ ኮይነ ፈጺሙ ምሉእ መልሲ ክረክብ ኣይክእልን። ምኽንያቱ፡ ንስለ ህዝባዊ ሰላም ክብል ብውሳኔኡ ኣካሉን ህይወቱን ንዝኸፈለ፡ ብሕግን ብተግባርን ህዝባዊ ሰላም ብምርግጋጽ ኢኻ ተቕስኖ። ንስለ መሰረታዊ ሰብኣውን ደሞክራስያውን መሰላት ህዝቢ ኣካሉን ህይወቱን ንዝሃበ፡ ህዝቢ ዝዓግበሉ ብተግባር ሓርነት ተሰሚዕዎ ተረጋጊኡ ብሓጎስ ዝነብረሉን ዝነባበረሉ ጥጡሕ ፖለቲካዊ ባይታ ብምንጻፍ ኢኻ ሕድርኻ ይዕቅብ ኣለኹ ትብሎ።
ንስለ ህዝባዊ ፖለቲካዊ ስልጣን ክብል ኣካሉን ክቡር ህይወቱን ንዝኸፈለ፡ ህዝቢ ብምኽባር፡ ኣብ ጉዳዩን ጉዳይ ሃገሩን ተዓዛቢ ዘይኮነ ወሳኒ ክኸውን ብምግባር ኢኻ ተረጋግጸሉ። ልዕልና ግዝኣተ ሕጊ ንምርግጋጽ ካብ ኩሉ ዝኸበረ ዋጋ ንዝኸፈለልካ፡ ካብ ኣድልዎን ዓመጽን ዝነጽሀ ነጻ ስርዓተ ሕግን ብሞያኦም ሕልናኦም ብዝኣዘዞም ዝሰርሑ ደያኑ ብነጻነት ዝዋስእሉን ዝውስንሉን ባይታ ብምፍጣር ኢኻ ትምልሰሉ። ኣብ ነጻ መሬቱ ውሽጣዊ ሓርነት ዝተላበሰ፡ ካብ ድሕረትን ድኽነትን ዝተናገፈ ሕብረተ-ሰብ ንምፍጣር ኣካሉን ህይወቱን ንዝገበረ፡ ኣብ ገዛእ ርእሱ ዝተኣማመን ባዕሉ ተዛትዩ ብዘጽደቖ ሕገ-መንግስታዊ ሰነድን ፈትዩ ብዝመረጾም መራሕትን እናተኣልየ፡ ብዕግበት ብውጥን ድሕረት ንምውጋድን ድኽነት ንምቕባርን ዘኽእል ቅኑዕ ፖሊሲ ቀሪጽካ፡ ህዝቢ ብምንቅስቓስ ኢኻ ሓደራኻ ኣይጠለምኩን ብዘለኒ ዓቕሚ ይሰርሕ ኣለኹ ቅሰን ዝብል መልእኽቲ ከተመሓላልፈሉ ትኽእል።
ኣብ መድረኽ ነጻነታውን ሓርነታውን ተጋድሎ፡ ኣካሎም ዝኸፈሉ ውጉኣት ሓርነትን ህይወቶም ዝበጀው ሰማእታትን ብርግጽ ካብ’ዚ ወጻኢ ካልእ ካሕሳ ኣይደልዩን። ንስለ ሰላም፡ ስልጣንን ተጠቃምነት ህዝቢ’ዮም ክቡር ዋጋ ከፊሎም። ካብ ህዝባዊ ሰላም፡ ህዝባዊ ፖለቲካዊ ስልጣን፡ ህዝባዊ ተጠቃምነት ምርግጋጽ ዝበለጸ፡ ደበስን ካሕሳን ኣይጽበዩን። እሞ እዚ ተረኺቡ’ዶ? ተመሊሱ’ዶ? ህዝቢ ኣብ ጉዳይ ሃገሩ ጥራሕ ዘይኮነስ፡ ኣብ ገዛእ ነብሱ ወሳኒ’ዶ ኮይኑ ኣሎ ወይስ ብኣንጻሩ? ኣብ’ዚ ዝሓለፈ 26 ዓመታት፡ ኣብ ህንጸት ሰላም፡ ደሞክራሲ፡ ልምዓትን ዝተገብረ ነገር እንታይ ኣሎ? ምስ’ቲ ዓለም ዝሰከሓሉ ጭቡጥ ኣተሃላልዋ ህዝብታት ኤርትራ ብምንጽጻር መልሱ ንምርካብ ዘጸግም ኣይኮነን።
ሕድሪ ሰማእታት እንቋዕ ብእዝኖም ዝሰምዕዎን ብዓይኖም ዝሪእዎን ኣይኮነ ብዘብል፡ ሸፊንካ ክሽፈን ዘይከኣል ብመደብ ብመንግስቲ ህግደፍ ተጠሊሙ’ዩ። ተጠሊሙ’ዩ ጥራሕ ዘይኮነ፡ ክቡር ውዑሎኦም መቀናጀዊ ውልቀ ዝና፣ መምልኢ ማሕፉዳ፣ መሐለዊ ስልጣን ውሑዳትን’ዩ ኮይኑ ዘሎ። ጸላኢ ነዚ ልዕል ኢሉ ዝተገልጸ መሰረታዊ ሕልሚ ውጉኣት ሓርነትን ስውኣትን ምሉእ ንምሉእ ጠሊሙ፡ ደቆምን ደቂ-ደቆም ኣብ ዘይፍትሓውን ዘይፈልጥዎን ኲናት ኣትዮም ኣካሎም ብምጉዳል ህይወቶም ብምስኣንን ከርክብዎም’ዩ ክገብር ጸኒሑን ዘሎን። ፖሊሲኡ ምግባት፣ ምዕፋን፣ ምድካይ፣ ጽልእን ኲናት ምጽሕታር ገይሩ፡ ልኡላውነት ህዝብን መሬትን ጥሒሱ ብተለኣኣኽነት እናሰርሐ እንከሎ፡ ሳላኹም ሓራ ኮይና ንነብር ኣለና፡ ሕድርኹም ንፍጽም ኣለና፡ ቅሰኑ ብጎደና ስኒትን ዕቤትን ንምርሽ ኣለና ዝብል ገበታ ጭርሖ
ተኾልኲሉ ዓመት መጽአ ኣብ መራኸቢታት ቀሪቡ ጣሕመሽመሽ እንተበለ፡ ብውጉኣት ሓርነትን ስውኣትን ምልጋጽ ‘ምበር፡ ሕድሮም ምትግባር ኣየስምዕን። ኣይብሰላም ኣይብኲናት ኣለኹ እናበልካ ጎረሮ ህዝብን ሃገርን ብዶብን ባድመን ዓጺኻ ሕድሪ ሰማእታትና ወትሩ ኣብ ልብና ምባል ምባል ብርግጽ ሕጫጨ’ዩ። ብወገን ደለይቲ ደሞክራስያዊ ለውጢ’ውን ሕድሪ ሰማእታት ብምልኣት ይትግበር ኣሎ ክበሃል ኣይከኣልን። ማዕረቲ ብቃልን ጽሑፍን፡ ንጀጋኑ ስውኣትና ኣመልኪቶም ዘቃልሕዎ ግብራዊ ንጥፈታት ክገብሩ ኣይረኣዩን። ብርግጽ ደለይቲ ደሞክራስያዊ ለውጢ ኣብ ሃገራዊ ፖለቲካዊ ስልጣን ስለዘየለው ማዕረቲ ጸላኢ ኣብ ልዕሊ ውጉኣት ሓርነት፡ ስውኣት፡ ወለዶምን ደቆምን ብሓፈሻ ኣብ ህዝቢ ዝፍጽሞ ዘሎ ውጹእ ክሕደትን ገበንን ዘኽስስ ጉድለት የብሎምን። ይኹን ግን ብደረጃኦም ከገብርዎ ዝነበሮም ይገብሩ ኣሉ ማለት ኣይኮነን።
ደለይቲ ደሞክራስያዊ ለውጢ ነቲ ሕድሪ ሰማእታትና እናበሉ ዓመት መጽአ ዘስምዕዎ ጭርሖ፡ ብተግባር ብስኒት፣ ብሓድነት፣ ህዝቢ ብፖለቲካ ኣንቂሖምን ኣብቂዖምን ብምውዳብ፡ ካብ ድሑር ስምዒታትን ተስፋ ምቑራጽን ኣናጊፎም፡ ድልዱል ህዝባዊ ደሞክራስያዊ መስመር ኣዕጢቖም ኣብ ደምበኦም ኣብ ምስላፍ፡ ዝነኣድ ተመክሮን ተግባርን የብሎምን። ከምኡ ዘይመግበሪኦም ንገዛእ ርእሶም ናይ ባህርን ተግባርን ዘይምዕሩይነት ከም ዘለዎም ኣማቲ’ዩ። ስለዚ ሕድሪ ሰማእታት ኣብ ክንዲ ብጭርሖ ጥራሕ፡ ገዛእ ባህሪኦምን ዕለታዊ ተግባሮምን ብምግምጋም፡ ብምዕራይ፡ ዝተበተነ ህዝቦም ኣብ ዝተነጸረ ፖለቲካዊ መስመር ክዓስል ብምግባር፡ ነቲ ቀንድ ቀዳማይን ደመኛ ጸላኢ ብምውጋድ ከሰኒይዎ ነይርዎም። ግን ትርጉም ብዘለዎ ከምኡ ይገብሩ የለውን።
እዚ ነቶም ፍርቂ ኣካሎም ብዕገበቶም ብውሳነኦም ገቢሮም ግን ኣብ ልዕሊ ምድሪ ኮይኖም ዝሪኡን ዝሰምዑን ዘለው ጀጋኑ ውጉኣት ሓርነት ተስፋ ዝህብ ዘተባብዕ ኣይኮነን። ከምኡ’ውን ነቶም ብኣካል ኣብ ጎቦታት ስንጭሮታትን ኤርትራ ዝወደቑ፡ ብመንፈስ ግን ምሳና ዘለው ጀጋኑ ሰማእታት ዘቕስን ኣይኮነን። ምኽንያቱ ኣብ ፖለቲካዊ ድሕረት ጥሒልካ ኣነባ ክስቶባ፡ እናበልካ ምትህልላኽ፡ ስለዚ ከኣ ኣይንቕድሚት ኣይንድሕሪት ኣብ ደውታ ኣቲኻ፡ ብጭርሖ ግቡኣይ ይገብር ኣለኹ ቅሰኑ ማለት ሚዛን ሓቂ ዘለዎ ኣይኮነን። ስለዚ ሕድሪ ሰማእታት፡ ቅኑዕ ሓሳብ ኣብ ግብሪ ብምትርጓም ደኣምበር፡ ብዝተወረቐ ጭርሖን ባዶ መብጸዓን ኣይረጋገጽን’ዩ። ሕድሪ ስውኣትናን ብጭርሖ ዝዘቕበበ መኻን መብጸዓን ፈጺሙ ኣይሰማምዕን ወይ ኣይቃዶን እዩ’ሞ ዝሰማማዕ /ዝቃዶ/ ባህሪ ወኒንኩም ኣብ ባይታ ዝግበር ግበሩ እብል።
ካብ ዮሴፍ ማና፡ ኬንያ
ብሓልዮት ደሞክራስያዊ ግንባር ሓድነት ኤርትራ ዝፍኖ ድምጺ ሰላምን ደሞክራስን ኤርትራ 27-09-2017


text:
ኣብ ናይ 27 ሚያዝያ ዜና ኣሰና ስርዓት ህግደፍ ብ21 ሚያዝያ፡ ማለት ሓሙስ ጽግቦ፡ ኩለን ኣብ ኣስመራ ዝርከባ ናይ ካቶሊክ ኣብያተ ክርስትያናት፡ ነቶም ኣብ ማእከላይ ባሕሪ ብጅምላ ዝሃለቑ ኣስታት 00 ንጹሃት ኤርትራውያን ጸሎተ ፍትሓት ድሕሪ ምግባረን፡ በዚ ዘይተሓጎሰ ስርዓት ህግደፍ፡ ንሰለስተ ላዕለዎት መንፈሳውያን መራሕቲ ካቶሊካዊት ቤተክርስትያን ከምዝኣሰሩዎም ሓቢርናኩም ኔርና። ኣስማቶም ከኣ ከምዚ ዝስዕብ እዩ።
ኣብ ናይ 27 ሚያዝያ ዜና ኣሰና ስርዓት ህግደፍ ብ21 ሚያዝያ፡ ማለት ሓሙስ ጽግቦ፡ ኩለን ኣብ ኣስመራ ዝርከባ ናይ ካቶሊክ ኣብያተ ክርስትያናት፡ ነቶም ኣብ ማእከላይ ባሕሪ ብጅምላ ዝሃለቑ ኣስታት 00 ንጹሃት ኤርትራውያን ጸሎተ ፍትሓት ድሕሪ ምግባረን፡ በዚ ዘይተሓጎሰ ስርዓት ህግደፍ፡ ንሰለስተ ላዕለዎት መንፈሳውያን መራሕቲ ካቶሊካዊት ቤተክርስትያን ከምዝኣሰሩዎም ሓቢርናኩም ኔርና። ኣስማቶም ከኣ ከምዚ ዝስዕብ እዩ።
ኤርትራውያን ካናዳውያን ተቐማጦ ቶረንቶን ከባቢኣን ሎሚ መዓልቲ ኣብ ኣፍደገ ቤት ጽሕፈት ባይቶ ኦንታርዮ ብምስላፍ፡ ጉዳይ ናይቶም ብ22 መጋቢት ካብ ሊብያ ናብ ኤውሮጳ ንምስጋር ኣብ ማእከላይ ባሕሪ ዝጠሓሉ 400 ኤርትራውያን ክጽናዕ ጻውዒት ኣቕሪቦም።
ኣብ ዝተፈላለያ ከተማታት እስራኤል ዝነብሩ ኤርትራውያን ስደተኛታት፡ ነቲ ኣብ ልዕሊ ንጹሃት ኤርትራውያን ዝወረደ ናይ 325 ህልቂት ብሓደ ኮይኖም ክሓዝኑሉን ብቐጥታ ንዝተተንከፉ ቤተሰብ ንምጽንናዕን ብዝገበሩዎ መደብ መሰረት፡ ልዕሊ 5 ሽሕ ህዝቢ ሎሚ ንጉሆ 9 ሚያዝያ ኣብ ቴልኣቪቭ ተኣኪቡ ብጸሎተ ፍትሓት መራሕቲ ሃይማኖት ዝተመርሐ ናይ ሓዘን ስነስርዓት ከምዘካየደ ቅድሚ ሒደት ደቓይቕ፡ እቲ ፍጻሜ እናተኻየደ ብቐጥታ ዝደወልናሎም ተሳተፍቲ ናይቲ ስነስርዓት ገሊጾም።
ኣብ ምስሪ፡ ኣብ ሓውሲ ደሴት ሲናይ ኣብ እትርከብ ከተማ፡ ሓያለ ኤርትራውያን ዝርከቡዎም 70 ስደተኛታት ብነጋዶ-ሰብ ኣብ ትሕቲ-መሬት ብሰንሰለት ተኣሲሮም ከም ጅሆ ተታሒዞም ድሕሪ ምቕናይ፡ “5 ሽሕ ዶላር ኣረክቡ ወይ ድማ ህይወትኩም ክትስእኑ ኢኹም” ተባሂሎም፡ ብኤለትሪክ ክፍልታት ኣካላቶም እናነደደ ይሳቐይዩ ከምዘለዉ፡ ዛጊት 10 ካብኣቶም ብኣሰቃቒ መንገዲ ከምዝተቐትሉ፡ እቶም ዝተረፉ ኸኣ ህይወቶም ኣብ ከቢድ ሓደጋ ከምዘሎ ምንጭታት ሓቢሮም።
ቁጽሪ ናይቶም ኣብዚ ዝሓለፈ ቀረባ ሰሙናት ንስርዓት ህግደፍ ብምርሕራሕ ንግዚኡ ክንጠቕሶ ኣብ ዘይደለና ሃገር ወጻኢ ዑቕባ ዝሓተቱ ኣባላት ሓይሊኣየር ኤርትራ 19 በጺሑ ከምዘሎ፡ ገለ ካብኣቶም ምስ መርበብ ሓበሬታ ኣሰና ኣብ ዝገበሩዎ ሓጺር ቃለመጠየቕ ኣረጋጊጾም።
እዚ ዛጊት ረኺብናዮ ዘለና ኣስማትን ትውልዲ ዓድን ናይቶም ካብ ሊብያ ናብ ዓዲ ጥልያን ክሰግሩ ክብሉ ኣብ መፋርቕ ነሓሰ 2009 ኣብ ማእከላይ ባሕሪ ዝጠሓሉ 75 ኤርትራውያን ግዳያት ህልቂት ምሉእ ከምዘይኮነ እናኣዘኻኸርና፡ ዝተማለአ ሓበሬታ ዘለኩም ኣሕዋትን ኣሓትን ክትተሓባበሩና ብትሕትና ንሓትት።
እቲ ብቤትምኽሪ ሚኒስተራት ኢትዮጵያ ከምዝጸደቐ ዝጠቐሶ መምርሒ፡ እቶም ካብታ ሃገር ከምዝወጹ ዝተገብሩ ኤርትራውያን፡ ግላዊ ንብረቶም ንምርካብ፡ ንግዳዊ ምንቅስቓስ ንምክያድ፡ ኣብ ባንክታት ኢትዮጵያ ዘሎ ገንዘቦም ብምንቅስቓስ ፡ ኣብ ውሽጢ ሃገር ከምዘለዉ ተቖጺሮም ኣብ ንግድን ወፍርን ንኽነጣጠፉ ዘኽእሎም ምዃኑ የገንዝብ።
ዝርዝር ኣስማት ናይቶም ካብ ኢራን ዝተበገሰ ኣጽዋር ናብ ሓማስ ከሰጋግሩ ኣብ ዶብ ሱዳንን ምስርን ብደብዳብ ኣየር ዝተቐትሉ ሓደ ኮለኔል ዝርከቦም ህግደፍ ናብ ጥፍኣት ዝለኣኾም መኮንናት ኤርትራ። (ምንጭታትና ካብ ኣስመራ ዝለኣኹዎ)
ስነስርዓት ቀብሪ ናይቶም ንፕረዚደንት ኢሳይያስ እናዓጀቡ ኸለዉ ኣብ ጋሽ ባርካ ዝሞቱ ኣርባዕተ ሓለዋ፡ ‘ቦዲጋርድስ’ ትማሊ ቀዳም 7 መጋቢት ኣብ መቓብር ሓርበኛታት ተፈጺሙ።
እቲ ብጭንቀት ተዋሒጡ፡ ፈታዊኡን ጸላኢኡን ምልላይ ስኢኑ፡ ንዝረኸቦ ብጃምላ ምእሳር ተተሓሒዙዎ ዘሎ ስርዓት ህግደፍ፡ ኣብ ዝሓለፈ ሰሙን ዝኣሰሮም ሰራሕተኛታት መንግስቲ ቁጽሮም ካብቲ ኣብ ዜና ዝጠቐስናዮ ቁጽሪ ከምዝበዝሕ ምንጭታት ሓቢሮም።


text:
ዕለት 28 ሚያዝያ 2017 ዓ.ም. ቅዱስ ኣቦና ር.ሊ.ጳ. ፍራንቸስኮ ድሕሪ ቐትሪ ምስ ናይ ረፓብሊካዊት ምስሪ ርእሰ ብሔርን ላዕለዎት ናይ መንግስቲ ኣካላትን ኣብ ምስሪ ዝርከቡ ናይ ዝተፈላለያ ሃገራት ልኡካነ መንግስታት ብናይ ምስሪ ርእሰ ብሔር ተሰንዮም ድሕሪ ዘካይድዎ ርክብ ምስ ናይ ግብጺ ኦርቶዶክሳዊት ቤተ ክርስቲያን ፓትሪያርክ ቅዱስነቶም ታዋድሮስ ዳግማዊ ንኽራኸቡ ናብ መንበረ ፓትሪያርክ ብምኻድ ዝተፈላለዩ ናይ ካቶሊካዊትን ኦርቶዶክሳዊት ቤተ ክርስቲያን ልኡካን ዘሳተፈ ርክብ ከምዘካየዱን ቅዱስነቶም ታዋድሮስ ዳግማዊ ኣብቲ ዝተኻየደ ክሌኣዊ ርክብ ኣብ ዘስምዕዎ ዘረባ፥
ክብር ፍቝር ሓው ቅዱስነቶም ር.ሊ.ጳ. ፍራንቸስኮ
ኣማን በአማን ክርስቶስ ተንስኣ እሙታን
“ብስም ኣባላት ቅዱስ ሲኖዶስን ካልኦት ቤተ ክርስቲያናውያን ኣካላትን ናብታ ካብ ኣለዳ ታሪኽ ጀሚራ ናይ ምዕራብን ምብራቕን መራኽቦ ዝዀነትን ምስራውያን ጽምኦም ዘርውይሉን ምስትውዓውልን ሓልዮትን ዝቐስምሉ ማየ ናይል ኣብ ልዕሊ ሰናይ መሬታ ዝውሕዘላን ናይ ታሪኽን ናይ ስልጣነን ናብ ዝዀነት ሃገርና ምስሪ እንቋዕ ብደሓን መጻእኩም እብል” ብዝብል ቃል መልእኽቶም ዘበገሱ ቅዱስነቶም ታዋድሮስ ዳግማዊ፡ ናብታ ናይ ቅድስቲ ቤተ ሰብ ኢየሱስን ማርያምን ዮሴፍን ንልዕሊ ሰለስተ ዓመት ዑቕባ ዝረኸቡላ ሃገር ካብ ምብራቕ ናብ ምዕራብ ሕዝብን መሬትን እናባረኹ ዝተጓዕዙላን ከምኡ እውን ናብታ መበቆል ሕይወት ምንኩስናን ምናኔን ኣደ ሰማዕታትን ናይቲ ናይ ቲዮሎጊያ ስነ ምርምር ታሪክ ጩራ ዝዀነ ቤት ትምህርቲ ኣስክንድሪያ ኣስተንፍሶ ዝዀነትን ናይ ምንኩስናን ምነናን ሕይወት መበቆል ናብ ዝዀነት ኦርቶዶክሳዊት ቤተ ክርስቲያን እንቋዕ ብደሓን መጻእኩም ቢሎም፡ ሎሚ እተካይድዎ ምብጻሕ ኣብ መንጐ ኣሕዛብ ናይ ፍቕርን ሕውነትን ጐዳና ሓድሽ ስጉምቲ እዩ፡ ንስኹም ኣብቲ ብዓመጽን ውግእን ዝሳቐይ ኣብ ዘሎ ዓለም ሓደ ናይ ሰላም ትእምርቲ ኢኹም። ናይቲ ነቲ ዝረአይ ዓመጽን ኣኽራርነትን ንምቅዋም ብጽንዓትን ብቅኑዕ ምሉእ ሓይሉ ሰላምን ፍቕርን ንምስፋሕ ሃንቀው ንዝብል ዓለም ምልክት ኢኹም።
ናብታ ኣዚዩ ምዑዝን ግብሩምን ናይ ዝዀኑ ለይለይ ንጹሓን መንእሰያት ደቃ ምስሪ ንኹሉ ናይ ሰላም መሬት ንኽትከውን ሰማዕትነት ዝኸፈሉላ ፍቅርቲ መሬት ምስሪ ንዓኹም ናይ ሰላም ር.ሊ.ጳ. ናብዛ ሃገረ ሰላም እንቛዕ ብደሓን መጻእኩም ንብል። ሎሚ ኣብ መንበረ ፓትሪያርክ ንምቕባልኩም ነቲ ኣብ ሃገረ ቫቲካን ብኸመይ ዝበለ ውዕውዕ መንፈስ ዝዓሰሎ ፍቕርን ሓሴትን ዝተመልኦ ቅድሚ ኣርባዕተ ዓመት ምዃኑ እዩ፡ ንዝገበርኩምልና ኣቀባብላ ሞሳ እዩ፡ ኣብቲ እዋን ምሳኹም ምርኻብና ምስ መንፈስ ቅዱስ ዝዓሰሎም ሰብ ከምእተራኸብናን ምስቶም ብሓባር ኣብቲ ምብጻሕ ዝነበሩ ልኡካን ብዝገበርኩምልና እንገዳን ስንዮታን ኣብ መንጐ እተን ክልተ ጥንታውያን ሓዋርያዊ መናብርት፡ መንበረ ቅዱስ ጴጥሮስን ቅዱስ ማርቆስን ቅኑዕን ጥልቅን ዝተባርከን ጥብቂ ርክብ ንኽህሉ እትገብርዎ ዓቢይ ጻዕሪ ብቐረባ ንኸነለልይ ገይሩና እዩ፡ እዚ ድማ ክድነቕን ክኽበርን ዘለዎ ዓቢይ ጻዕሪ እዩ።
ናብ ሃገረ ቫቲካን ምብጻሕ ንኸነካይድ ዕለት 10 ግንቦት 2013 ዓ.ም. ዝሓረናሉ ብዘይ ምኽንያት ኣይነበረን። እንታይ ደኣ ነቲ ኣብ 1973 ዓ.ም. ልክዕ ዕለት 10 ግንቦት ኣብ መንጐ ቅዱስነቶም ሸኑዳ ሳልሳይን ናይ ሮማ ጳጳስ ቅዱስነቶም ጳውሎስ ሻድሻይን ኣብ ሃገረ ቫቲካን ናይ ዝተኻየደ ርክብ ዝኽሪ እዩ። እቲ ናይ 1973 ዓ.ም. ርክብን ድማ ኣብ መንጐ ካቶሊካዊት ቤተ ክርስቲያንን ኦርቶዶክሳዊት ቤተ ክርስቲያን ናይ ሕውነታዊ ፍቕሪ መዓልቲ ዘረጋገጸን በቢ ዓመቱ ክልቲኣተን ኣቢያተ ክርስቲያን ናይ እምነትን ናይ ፍቕርን መኣዲ ዝቋደሳሉ ዕለት ዘረጋገግጽ ኩነት ዝዝከር ዕለት ድማ ኰይኑ እዩ።
ናይ ሎሚ ኣብዚ ምብጻሕኩም ፍሉይ ዘብሎ ድማ ኣብ በዓለ ትንሳኤ መንፈስ ዝተሳዅዔ ብምዃኑ እዩ፡ እቲ ኣብ መንጐና ዘሎ ናይ ሓባር ዘተ ድማ ናይቶም ክልተ ደቀ መዝሙር ኤማኡስ ታሪኽ ዝኽረት እዩ፥ “ንሳቶም ኪዘራረቡን ኪመራመሩን ከለዉ ኸኣ ኢየሱስ ባዕሉ ሕውስ ኢሉ ምስኣቶም ኪኸይድ ጀመረ” (ሉቃ. 24,15) ንዝበሎ ታሪኽ ዝመሳሰል እዩ። ናይ ምስራቓዊትን ምዕራባዊትን ቤተ ክርስቲያን ናይ ሓባር ዘተ ብኸምዚ ዝበለ ሃዋሁ ናይ ጐይታ ቃል ዘለዎ ኣገዳስነት ብኣሜንነት ብዘጽንዕ ኵነት ዝኽሪ መበል 15 ዓመቱ የብዕል ኣሎ። እዚ ኸኣ ከምቲ ኣብ ዮሓንስ ወንጌል ምዕ. 13, 35 “ነንሓድሕድኩም ፍቕሪ እንተ ኣላትኩም በዚ ደቀ መዛሙርተይ ምዃንኩም ኵሉ ኪፈልጥ እዩ” ስምረት ሎሚ ኣብ እዋናዊ ዓለም እቲ ናይ ክርስቶስ ትኽክለይናን መሰረታዊ ዝዀነ ቃል ንምምክሳር ዝውክል እዩ። ስለዚህ ቅዱስነቶም እታ ቅዱስ እንጌራ ኣብ ሓደ መንበረ ታቦት ብሓባር እንቖርሰሉን ናይ ኩለን ኣቢያተ ክርስቲያን ልደትን ትንሳኤን መድሃኒ ዓለም ዘበስር ደወል ብሓባር ዝድወለሉ ዕለት ብተስፋ ንጽበይ።
እዚ ኣጋጣሚ’ዚ ኣብ መዳይ ባህልን (ንኣብነት ናይ ላሳል ማሕበር ኣባይቲ ትምህርትን ናይ ኢየሱሳውያንን ከምኡ እውን ማሕበር ደናግል ዘቅዱስ ልበ ኢየሱስን ብምጥቃስ) ኣብ ምስሪ መደብ ሕንጸት ዳግም በርቲዑ ክነቓቓሕን ክሰፍሕን ካቶሊካዊት ቤተ ክርስቲያን ንእተነርክቶ ዓቢይ ኣስተዋጽኦ ብወግዒ ንምምስጋን ንጥቀመሉ። ኣብ መንጐ ምዕራብን ምስራቕን ብዝተፈላለዩ ናይ ስነ ምርምር ተቛማት ኣቢሉ ንዝካይድ ናይ ሓባር ዘተ ክተባባዕን ክድንፍዕን ኣብ ዝግበር ጻዕሪ ኣብ ካይሮ ዘሎ ናይ በነዲክታውያን ማሕበረ ገዳምን ካልኦት ኣብ ካይሮ ዝርከቡ ናይ ዝተፈላለያ ካቶሊካውያን መንፈሳዊ ማሕበራትን ገዳማትን ብዘይ ሃይማኖታውን ዓለቲዊ ኣፈላላይ ንኹሉ ንመላእ ማሕበርሰብ ምዕባለ ዝህብ ዘበርክትዎ ልዑል ኣስተዋጽኡ ንምጥቃስን ንምምስጋንን ንጥቀመሉ። ቀጺለ ይብሉ ቅዱስነቶም ታዋድሮስ ዳግማዊ፥ ብመላእ እቶም ኣብ ስደት ዝርከቡ ምስራቃውያን ሰዓብቲ ኦርቶዶክሳዊት ቤተ ክርስቲያን መስዋዕተ ቅዳሴ ክከታተሉን ብሓጎስን ተስፋን መስዋዕተ ቅዳሴ ንኽሰምዑ ኣብ ኣቢያተ ክርስትያን ካቶሊክ መንበረ ታቦት ብቋንቁኦምን ከም እምነቶምን ብስርዓቶምን ሱታፌ ክረኽቡ ተሓሲቡ ዝወሃቦም ደገፍ ጠቒሰ እውም ብስሞም ምስጋናይ አቕርብ።
ቅዱስነቶም ፍራንቸስኮ፥ ስለ ፍቑርነትኩም ነመስግን ኣብ ዓለም ለኻዊ መድረኻትን ካብታ ዝተሓረኹምላ ዕለትን መጸውዕ ር.ሊ.ጳሳዊ ናይ ቅዱስ ፍራንቸስኮ ዘኣሲዚ ስም ክኸውን ካብ ዝሓረኹምላ ዕለት እተበርክተዎ ዘለኹም ኣስተዋጽኦ ብምድናቕ ምስጋናይ አቐርብ። ነቲ ዝሓረኽምዎ ናይ መጸውዕ ስም ግብነትነኩም ኣብቲ ዝደረስክምዎ ወንጌላዊ ሓሴት ሓዋርያዊ ምዕዳንን ይሴባሕ ዓዋዲ መልእኽቲ ጭቡጥ ምስክርነት እዩ። ብኹሉ መልእኽትኹምን ሓሳብኩምን ርክባትኩምን እግዚኣብሔር ዝፈጠሮ ሰብ ንጹሕ እምበር ተነቃፊ ከምዘይኰነ ብኣርኣያኡን ኣምሳሉን ብምፍጣር ከምዘረጋግጾ ብሰፊሕ ትትንትኑን ተስተምህሩን በዚ ድማ ናይቲ መጸውዕ ስሙ ዝሓረኹምሉ ቅዱስ ፍራንቸስኮ ዘኣሲዚ ኣሰር ትስዕቡ ከምዘለኹም ይረጋገጽ። ቅድሚ ሓደ ሽሕ ዓመት ኣቢሉ ኣብ ታሪኽ ከምዝንገር ቅዱስ ፍራንቸስኮ ዘኣሲዙ ብኣካል ኣብ ምስሪ መጺኡ ብሓባር ምስ ሱልጣን ኣል ካመል ናይ ዝተፈላለያ ባህልታት ናይ ሓባር ዘተ ተመክሮ ከምዝገበረ ይዝከር ሎሚ ድማ ንስኹም ብኣካል ኣብ ምስሪ ተረኺብኩም ዘተ ህዝብታት ዘተሓባብር መገድን ድልድን ምዃኑ ትምስክሩ ኣለኹም። ብብዙሓትን ብፍላይ ድማ ናይ ኩሎም ምስራውያን ወኪል ብዝዀኑ ብናይ ረፓብሊካዊት ምስሪ ርእሰ ብሔር ኣብዱል ፋታሕ ኣል ሲሲ ብዝገበረልኩም ዕድመ ምኽንያት ኣብ መንጐና ብምርኻብኩም ነመስግነኩም። ምስሪ ምኽባርን ምርዳእን ካልኣዊ ኣካል፡ ኅብረ ፍልልያት ዝዋሱኡላን ብምክብባር ዝራኸቡላን ብሓፈሻኡ ንናይ ሓባር ርክብ ኣብነት ምዃኑ ምብጻሕኩም የረጋግጾ። … ጽንኵር እዋን ኣሕሊፍና ኢና … ኰይኑ ግና ሕዝቢ በቲ ጽንኩር ኩነት ከይተሰናኸለ ናይ ፍቕርን ምርድዳእን ምክብባርን ሐይሊ መስኪሩ እዩ። ፍቕርን ምክብባርን ካብ ሕነ ምፍዳይን ጽልእ ኣዚዮም ይብርትዑ። ናይ ተስፋ ብርሃን ካብቲ ናይ ቀቢጸ ተስፋ ጸልማት ኣዚዩ ይብርትዕ።
ኣብ ዝሓለፉ ናይ ቀረባ ኣዋርሕ ቤተ ክርስቲያንና ሃገርናን ዘሰንብድ ጽንኩርን ዘሕዝንን ብኢድ ኣሸበርቲ መኽረርቲ ሃይማኖት ነቶም ንምጻልይን እግዚኣብሔር ንምምስጋንን ብዝይፍርሒ ንዝተኣከቡ ንጹሃን ዜጋታት ንምቕታል ብዝተዓጥቑ ብዘውረድዎ መጥቃዕቲ ከምዘሐለፍና ክንሓብኣኩም ኣይንደልን። ሎሚ እውን በቲ ዝወረደ መጥቃዕቲ ምኽንያት ኣብ ሃገርና ዝተኸፍተ ቍስሊ ኣለዋ ሓዘን እውን ሰፊሑ ይርከብ፡ ብእግዚኣብሔር ሓይሊ ሓይልና ወትሩ ብርቱዕ ኢዱ ካብ ዝወደቕናሉ ሓሳርን ሓዘንን ንከተንስኣናን ንኸጸናንዓናን ብመሓርነቱን ፍቕሩን ይዝርግሐልና ርግኣትን ምጽንናዕን ይጽግወና። ኣብ ጽንኩርን መሪርን እዋን እቲ ምስራዊ ልዑል ክብሪ ይጐልሕ ንሱ ድማ ኣብ ሓዘንን ሓጐስን ስምረት እዩ። …. ምስሪ ካብ ጥንቲ ጀሚራ ኣብ ታሪኽ ውሪቲ እያ ኣንጋዲትን ተቐባሊትን ጋሻ ብምዃና እውን ትፍለጥ። ናይ ሰላምን ርግኣትን ሃገር እውን እያ። ናይ ስልጣኔ ደርቢ፥ ኣብ ትሕቲ ጸሓይ ምስሪ ኩሉ ብሰላምን ስኒትን ክነብር ዝኽእል ምዃኑ ካብ ጥንቲ እናተወራረሰ ዝመጸ ሓቀይና መግለጺ ምስሪ እዩ።
ደግሚምና ክትበጽሑና ስለ ዝፈቐድኩም እናመስገንና እቲ ምብጻሕኩም’ዚ ድማ ተሰዓቢ ክኸውን እናተመነና፡ ኣብ መወዳእታ ቅዱስነትኩም ኣብ ጸሎትና ህልው ነርኪም ኢኹም ብቐጻሊ እውን ህልውነትኩም ንኸነረጋግጸልኩም ንፈቱ። ኣብ ጸሎትን ብፍቕርን ኣብ ልባትና ውቑር ኢኹም።
ቅድስነትኩም ናይ ሰላም ጳጳስ ናብ ሰላማዊ መሬትና እንቋዕ ብደሓን መጻእኩም እብል ቢሎም ዘስምዕዎ ዘረባ ከምዘተቓለሉ ልእኽቲ ጋዜጠይና ራዲዮ ቫቲካን ኢዛበላ ፒሮ ሓቢረን።


text:
ኣብ 2018 ዓ.ም. መበል 52 ዓለም ሓቆፍ መዓልቲ መራኸቢ ብዙሓን “ሓቂ ሓራ ከተውጽኣኩም እያ(ዮሓ. 8,32)፡ ሓሳዊ ዜናን ጋዜጠይናነት ንሰላም” ብዝብል መርሕ ቃል ክበዓል ቅዱስ ኣቦና ር.ሊ.ጳ. ፍራንቸስኮ ከምዝወሰኑ ልኡኽ ጋዜጠይና ራዲዮ ቫቲካን ኣለሳንድሮ ጂሶቲ ሓቢሮም።
እዚ መርሕ ቃል’ዚ ነቲ ኣብዚ እዋን’ዚ ኰነ ተባሂሉ ርእይቶታት ንምምስራቕ ዝመሓዝን ዝውልትውን መሰረት ዘይብሉ ዝሰፍሕ ዘሎ ናይ ሓሶት ዜና ናይ ምቕራብ ከይዲ ብትኽክል ዝምልከት ምዃኑ ናይ ቅድስቲ መንበር ናይ መራኸቢ ብዙሃን ሓልዮ ቤት ጽሕፈት ነቲ መልእኽቲ ቅዱስ ኣቦና ኣሞርኵይዙ ዕለት 29 መስከረም 2017 ዓ.ም. ኣብ ናይ ቅድስቲ መንበር ዜናን ክፍሊ ማሕተምን ሕንጻ ኣብ ዝርከብ ናይ ጉባኤ ኣድራሽ ኣብ ዝሃቦ መግለጺ ከምዝሓበረ ዘመልከቱ ልኡኽ ጋዜጠይና ራዲዮ ቫቲካን ጂሶቲ ኣስዒቦም፥ ንኽውንን ጭቡጥ ኩነትን ብምጥምዛዝ ኣብ ውልቅን ማሕበርን ጠባያት ሳዕቤን ክህልዎ ተባሂሉ ንዝንዛሕ ዜና ዝምልከት ምዃኑን ብዛዕባ ናይ ሓሶት ዜና ዝምልከት ጉዳይ ናይ ዜና ማዕከናትን መራኸቢ ብዙሓንን ናይ መንግስትን ናይ ፖሊቲካ ተቕዋማትን ነዚ ሓድሽ ክስተት ብቐረባ ዝከታተልዎ ጉዳይ ክኸውን እንከሎ ቤተ ክርስቲያን ብወገና ናይ ሓሶት ዜና መበቆሉ እንታይ ምዃኑን ዝምርኮዞ ዋቒዕን ወይ ከኣ ኣመክንዮን ሳዕቤናቱን ክልለይን በዚ መገዲ’ዚ ብቑዕ ሙያውን ሓላፍነትን ዘለዎ ወትሩ ሓቂ ዝደልይ ጋዜጠይናነት ንምንቕቓሕ ዝሕግዝ ዓሚዩቕ ኣስተንትኖ ተቕርብ። ስለዚ እዚ ኸኣ ኣብ መንጐ ሰብኣዊ ፍጥረት ምርድዳእ ክህሉ ዝድግፍ ናይ ሰላም ጋዜጠይናነትን ተነቓቕሕ ምዃና ከምእተሰምረሉ ኣፍሊጦም።
ዓለም ሓቆፍ መዓልቲ መራኸቢ ብዙሓን ንፈለማ ጊዜ ካልኣይ ጉባኤ ቫቲካን በቲ ዘደንቝ ምሕዞታት ብዝብል ውሳኔ ኣብ 1963 ዓ.ም. ብመላእ ካቶሊካዊት ቤተ ክርስቲያን ብፁዓን ጳጳሳት ቀዳመይቲ ሰንበት ድሕሪ በዓለ ጰራቅሊጦስ ክበዓል ብዝብል ድላይ መሰረት ዘበገሶ ምዃኑ እንክዝከር ኣብ ብዙሓት ሃገራት ድማ በታ ዕለት ዝበዓል ኰይኑ ይቕጽል ከምዘሎን ናይቲ ዕለት 13 ግንቦት 2018 ዓ.ም. ዝበዓል መበል 52 ዓለም ሓቆፍ መዓልቲ መራኸቢ ብዙሃን ናይ ቅዱስ ኣቦና ር.ሊ.ጳ. መልእክቲ ዕለት 24 ጥሪ ናይ ጋዜጠይናታት ሓላዊ ቅዱስ ፍራንቸስኮ ዘሳለስ ዝበዓለሉ ዕለት ተሓቲሙ ንንባብ ዝበቅዕ ምዃኑ ልኡኽ ጋዜጠይና ራዲዮ ቫቲካን ጂሶቲ የዘኻኽሩ።


text:
ዑደት እስማዒል ዑመር ጊሌ ርክብ ኢትዮ-ጁቡቲ ናብ ዝለዓለ ብርኪ ዘሰጋግር እዩ…
መቐለ መጋቢት 10/2009(ድወት) ፕረዝደንት ጁቡቲ እስማዒል ዑመር ጊሌ ኣብ ኢትዮጵያ ዘካየድዎ ዑደት ስራሕ ርክብ ኽልቲኤን ሃገራት ናብ ዝለዓለ ብርኪ ዘሰጋግር ክብሉ ሚኒስትር ጉዳያት ወፃኢ ዶክተር ወርቅነህ ገበየሁ ገሊፆም።
ኣብ ኢትዮጵያ ዕላዊ ዑደት ስራሕ ሰለስተ መዓልትታት ከካይዱ ዝቐነዩ ፕረዝደንት ጁቡቲ እስማዒል ዑመር ጊሌ ትማሊ ናብ ሃገሮም ተመሊሶም።
ሚኒስትር ጉዳያት ወፃኢ ዶክተር ወርቅነህ ገበየሁ ከምዝገለፅዎ ዑደት ፕረዝደንት ጁቡቲ እስማዒል ዑሙር ጊሌ ኣብ ኢትዮጵያ ኣብ ቑጠባ፣ ማሕበራዊን ፖለቲካዊን ዓውድታት እናተጠናኸረ ዝኸይድ ዘሎ ርክብ ኢትዮ-ጁቡቲ ናብ ዝለዓለ ብርኪ ንምስግጋር ልዑል ግዘ ዘለዎ እዩ።
ንዘመናት ዝፀንሓ ርክብ ኽልቲኤን ሃገራት ሐዚ’ውን ተጠናኺሩ ምቕፃሉ ጥንካርኡ ዘርኢ’ዩ ዝበሉ ዶክተር ወርቅነህ ምትእስሳር ኽልቲኤን ሃገራት ረብሓ ህዝብን ሃገርን ዘተኣሳሰረ ምዃኑ ድማ ገሊፆም።
ርክብ ኽልቲኤን ሃገራት ኣብዚ ብርኪ ክበፅሕ ፕረዝደንት ጁቡቲ እስማዒል ዑመር ጊሌ ዘበርከትዎ ግደ ልዑል ምዃኑ ድማ ዶክተር ወርቅነህ ገሊፆም።
ልዕሊ 90ሚኢታዊ ኣታዊን ወፃኢን ምህርቲ ኢትዮጵያ ብወደብ ጁቡቲ ዝካየድ እንትኸውን እዚ ድማ ምሕዝነታዊ ርክብ እተን ሃገራት ዘርኢ እዩ።
ኢትዮጵያ ምስ ጁቡቲ ጥራሕ እንተይኮነስ ምስ ኻልኦት ሃገራት ቐርኒ ኣፍሪካ ዘለዋ ርክብ ንምጥንኻር ልዑል ድልየት ከምዘለዋ ድማ እቶም ሚኒስትር ጉዳያት ወፃኢ ኣመልኪቶም።
በዚ ድማ ኢትዮጵያ ንውህደትን ምትእስሳርን ኣፍሪካን ዓለምን ልዑል ግደ ትፍፅም ከምዘላ ግልፂ ጌሮም።


text:
ኣቃውማ መንግስቲ ኣሜሪካ
ሕገ መንግስቲ ኣሜሪካ ንፌደራላዊ መንግስቲ ኣብ ሰለስተ ጨናፍር ይመቓቕሎ። ከምውጽኢቱ ድማ ሓደ ጨንፈር ኣብ ልዕሊ'ቲ ካልእ ጨንፈር ልዕልና ወይ ጽልዋ ከየሕድር ገይርዎ'ሎ።
ሓጋጊ ኣካል (ቤት ምኽሪ) ሕጊታት ይሕንጽጽ፣
ፈጻሚ ኣካል (ፕረዚደንትን ምክትሉን ምስ ካቢነታትን) ንሕጊ የፍጽሙ
ተርጓሚ ኣካል ( ፌደራላዊ ኣብያተ ፍርዲን ካልኦትን)
ሓደ ጨንፈር መንግስቲ ንስራሕቲ ካልእ ጨንፈር ክቅልብሶን ክልውጦን ስልጣን ኣለዎ። ንኣብነት፣ ፕረዚደንት ነቲ ብቤት ምኽሪ ዝጸደቐ ሕጊ ክስዕሮ ስልጣን ኣለዎ (ቬቶ ፓወር ይባሃል)። ብካልእ ወገን ቤት ምኽሪ ንፕረዚደንት ካብ ስልጣኑ ከባርር ስልጣን ኣለዎ።
ዳያኑ ፌደራላዊ ኣብያተ ፍርዲ፣ ሕገ መንግስታዊ ንዘይኮኑ ሕጊታት ክገትኡ ስልጣን ኣለዎም። ከምኡ ኮይኑ'ውን ዳያኑ ላዕለዋይ ቤት ፍርዲ ብፕረዚደንት ይሕጸዩ ብቤት ምኽሪ ይጸድቕ ሕጸኦም።
ረብሓ ኣሜሪካዊያን በዞም ዝተጠቕሱ ስርዓተ ቁጽጽርን ሚዛንንን ይረጋገጽ።


text:
ዘበነ-ምስሕሓብን ኣያታት-ስደትን
ዳዊት መስፍን
8 መስከረም 2017
ጠንቂ-ስደት ሃሳዪ ምዃኑ ሰፊሕ ሓተታ ኣየድልዮን። ይዅን’ምበር፡ ክውንነት-ስደት ከመይ’ሉ ኣብ ሕብረተ-ሰብና ከም ዝሰረጸን ሕጂ ኸኣ ናብ ንቡር ከም ዝተለወጠን ክንሓስበሉን ክንመሃረሉን ይግባእ። ንምዃኑ፡ ዕላማ ናይ’ዚ መልእኽቲ’ዚ ሕልና ንምፍታሽን ኣብ ሓሳባትና ጦብላሕ ዝብሉ ሕቶታት ንምስማዕን ’ምበር መልስታት ንምድህስስ ኣይኰነን።
ብሓፈሽኡ ኣዘራርባ፡ ስደት ማሕዮ ማለት’ዩ፣ እዚ ኸኣ ኣብ ዉሽጢ ስድራ-ቤት ዛሕሊ ዘእቱ፡ ንህይወት ማሕበረሰብ ዝፈታትን፡ ንገጽ-ሃገር ዘፋሕሹ ... ብሓጺሩ፡ ንኵነታት ሰባት ኮታ ብሕማቕ ዝጸሉ ክውንነት’ዩ። ብዛዕባ ስደት ምስ እንሓስብ ብዛዕባ ቅውሞታት-ስደት (components of …) ንክንሓስብ ንድረኽ - እዚ ማለት ከም’እኒ ጠንቁን ድሕረ-ባይትኡን ጥራሕ ዘይኰኑስ ዉሽጣውን ግዳማውን ረቛሒታቱ’ውን ሓዊስና ከነስተብህለሉ ንዕደም።
ስደት ምስ ዝተሓላለኹ ገጻቱን ባህርያቱን ንኣማኢት ዓመታት ምሳና ሰለይ እናበለ ክጐዓዝ ዝጸንሐ ተርእዮ ስለ ዝዀነ ደቂ-ሰባት ንክስደዱ ብኵነታቶም ተደፊኦም’ምበር መሪጾም ዝኣትዉዎ ኪደት ኣይኰነን እናበልና ንነዊሕ እዋን መጒትና ኢና፣ ሓቅነቱ’ውን ጌና ኣይሃሰሰን። ምኽንያቱ፡ ብሓፈሻዊ ኣዘራርባ፡ ምንጭታት ስደት ድኽነት፡ ብረታዊ ቃልሲ፡ ማሕበረ-ሰባዊ ምፍሕፋሕ፡ ፖለቲካዊ ህውከት፡ ቍጠባዊ ቅልውላው ከምኡ’ውን ካልኦት ደቐይቕ ጠንቅታት ምዃኖም ኣርጊጽና ስለ እንፈልጥ። እዚኦም ሕዳር-ምንጭታት’ዮም (chronic causes) - ሕጂ ግን ነዞም ሓቅታት’ዚኦም ካልኦት ባህርያት ክውሰኹዎም ንዕዘብ ኣሎና። ኰይኑ ድማ መልክዕ-ስደት ይልወጥ ኣሎ ክንብል ንደፍር።
ኣብ ላዕሊ ዝተጠቕሰ ንምድጋም፡ ቀደም ኵሉ ምስ ተወድኦ፡ ናብራ ምስ ሓርበቶ’ዩ ሰብ ቅያር-ሕሰም ንከናዲ ሃሰው ዝብል ዝነበረ፣ ወይ ከኣ ሃጽ ኢሉ ክጠፍእ ዝመርጽ ዝነበረ። ሕጂ ግን ኣብ ‘ዘበነ-ምስሕሓብ’ ስለ ዝተሰጋገርና፡ ሰባት፡ ኣውራ’ኳ መንእሰያት፡ ብኣጋኡ፡ ካብ ዘይምቕሳን ግዲ ዀኑ፡ ብዛዕባ ተኽእሎታት ስደት ኣብ ምስልሳል ይርከቡ። እዝስ ተቓዳዲምና ቅድመ-እዋናዊ ስደት’ዩ (premature) ኢልና ምልክት ከይንገብረሉ ነቶም ናይ ስደት-ፎርሙላ ዘቝሙ ተቐያየርቲ ኣሃዱታት (variables) ሙሉእ-ብምሉኣቶም ከነለልዮም ስለ እንሽገር’ዩ።
ዘበነ-ምስሕሓብ እንታይ ማለት’ዩ? እቶም ዘቤታውያን ደፋፋእቲ ባእታት ኣብ ቦትኦም ሃልዮም፡ ግዳማዊ ሓይለ-ስሕበት ምስ ዝድንፍዕ መትርባት-ስደት ይገፍሑ’ሞ ንስርሒት-ስደት የህጥርዎን የቀላጥፍዎን። ውጽኢቱ ኸኣ እዚ እንርእዮ’ዩ - ማለት እዚ ሕጂ ብተደጋጋሚ ኣብ ኣህጕራዊ ናይ ዜና-ማዕከናት ዝቃላሕ ዘሎ ዛዕባ ሰብኣ-ኣስልኾ ወይ’ከኣ ንግዲ’ዩ (human smuggling/trafficking)። ብሓቂ ዕሽሽ ኢልካ ክሕለፍ ዘሎዎ ጕዳይ ኣይኰነን፣ ብኣስተንትኖ’ውን መልሲ ዝርከቦ ኣይኰነን።
እዚ ኣብ ላዕሊ ዝተጠቕሰ ተርእዮ’ዚ ፍልይ ዝበሉ ሕቶታት የለዓዕል። ርክብ ናይ’ቲ ኣቀዲሙ ዶብ ሰጊሩ ዝተሰደደ ሰብ ምስ’ቲ ጌና ዶብ ዘይሰገረ ከመይ ይመስል? ብኻልእ ኣዘራርባ፡ ዝምድና ሰብ-ግዳምን ዉሽጥን ከመይ’ዩ መልክዑ? ኣብ ግዳም ዘሎ ኣብ ዉሽጠ-ዉሽጠኣዊ መስርሕ ስደት ኢድ ኣሎዎ’ዶ የብሉን?
ቅብጸት ንስደት ንቡር ከም ዝገበሮ ኣብ ክትዕ ዝኣቱ ዛዕባ’ኳ ኣይዅን፡ ንቡርነቱ ግን ንስደት ኣግኒኑዎ፣ ዉጽኢቱ ድማ እንሆ ስደተኛታት ክራባሑ ንርኢ። መንነት ስደተኛ ከመይ ይመስል? እንታይ’ዩ መስደዲኡ? መትንታት ስደት ከመይ ይመስሉ? ... ወዘተ፡ ኣገደስቲ ሸነኻት ስርሒት ስደት’ኳ ይዅኑ፡ መን’ዩ ኣበጋሲ? መን’ዩ ጠላቢ? መን’ዩ ኣሳላጢ? መንከ’ዩ ናባዪ (sponsor)? ... እናበልና ነቶም ሕቶታት ክንመጦም ንኽእል። ሽዑ ድማ’ዩ ሕልናና ምስኡ ዝምጠጥ። ኵሎም ረቛሒታት-ስደት፡ ማለት ደፋእትን ሰሓብትን፡ ነናቶም ኣምራትን ትንታኔታትን ከም ዘሎዎም ተገንዚብና ነዞም ዘልዓልናዮም ሕቶታት መልስታት ክንረኽበሎም ምኸኣልና’ዶ?
ምኽዕባት ስደተኛታት ንፍጮታት ሕብረተሰባት ከርብሖም ስለ ዝኸኣለ፡ እወ፡ ምዝመዛ-ስደት ገላዕላዕ ይብል ኣሎ ክንብል ንኽእል። እቶም ኣብ’ዚ ሰላሕታዊ ዝምታ ተዋፊሮም ዘሎዉ ሰባት፡ ከም ኣሞራ፡ ኣብ ልዕሊ’ቶም ንኽስደዱ ዝህንደዱ ዘሎዉ ዀነ ወይ ከኣ ድሮ ኣብ መትርባት ስደት ዝኣተዉን ይዝንብዩ’ሎዉ ክንብል ኣይንሽገርን። ብኻልእ ኣዘራርባ፡ ስደት እኩያትን ስሱዓትን ኣያታት ረኺቡ’ሎ ማለት’ዩ።
ኣብ ግዳም ዘሎና ዜጋታት፡ ደገፍቲ መንግስቲ ንዅን ተቓወምቲ ብዘየገድስ፡ ዘሎና ጸጋታት ከስኪስና፡ ዝተዓደና ተዓዲና፡ ሰብና ንከነድሕን ኢልና ንጻወቶ ዘሎና ሳዕቤናዊ ተራ ኣቕሊልና ክንርእዮ ኣይግባእን። ዋላ’ኳ ጠንቂ ስደት ኣይንዅን: ኣብ መስርሕ ስደት አእዳውና ኣእቲና ምህላውና ግን ክንክሕዶ ዘይንኽእል ሓቂ’ዩ። እዚ መልሲ ዘይተረኽቦ ሽግር’ዩ፣ ብቐሊሉ ዘይፍታሕ፡ ኣብ መዋጥር ዘእቱ’ኳ ድኣ። እወ፡ኵነታት ዝፈጠሮ መቓቕሮ’ዩ። ንሕጂ እዚ ኣብ ሕልናና’ምበር ኣብ ልዕሌና ዝተሰንዘረ ክሲ ኣይኰነን። ጽባሕ ግን ሃገርና ዝጽበያ ዘሎ ታኼላ ከመይ’ሉ’ዩ ዝስገር እናበልና ክንሓስብ ይግብኣና። እዚ ኣስተንትኖ’ዚ ኣብ መናድቕ-ልባትና ተጻሒፉ ዘሎ መጠንቀቕታ’ዩ፣ ፍታሑ ኸኣ ንነፍሲ-ወከፍ ሰብ ይግደፍ።


text:
"ኖድ" ማለት "ምኹብላል"(wander)፤ ብዘይ ዕላማ (aimlessly) ካብ ቦታ ናብ ቦታ ምንቅስቃስ ማለት እዩ። እዚ ድማ ቃየል ንሓዉ ምስ ቀተሎ ዝተቀመጦ ቦታ እዩ (ዘፍ4)። "ሓውኻ ኣበይ ኣሎ?" ተባሂሉ ምስ ተሓተተ፤ ደሃይ ሓው ክገብር ግብኡ እኳ እንተነበረ፤ ግዱ ግና ኣይገበረን። ስቅ ክብል መሪጹ። ርእዩ ከም ዘይረኣየ ኰይኑ ተዓብዩ። ሞት ሓዉ ኣየጉሃዮን። ብግብሩ ኣይተጣዕሰን። ኣብ ውሽጡ ዝስምዖ ዝነበረ ወቀሳን ነቀፋን ጸማም እዝኒ ብምሃብ፤ ምንም ከም ዘይኰነ መዓልታዊ ናብራኡ ክመርሕ ፈቲኑ። ግና ሓውኻ ሞይቱ ክነሱ፤ ከመይ ኢልካ ደቂስካ ይሕደር፧ ፈጣሪ'ውን ስቅ ኣይብልን። ከም ሰብ'ዶ ኰይኑ፧
እዚ ዓይነት ጥዕና ዘይብሉ ኣተሓሳስባ፤ ማለት ግዲ ሓውኻ ዘይምግባር፤ ኣብ ህይወት ቃየል ክልተ ዓበይቲ ክሳራ ኣስዒቡ፤
1፡ ካብ ገጽ ኣምላኽ ክርሕቅ ገይርዎ። (ዘፍ4:13) ኣዝዩ ዘሰምብድ ሳዕቤን እዩ። ካብ ገጽ ኣምላኽ ብጽእና፤ ናይ ሓጎስ ጽጋብ፤ ውሽጣዊ ዕጋበት፤ ዕረፍቲ ይወጽእ። ካብ ገጹ ምርሓቅ፤ ምውጻእ ማለት ድማ ባዶነት ዝመለኦ ናይ ምጉርምራም ህይወት ምንባር ማለት እዩ። እዚ ድማ ሓደ ሳዕቤን ግዲ ሓውኻ ዘይምግባር እዩ። መጎስ ኣምላኽ ክውሕደካ ድማ ይገብር።
2፡ “ኰብላሊ” ድማ ገይርዎ።(ዘፍ4;16) መቸም ምኹብላል ዝብል ቃል ንእዝንና ኰነ ንተመኩረና ሓድሽ ኣይኰነን። ፈራህ፤ ድሁል፤ መቅባሕባሒ፤ ዘይሰልጠሉ ማለት ድማ እዩ። ንሓው ሸለል ዝብል፤ ግዱ ዘይገብር፤ ስቅያትን መከራን ሓው ዘይስምዖ፤ ኣብ ኣምላኽ መጎስ የብሉን። መቅባሕባሕን ኰብላልን ድማ ይኸውን። ደሓር ከኣ ነቲ ዝርእዮ ሓዉ ዘየፍቀረ፤ ከምይ ኢሉ ነቲ ገና ዘይረኣዮ ኣምላኽ የፍቅር እየ ክብል ይኽእል ኣይተባህለን ድዩ፧
ፍቅሪ ብዙሕ ኣበሳ ትኸድን። ፍሬኣ ድማ ዕረፍትን ህድኣትን እዩ። ብኣንጻሩ ህይወት ቃኤል እንተተመልኪትና፤ ካብ ቃላቱ ክንርድኦ ቀሊል እዩ። “ቃየል ከኣ ንእግዚኣብሄር በሎ፥ በደለይ ክጾሮ ዘይክኣለኒ ዓብዪ እዩ። እንሆ ሎሚ ኻብ ገጽ ምድሪ ትሰጐኒ አሎኻ፡ ኣነ ድማ ኻብ ገጽካ ኽሕባእ እየ፡ ኣብ ምድሪ ኰብላልን ቀባሕባሓይን ክኸውን እየ። ክኸውን ከኣ እዩ፡ ዚረኽበኒ ዘበለ ዅሉ ኪቐትለኒ እዩ”።(ዘፍ4;12-14) ህይወቱ ኩሉ ጊዜ ኣብ ሓደጋ። ኣብ ቅድሚ ሰብ ድማ ሞጎስ ዘይብሉ ጌርዎ። ካብዚ ዚዓቢ ትምህርቲ መቸም ክንረክብ ንኽእል ኣይመስለንን።
ኣብ ሓድሽ ኪዳን ንዘለና ብፍላይ ዝተዋህበና ትእዛዝ ንጹር እዩ። መጀመርያ ንኣምላኽ ብምሉእ ሓይልኻን ልብኻን፤ ደሓር ከኣ ንብጻይካ ከም ነፍስኻ ምፍቃር እዩ። ንሓዉ ዝጸልእን ሸለል ዝብልን ቀታል ነፍሲ እዩ። ካብዚ ድማ ምኹብላልን መጎስ ምስኣን ዝምንጩ። ከምቲ ስሱዕ ዝነበረ፤ ግዲ ሓዉ ድማ ዘይነብሮ ያእቆብ ይግብረካ። ያእቆብ ፍቱን ማሳሌ እዩ። ጥቅሚ ርእሱ እንተዘይኰይኑ፤ ካብ ንሓዉ ንልዓሊ ጥቅሚ ርእሱ ስለ ዘቀደመ (ፊሊ2;4)፤ ኣብ ህይወቱ ዘምጽኦ ክሳራ ብዙሕ እዩ። ካብ ዝፈትዎም ስድራኡ ተፈልዩ፤ ኣብ ኢድ ብስራሕን ዓመጽን ዘጽብበሉ ላባን ወዲቁ። ክሳብ ነገሩ ምስ ኣምላኽን ምስ ሓዉ ኤሳው ዘቅንዕ ድማ ኣብ ህይወቱ ዝሓለፎ ውጻእን ውረድን ብዙሕ ነይሩ። እዚ ድማ ንዓና ግዲ ሓውና ክሳብ ክንደይ ክንገብር ከም ዘለና ጽቡቅ ትምህርቲ እዩ።
“ደቀየ ብግብርን ብሓቅን እምበር ብልሳን ጥራይ ኣይንፋቀር” ይብለና ሃዋርያ የውሃንስ ። ኣዝዩ ልብኻ ዝትንክፍ ዘረባ እዩ። ካብ ቃላት ዝሓለፈ፤ ግብሪ ዝተሓወሶ ምትሕልላይ ክህልወና፤ ፍቃድ ኣምላኽ እዚ እዩ። ፍቅሪ ለዋህ እያ። 1ቆሮ13 ንሓውኻ ድንጋጸኻ ምዕጻው፤ ኣብ ጊዜ ሽግሩን ጸበባኡን እንተዘይበጺሕናዮ፤ ልግሲ ቃላትና እንታይ ክገብረሉ፤ ኣበይ ኬዱ የሽርፎ፧ ንዝጠመየ ኪድ ብላዕ ስተ ኢልና ጥራይ እንተኣፋነናዮ፤ እንታይ ጌርና ንበሃል። ካብ ገዘእ ርእስና (self) መጺና፤ ንብጻይና ዝጠቅምን ዝረብሕን ክንገብር ጻውዒት ክርስቶስ እዚ እዩ። ምህላውን ዘይምህላውን ኣይኰነን: ፍቃድ ልቢ ኣንተሃልዩ ኩሉ እኹል እዩ። ብፍላይ እኳ ሓለንጊ ድኽነትን ጥሜትን ዝገርፎ ንዘሎ፤ ብመከራን ፈተናን እዛ እኪቲ ዓለም ዝተሓለለን፤ ግብሪ ዝተሓወሶ ድንጋጸ ከነርእዮ፤ መዐቀኒ ሰብኣውነትናን መንፈሳውነትናን እዩ። ኣብ ገዛእ ርእስኻ ጥራይ ዘተኰረ ናብራ እንታይ ረብሓን ዓስብን ኣለዎ፧
Posted by:
Samson Mehreteab
Oct 15, 2014
0 Comments
579 Views


text:
እንርከበሉ ዘለና ኩነታት ማእኸላይ እቶት ናብ ዘለወን ሃገራት ንምብፃሕ ኣብ ህልኽ ዘወድእ ጉዕዞ ልምዓት እዩ።እዚ ብምዃኑ ነቲ ዓንዲ ሕቖ ቁጠባና ዝኾነ ሕርሻ ዘበን ዝጠልቦ ቴክኖሎጂ ብምጥቃም ካብ ዓመት ናብ ዓመት እንረኽቦ ፍርያት ካብ ምርግጋፅ ውሕስና ምግቢ ሓሊፉ ንቐፃሊ ኣንፈት ስግግር ኢንዱስትሪ ዝምግብ ምህርቲ ምፍራይ ትፅቢት ይግበር።እዚ ንምዕዋት ወሰንቲ ካብ ዝኾኑ ግምባራት ልምዓት ሓደ ድማ ልምዓት መስኖ እዩ።ስለዝኾነ ኣብ 2009 ዓ/ም ብብርኪ ክልል ዝተፈላለዩ ስትራክቸራት ማይ ብምህናፅ ብስሩዕ መስኖ 45 ሽሕን 739 ሄክታር ብሓጋዚ መስኖ ድማ 10 ሽሕን 885 ሄክታር መሬት ሓዱሽ ዓቕሚ ምልማዕ ንምፍጣር ትልሚ ተታሒዙ እናተሰርሐ ምምፅኡ ዓመታዊ ፀብፃብ ኣፈፃፅማ ስራሕ ቢሮ ሃፍቲ ማይ ክልል ትግራይ የረድእ።ወረዳታት ክልልና እውን ነዚ መበገሲ ብምግባር ነናይ ባዕለን ትልሚ ኣውፂአን እናተረባረባ ፀኒሐን እየን።በዚ መርኣያ ዝኾና ወረዳታት ትግራይ ብዙሓት እኳ እንተኾና ትሕዝቶ ፅሑፍና ግና ኣፈፃፅማ ስራሕቲ ልምዓት መስኖ 2009 ዓ/ም ወረዳ ኦፍላ ዝድህስስ እዩ።
ጠቕላላ ተሓራሳይ መሬት ወረዳ ኦፍላ 21 ሽሕን 707 ሄክታር እዩ።ካብዚ ውሽጢ 13 ሽሕን 528 ሄክታር ብመስኖ ክለምዕ ዝኽእል እንትኸውን ናብ ልመዓት ዝኣተወ 7,506 ሄክታር መሬት እዩ።በዚ ድማ ኣብታ ወረዳ ካብ ዝርከቡ 31 ሽሕን 539 ተሓራሳይ መሬት ዘለዎም መራሕቲ ስድራ ሓረስቶት 3,237 ደቂ ኣንስትዮ ዝርከበኦም 17 ሽሕን 22 መራሕቲ ስድራ እዋን ሓጋይ ኣብ ስራሕቲ ልምዓት መስኖ ተዋፊሮም ተጠቀምቲ እናኾኑ እዮም።ካብኣቶም ኣብ ልምዓት መስኖ ተዋፊሮም ዝርከቡ መራሕቲ ስድራ ሓረስቶት እቶም 26 ሽሕን 761 ሓደ ኣማራፂ ማይ ዝወነኑ እዮም።15 ሽሕን 29 መራሕቲ ስድራ ድማ ወነንቲ ክልተን ልዕሊኡን ኣማራፅታት ማይ ኮይኖም ኣለዉ።እዚ እውን ሓረስቶት በብእዋኑ ኣማራፅታት ማይ እናወነኑ ተረባሕነቶም ዘዕብይሎም ዕድላት ይፍጠሩ ምህላዎም ዘመላኽት ምዃኑ መብርሂ ምክትል ሓላፊ ሃፍቲ ማይ፣ ማዕድንን ኢነርጅን ወረዳ ኦፍላ ኣይተ ሃፍተሚካኤል ኣምባየ ይሕብር።
ነዚ ኣብ 2009 ዓም ንምጥንኻር ሰፋሕቲ ስራሕቲ ዝተሰርሑ ኮይኖም እቲ ሓደ ቑልፊ መበገሲ ተገይሩ ዝተወሰደ ኣብ 2008 ዓ/ም ዝነበሩ ሕፅረታት ምንፃር እዩ።ብፍላይ ምስ ናይ ሓሶት ፀብፃብን ድልየት ሕብረተሰብ መሰረት ዝገበሩ ስትራክቸራት ዘይምስርሖም ዝተርኣዩ ክፍተታት ብቐፃልነት ንምፍታሕ ዘኽእል ትልሚ ብምድላው እዩ ናብ ተግባር ምዕራፍ ተኣትዩ።ብመሰረት እዚ ከም ወረዳ ነቲ ናይ ሓሶት ፀብፃብ ንምውጋድ ኣብ ነፍሲ ወከፍ ሓረስታይ ዘለዋ ኣማራፅታት ማይ ብዝግባእ ክፅንዓ ተገይሩ።ካብዚ ሓሊፉ ብወረዳ ኮነ ብሕብረተሰብ ዝህነፁ ኣማራፅታት ማይ ድልየት ሕብረተሰብ መሰረት ዝገበሩ ክኾኑ ንምግባር ዝዓለሙ መድረኻት ብምድላው ምስ ህዝቢ ሰፊሕ ምርድዳእ ከም ዝተገበረ ፀብፃብ ዓመታዊ ኣፈፃፅማ ስራሕ መስኖ እታ ወረዳ የመላኽት።
ካብዚ ብምብጋስ ኣብ 2009 ዓ/ም ብስሩዕ መስኖ 700 ሄክታር ተሓራሳይ መሬት ብሓጋዚ መስኖ ድማ 250 ሄክታር ብድምር 950 ሄክታር መሬት ንምልማዕ ዘኽእሉ 80 ውልቀ ዒላታት፣ ሓደ ሓባር ዒላ፣ ሰለስተ ዳይቨርሽናትን ሽዱሽተ ቸክዳማትን ንምህናፅ ትልሚ ተታሒዙ ነይሩ።ብተወሳኺ ትሸዓተ ኪሎ ሜትሮ ካናል፣ ዓሰርተ ፍልፍል ምጉልባት፣ 22 ባህላዊ ጠለፋታትን 63 ሞተራት ማይን ኣብ ረብሓ ሓረስታይ ክውዕላ ንምግባር ብትኹረት ዝተሰርሐ ኮይኑ ካብዚ እቲ 500 ሄክታር ዝስርሑ ስትራክቸራት ብጉልበት ሕብረተሰብ ክስርሑ እቲ ዝተረፈ 200 ሄክታር ድማ ብካፒታል በጀት እታ ወረዳ ዝፍፀም እዩ ነይሩ።በዚ ኣቢሎም እውን 279 ደቂ ኣንስትዮ ዝርከበኦም 1,543 መራሕቲ ስድራ ሓረስቶት ተጠቀምቲ ልምዓት መስኖ ንምግባር ምንቅስቓሳት ከም ዝተገበሩ ኣይተ ሃፍተሚካኤል ሓቢሮም እዮም፡፡
እዚ ብመንፅር ዝነበሮ ኣፈፃፅማ እንትርኣይ 80 ውልቀ ዒላታት፣ ሓደ ሓባር ዒላ፣ ሰለስተ ዳይቨርሽናት፣ ሓሙሽተ ቸክዳማት፣ ሓሙሽተ ኪሎ ሜትሮ ካናል፣ ሸውዓተ ፍልፍል ምጉልባት፣ 18 ባህላዊ ጠለፋታትን 17 ሞተራት ማይን ብሓረስቶት ክውነና ክኢለን እየን።በዚ እውን ብሓጋዚ መስኖ ዝተትሓዘ ትልሚ ምሉእ ብምሉእ ዝተፈፀመ ኮይኑ ብስሩዕ ዝተትሓዘ ድማ 547 ሄክታር ብምልማዕ 292 ደቂ ኣንስትዮ ዝርከበኦም 1,770 መራሕቲ ስድራ ሓረስቶት ተጠቀምቲ ልምዓት መስኖ ክኾኑ ክኢሎም እዮም።ካብዚ ሓሊፉ ኣብቶም ሓረስቶት ንልምዓት መስኖ ዝወሃብ ጠመተ እናዓበየ እዩ መፂኡ።ብኡ ልክዕ ድማ፣ ˝ልምዓት መስኖ ዝሐሸ መፍረያይነት የዕቢ˝ ዝብል ኣተሓሳስባ ኣብቲ ሓረስታይ እናተፈጠረ ምምፅኡ እዮም ኣይተ ሃፍተሚካኤል ዘረድኡ።
ኣብ ክሊ እቶም ጥንካረታት ግና ሐዚ እውን ኣብ ውሱናት ሓረስቶት ኣብ ክንዲ ንዘለው መማረፂታት ማይ ክትጥቀም ምፅዓር ካብ መንግስቲ ዓበይቲ ዳይቨርሽናት ክህነፀልካ ምድላይ ኣሎ።ኣብቶም ክኢላታት እውን ነዚ ኣተሓሳስባ ንምስባር ናብ ጣብያታት እናወረድካ ክልተ ሰሙናዊ ደገፍን ክትትልን ኣብ ክንዲ ምግባር ብናይ ተሃድሶ ኣኼባ እናመኽነኻ መደባትካ ዘይምፍፃም ዝበሉ ክፍተታት ነይሮም እዮም።ካብቶም ፀገማት ዝብገስ እውን ኣብ ስሩዕ ዝተትሓዘ ትልሚ ምኢቲ ምኢታዊ ንከይፍፀም ዕንቕፋት ኮይኑ እዩ።እዚ ፀገም ኣብ መወዳእታ እዚ ዓመት ብዝግባእ ተገምጊሙ ኣብ ቀፃሊ 2010 ዓ/ም እቲ ጉድለት ከይድገም ካብ ሰናይ ጓሓቱ መተግበሪ ትልሚ ክዳለወሉ ተገይሩ ምህላዉ ካብቲ ፃብፃብ ኣፈፃፅማ ስራሕ ንምርዳእ ክኢልና ኢና።
ከምቲ ብጋህዲ ርአ ዘሎ ምውናን ኣማራፅታት ማይ ኣብ ስግግር እቶት ሓረስቶት ክልልና እወንታዊ ውፅኢት እናመዝገበ ይመፀእ ምህላዉ ኣብ ብርክት ዝበላ ወረዳታት ትግራይ ዘሎ ተመክሮ የመላኽት።ካብዚ ሓሊፉ ሓረስቶት ኮነ መናእሰይ ኣማራፅታት ማይ ተጠቒምካ ˝ማይ ሒዝካ ብልምዓት መስኖ ምህፍታም ይከኣል እዩ” ዝብል ኣተሓሳስባ እናዓበየ እዩ።ኣብ ወረዳ ኦፍላ ዘሎ ተመክሮ እውን ነዚ ሓቂ እዩ ዘጠናኽር።ስለዝኾነ ተጠናኸሩ ክቕፅል ኣለዎ።ይኹን እምበር ልምዓት መስኖ ስግግር ኢንዱስትሪ ክልልናን ሃገርናን ኣብ ምቅልጣፍ ዝህልዎ ልዑል ግደ ብምግንዛብ ኣብ ክሊ እቶም ጥንካረታት ዝተርኣዩ ሕፅረታት ብቐፃልነት ትኹረት ተዋሂብዎም ክስርሑ ይግባእ ንብል፡፡


text:
“ኣብቲ ብዕምቆት ናይ ምህዳስ መድረኽ እቶም ዝተገምገሙ ፀገማት ትኽክል
እዮም፡፡ ይኹን እምበር ናብ ሰባት ኣይተላገቡን፡፡ ናብ ሰባት እንተዘይተላጊቦም ድማ ለውጢ ምፅባይ ኣይክኣልን፡፡”
ኣቦ ወንበር ማእኸላይ ቁፅፅር ኮሚሽን ህወሓት ተጋዳላይ ተኽለብርሃን ኣርኣያ
ሳልሳይ ክፋል
ኣብቶም ዝሓለፉ ክልተ ክፋላት እዚ ፅሑፍ ቤት ፅሕፈት ምስንዳእ ጋዜጣ ወይን ምስ ኣቦ ወንበር ማእኸላይ ቁፅፅር ኮሚሽን ህወሓት ተጋዳላይ ተኽለብርሃን ኣርኣያ ንዘካየዶ ቃለ መሕትት ማእኸላይ ኮምሽን ቁፅፅር ህወሓት ከም ሓደ ላዕለዋይ ኣካል እቲ ውድብ ዘለውዎ ዓበይቲ ስራሕትን ሓላፍነትን፣ እቲ ቤት ፅሕፈት ብመንፅር እቲ ዝተውሃቦ ስራሕን ሓላፍነትን እንትምዘን ዘለዎ ደረጃ ኣፈፃፅማን አቕሪብናልኩም ነይርና። ካብዚ ብተውሳኺ ምስ ስራሕን ሓፍነትን እቲ ማእኸላይ ቁፅፅር ኮሚሽን ተዛሚዱ ኣብ ውድብና ዘሎ መስርሕ ግልፅነትን ተሓታትነትን፣ ውሽጠ ዴሞክራሲ እቲ ውድብ እንታይ ከምዝምሰል እቲ ሕዚ ዘሎ ኩነታት ምስ ሕሉፍ ባህሊ እቲ ውድብ ተዛሚዱ ብንፅፅር እንትግምገም ኣብ ከመይ ዝበለ ኩነታት ከምዘሎ፣ ብኣንፃር ዝተውሃቦ ልኡኽ ትካላዊ ኣሰራርሓታት ውሽጠ ውድብ ተጠናኺሩ ክቕፅል ማእኸላይ ኮምሽን ቁፅፅር ህወሓት ዝሰርሖ ስራሕን ብመንፅር ምኽባር ትካላዊ ኣሰራርሓ ሕዚ ዘሎ ጭቡጥ ኩነታት ውድብና ካብ ላዕሊ ክሳብ ታሕቲ እንታይ ከምዝመስልን ምቕራብና ዝዝከር እዩ። ሕዚ ድማ ሳልሳይ ክፋል እቲ ሓሳብ ሒዝና ቀሪብና ኣለና።
ወይን፡-ውድብ ህወሓት ኣብቲ ብዕምቆት ናይ ምሕዳስ መድረኽ ካብ ዝገምገሞም ዓበይቲ ፀገማት ሓደ ባህሪ ፀረ ዲሞክራሲ እዩ። እዚ ንምንታይ እዩ ማዕቢሉ? እቶም መግለፅታት ከ እንታይ እዮም? ድሕሪ እቲ መድረኽ ተሃድሶ ለውጢ መፂኡ ዶ ክንብል ንኽእል?
ተጋዳላይ ተኽለብርሃን፡- ብቐጥታ ናብቲ መልሲ ቅድሚ ምእታወይ ሕዚ ተሃድሶ እንትብል እንታይ ማለትና ምዃኑ ምርዳእ ኣገዳሲ እዩ። ተሃድሶ ገሊኡ ናይ መስመር ወይ ናይ ኣንፈት ለውጢ ከምፅእ ይኽእል እዩ። ገሊኡ ከዓ ናይ ኣረኣእያ ለውጢ ዘምፅእ ማለት እውን ዝተበታተነ ኣረኣእያ ናብ ሓደ ዘምፅእ ወይ ዝሓዝካዮ ኣረጊት ኣረኣእያ ብሓዱሽ ኣረኣእያ ናይ ምቕያር፣ ለውጢ ኣሰራርሓ ለውጢ ኣወዳድባ ዝፈጥር ክኸውን ይኽእል እዩ። ንኣብነት ኣብ 1993 ዓም ዝነበረ ናይ ውድብና ተሃድሶ መስመር ናይ ምፅራይ ተሃድሶ እዩ ተኻይዱ። እዚ ናይ ሕዚ ተሃድሶ ግን ክምኡ ኣይኮነን። ነቲ ኣብ 1993 ዓ/ም ዝፀረየ መስመር ብሓደ ዓይነት ኣረኣእያ ናይ ምትግባር ዓቕሚ ዝውነነሉ መድረኽ እዩ። ንፁር መስመር እዩ ዘለና። ኣብቲ መስመር ዝተገምገመ ፀገም የለን። እዚ ናይ ሕዚ ኣብ ውሽጢ እቲ ፅሩይ መስመር ንዝተርኣዩ ሕመቕን ናይ ተግባር ልሙስነትን ንምዕራይ ዝተገበረ ተሃድሶ እዩ። ነቲ ፅቡቕ መስመርና ኣብ ተግባር ምውዓል እዩ ዝኣብየና ዘሎ ማለት እዩ። ኣብዚ ስለዝኣብየና እዩ ፀገም ዝፍጠር ዘሎ። ስለዚ ነዚ ንምፍታሕ ኢና ተሃድሶ እንብል ዘለና ማለት እዩ።
ብመሰረቱ እዚ ናይ ሕዚ ተሃድሶ ኣነ ብውልቀይ ብድፍኢት እቲ ሓፋሽ ዝመፀ እዩ እየ ዝብል። እቲ ኣመራርሓ ነዚ መድረኽ ሓሲብሉ እዩ ፀኒሑ ኣይብልን። እዙይ ኮይኑ እቲ ዝተገምገመ እንታይ እዩ? እቲ ዋና ስልጣን ንመገልገሊ ውልቀ ረብሓ ምውዓል እዩ። ስልጣን መገልገሊ ውልቀ ረብሓ ኮይኑ። ዓብዪ ውልቃውነት ኣሎ እዩ ተባሂሉ። እዙይ ብምንታይ ይግለፅ? ብፀረ-ዲሞክራሲ ይግለፅ፤ ብኹሎም ብድሕረት፣ ኔትወርክን በለፅን ይግለፅ። እዚ እንተሃልዩ ፀቢብነት ኮነ ትምክሕቲ ይስዕቡ ማለት እዩ።
ኣብዚ ከምዚ ዝበለ ሕመቕ ፀረ-ዲሞክራሲ ኣገዳሲ መሳርሒ እዩ። ምኽንያቱ ኣብ ከምዚ ዝበለ ሕመቕ ዘሎ ኣመራርሓ እንድሕር ዘይዓፊኑ ናይ ውልቀ ረብሕኡ ብሕቶ እቲ ህዝቢ ክምንጠል እዩ። እንድሕር ድሕረት ዘይመዝሚዙ እውን ናይ ውልቀ ረብሕኡ ከረጋግፅ ኣይኽእልን። ነዚ ምእንታን ክምችዎ እውን ብፀቢብነት ይመፅእ ፣ብትምክሕቲ ይመፅእ፣ ብሃይማኖት ይመፅእ። ኔትዎርክ ጉጅላውነት ክህሉ ይሰርሕ። ምኽንያቱ ኣብታ ንውልቅኻ እትጥቀመላ ዘለኻ ስልጣን ክትፀንሕ እንተኾይንካ ያው ኔትዎርክ ክትዝርግሕ ኣለካ። ካብ ላዕሊ ክሳብ ታሕቲ ብጉጅለ ክትናበብ ኣለካ። ስለዚ እዚአን ኩለን ተደሚረን እቲ ስልጣን ንምጥቃም፣ እቲ ስልጣን ንምቕፃል፣ እታ ስልጣን መሰረት ጌርካ ንምውራር፣ ባዕልኻ ንምህፍታም፣ ናብ ገዛኢ ደርቢ ንምቕያር ይሕግዛ ማለት እዩ። ኣብቲ መድረኽ እዚ ብዝግባእ ተገምጊሙ እዩ።
ፀረ-ዲሞክራሲ ብፍላይ ኣብ ህወሓት ከዓ እቲ ዝዓበየ መግለፂኡ እዩ። ካልኦት ውድባት ነናይ ባዕለን መግለፂ ኣለወን። ፀረ ዴሞክራሲ የብለንን ዘይኮነስ ግን ብዝገደደ ነናይ ባዕለን መግለፅታት አለወን። ገሊአን እቲ ትምክሕቲ ክሳብ ኣፍንጫ ዝበፅሐሉ ኩነታት ኣሎ። ኣብ ካልእ ከዓ ፀቢብነት ክሳብ ኣፍንጫ ዝበፅሐሉ ኩነታት ኣሎ። ኣብ ህወሓት ድማ ፀረ ዲሞክራሲ ኣሎ። ፀረ- ዲሞክራሲ እንተሃልዩ ኔትዎርክ ኣሎ፣ ውልቃውነት ኣሎ። ከምቲ ቅድም ክብል ዝገለፅክዎ መንቀሊኡ ድማ እቲ ውልቃውነት እዩ። በታ ስልጣን ክጥቀም ምድላይ ዝወለዶ እዩ። በታ ስልጣን ክትምዝምዝ ምድላይ ዝወለዶ እዩ። ንባዕሉ ናብ ሓዱሽ ገዛኢ ደርቢ ክሰጋገር ምድላይ ዝወለዶ እዩ። እዚአን እየን ዝተገምገመ ኣብቲ ተሃድሶ ማለት እዩ። ይኹን እምበር እዚአን ናብ ሰባት ኣይተሸረፈን። እዚአን እስካብ ናብ ሰብ ዘይተሸረፉ ድማ ለውጢ ክተምፅእ እያ ኢልካ ኣይትሓስብን ማለት እዩ። ሕዚ ዝመፀ ለውጢ ኣለ ዶ የለን ክንብል እንተኾይና ኣብቲ ቅድሚ እቲ መድረኽ ዝለዓሉ ዝነበሩ ፀገማት ቀኒሶም ዶ ኢልካ ንዝኾነ ሰብ ምሕታት ይክኣል እዩ። ከም ኣነ ዝመፀ ለውጢ የለን እየ ዝብል። ኣብዚ ተሃድሶ ዝመፀ ለውጢ ኣሎ ክብል ዝኽእል ብቋንቋ ምርድዳእና እዩ። ቅድሚ ሕዚ ብቋንቋ እውን ኣይንርዳዳእን ነይርና።
ፀረ ዲሞክራሲ ኣሎ፤ የለን። ኔትዎርክ ኣሎ፤ የለን። ስልጣንካ ንውልቀ ረብሓኻ ምውዓል ኣሎ፤ የለን ይብሃል ነይሩ። ምስቲ ቁፅፅር ኮሚሽን ዝነበረ ኣፈላላይ እውን እዚ እዩ ነይሩ። ነዞም ፀገማት ንዘልዓለ ሰብ ኣጋኒካ ይብሃል ነይሩ። ሰናይ ምምሕዳር የለን ንዝበለ ሰብ ኣይተጋንን ይብሃል ነይሩ።
ኣብዚ ናይ ሕዚ ተሃድሶ ግን እቲ ፀገም ከምዘሎ ምርድዳእ ተገይሩ ኣሎ ማለት እዩ። ስልጣን መገልገሊ ውልቀ ረብሓ ኮይኑ እዩ፤ እወ። ፀረ-ዲሞክራሲ ኣሎ፤ እወ ። ኔትወርክ፣ ፀቢብነት ትምክሕቲ ኣሎ፤ እወ ተባሂሉ ኣሎ። ሕዚ ኣብ ኣሎ፣ የለን ኣፈላላይ የለን። እታ ተሃድሶ እዛ ዓወት እዚኣ ኣምፂኣ ኣላ። እዚ ቀሊል ዓወት ኣይኮነን። ግን በዓል ዋና ይገበረሉ።
ምስዚ ኣተኣሳሲረ ክገልፆ ዝደሊ ካብቲ ዘለናዮ ፀገም ክንወፅእ እንተኾይና፣ እተን ፀገማት ናብ ሰብ እውን ክነላግበን እንተኾይና እቲ ተሃድሶ ኮር ሓይሊ /ወሳኒ ናይ ቃልሲ ሓይሊ/ ክህልዎ ኣለዎ። ከም ናተይ ትዕዝብቲ ከምቲ ቅድም ክብል እውን እናገለፅክዎ ዝፀናሕኹ እቲ ተሃድሶ ብድፍኢት ዝመፀ ስለዝኾነ ነቲ ተሃድሶ ንቕሚት ክወስድ ዝኽእል ኮር ሓይሊ እናተፈጠረሉ ዝመፀ ኣይመስለንን። ነዛ መድረኽ መስዋእቲ ዝኾን፣ መስዋእቲ ዝኸፍል ሓይሊ ኣይተፈጠረን። እቲ መድረኽ ምስተጀመረ እውን ነዚ ውፉይ ዝኾነ ኮር ሓይሊ ኣይተፈጠረን፤ ላንጋ ላንጋ እዩ ዘሎ።
ንኣብነት ኣብ 1977 ዝነበረ መድረኽ ተሃድሶ ከቢድ እዩ ነይሩ፤ ግን ኮር ዝብሃል ሓይሊ ኔርዎ። ነቲ መድረኽ ዝውፈ ሓይሊ ነይርዎ እዩ። ስለዝኾነ እውን ነቶም ኣብቲ እዋን ዝነበሩ ፀገማት ብዝግባእ ኣለልዩ መፍትሒ እውን ኣምፂኡ ነቲ መድረኽ ንቕድሚት ወሲድዎ። ዓወት ከዓ ተመዝጊቡ። ኣብ 1993 ዓ/ም ዝነበረ መድረኽ እውን ሱቕ ኢሉ ብሃንደበት በግ ዝበለ ኣይኮነን። ቀስ እናበለ ዝመፀ ፀገም ነይሩ፤ ነቲ ፀገም ዝፈትሕ ኮር ሓይሊ እውን ነይርዎ። ነቲ መድረኽ ተወፍዩ ንቕድሚት ዝወስድ ሓይሊ ነይሩ። ሕዚ እውን ኮር ሓይሊ ክህሉ ኣለዎ። ኮር እንትበሃል እንተሎ ሓደ ሰብ ክኸውን ይኽእል ወይ ጉጅለ እውን ክኾኑ ይኽእሉ ማለት እዩ። ኩሉ ሰብ ኮር ክኸውን ኣይኽእልን። እቲ ውልቀ ወይ እውን ጉጅለ ናይ ኣተሓሳስባ ልዕልና ፈጢሮም ብዙሕ ሓይሊ ኣብ ዙርያኦም የዕስሉ። ከምዚ ዶ እኒሀ ሕዚ? እንተኢልና ኣነ ብውልቀይ ከምዝዕዘቦ ከምኡ ኣይኮነን።
ስለዝኾነ እቲ ነቲ መድረኽ ዝጠልቦ ሕቶ ንምምላስ ቆሪፁ ዝተልዓለ ኣመራርሓ ናብ ከምዚ ዝበለ ቁርፀኛ መንገዲ ክኣቱ ኣለዎ። እዚ እንተኾይኑ እዩ እቲ ተሃድሶ ገዛኢ እናኾነ ዝኸይድ። እቲ ናይ ተሃድሶ ኣረኣእያ ገዛኢ እናኾነ እንትኸይድ ንኹሎም ድሕረታት እናተፅዓነ ይኸይድ ማለት እዩ። እዚ እንትኸውን ኣብ ጎድኒ እቲ ኮር ሓይሊ ዝስለፉ ናይ ለውጢ ሓይልታት እውን እናሰሰኑ ይኸዱ ማለት እዩ። ከምዚ እንተይገበርካ ሱቕ ኢልካ ኣረኣእያ ብሓዱሽ ኣሰራርሓ ኣይትትክኦን። ነቲ ፀገም እናፈጠረ ዝፀንሐን ዘሎን ሓይሊ ብካልእ ሓዱሽ ናይ ለውጢ ሓይሊ ክትትክኦ ኣይትኽእልን ማለት እዩ። ስለዚ እዚአንን ከምዚአንን ተሳንየን እየን ክኸዳ ዘለወን። እዚ ድማ ብሓደ ለይቲ ኣይትሰርሖን። ንኣብነት ሚድያ በቲ ኣረጊት ዝነበረ ኣረኣእያና ኢና ቐሪፅናዮ ዘለና። ስለዚ ንቐይሮ እሞ ኣብዚ ናይ ተሃድሶ ዓብዪ ብፅሒት ይፃወት እንትድኣ ኢልና ናብ ምንታይ ኢና ክንመፅእ? ቅድምያ ናብ ኣረኣእያ ክንመፅእ ኢና። ናብ ኣወዳድባ ክንመፅእ ኢና። እዙይ ድማ ብቐሊሉ ብሓንቲ ለይቲ ተሰሪሑ ዝሓድር ኣይኮነን። ነቶም ብርክታት እናተኸተልካ ትኸይድ ማለት እዩ።
ስለዚ እቶም ናብቲ ሕዚ ዘለናዮ ብርኪ ዘብፅሑና ፀገማት ንብዙሕ እዋን እናተኣከቡ ዝመፁ ስለዝኾኑ ቅድምያ ነቶም ፀገማት ክፈትሕ ዝወሰነ ቁርፀኛ ሓይሊ ከድልየና እዩ። ነቲ መድረኽ ዝጠልቦ ድልውነት ዝወነነ ሓይሊ የድሊ። እዚ እንተገይርካ ኣሰራርሓኻስ ይኹን ኣወዳድባኻ ክተስተኻኽል ቀሊል እዩ። ኣብ ዝተሓዋወሰ ኣረኣእያ ኮይንካ ግን ተሃድሶ ዝብሃል ስማዊ ክኸውን ይኽእል እዩ። …………….. ክቕፅል እዩ።


text:
ልዕሊ 50 ሄክታር መሬት ብሩዝ ተዘሪኡ-ዞባ ምዕራብ…
መቐለ ጥቅምቲ 01/2010(ድወት) ኣብ ወረዳ ፀገዴ ኣብቲ ዝሓለፈ ክራማት ልዕሊ 50 ሄክታር መሬት ብሩዝ ከም ዝተዘርአ ተገሊፁ።
ኣብ ቤት ፅሕፈት ሕርሻን ልምዓት ገጠርን ወረዳ ፀገዴ መተሓባበሪ ኤክስቴንሽን ሕርሻ ኣይተ ገብረስላሴ በርሀ ቅድም ኣብ ዝበሉ ዓመታት ሓረስቶት እታ ወረዳ ክሳብ 3ሽሕን 500 ሄክታር መሬት ብሩዝ ሸፊኖም ክዘርኡ ከም ዝፀንሑን ኣብቲ ዝሓለፈ ክራማት ግና 50 ሄክታር መሬት ጥራሕ ከም ዝዘርኡን እዚ ድማ ኣዝዩ ዝተሓተ ኣፈፃፅማ ምንባሩን ገሊፆም።
ዋላ እኳ ኣብታ ወረዳ ብሰንኪ ጀቕጀቕን በዝሒ ማይን ሓዲሩ ዝኸርም ብርክት ዝበለ መሬት እንተሃለወ ሓረስቶት ሩዝ ንምዝራእ ኣይደፍሩን ዘለዉ።ናይዚ ምኽንያት ድማ ኣብቲ ከባቢ ሕፅረት መፈልፈሊ ማሽን ብምህላዉን እቲ ዝፈሪ ምህርቲ ድማ ናብ ዕዳጋ ኣቕሪብካ ንፃዕሪ ሓረስቶት ዝምጥን ኣታዊ ስለ ዘይረኽብሉ ከምዝኾነ እቶም በዓል ሞያ ኣረዲኦም።
ነዚ ፀገም ንምፍታሕ ብቐፃልነት ምስ ዝምልከቶም ኣካላት እናተዘራረብናሉ ኢና ዝበሉ ኣይተ ገብረስላሴ ኣብቲ ዝሓለፈ ክራማት ተዘሪኡ ዝነበረ ሩዝ ግና ኣብ ጣብያታት ወርዒ ፣ሽሓግነ ፣ዙርያ ዳንሻ ፣ ደደቢትን ማይ ወዲ ሳሊሓይን ከምዝኾነ ገሊፆም።


text:
ዋና መምረፂ
ሓገዝቲ ሰነዳት
ሕትመታት
ቀጥታ ዝኾኑ ግብሪታት/ታክሲ
ዝኾነ ይኹን ውልቀ-ሰብ ወይ ትካል ካብ ዝረኸቦ ኣታዊ መሰረት ብምግባር ግብሪ/ታክሲ ዝትመነሉ ወይ ዝምደበሉ ኣገባብ ብቀጥታ ኣብ’ቲ ሰብ ዝዓርፍ ኮይኑ ኣብዚ ዝካተቱ ድማ
ሀ. ካብ ቑፃር ዝርከብ ኣታዊ ግብሪ፣
እዚ ግብሪ‘ዚ ሰባት ተቖፂሮም ካብ ዝረኽብዎ ኣታዊ ዝሕሰብ ግብሪ እዩ። ዝኾነ ሰብ ኣብ መንግስታዊ ኣብያተ ዕዮ ይኹን ኣብ ካልኦት ውልቀ ትካላት ብምቑፃር ወርሓዊ መሃያ ካብ ብር 150.00 ንላዕሊ ብጥረ ገንዘብ ይኹን ብዓይነት ዝኽፈሎ ግብሪ ይውሰነሉ።
ለ. ካብ ገዛ ክራይ ዝርከብ ኣታዊ
ብዝኾነ ይኹን መንገዲ ካብ ገዛ ምክራይ ዝርከብ እቶት ኣብ ኣዋጅ ቁፅሪ 286/94 ዓንቀፅ 15 ብዝተቐመጠ ሰደቓ መሰረት ግብሪ ይኽፈሎ። እቲ ገዛ ምስ ካልኦት ንብረታት (ኣቕሑ) ሓዊሱ ዝተኻረየ እንተኾይኑ እቲ ዝርከብ እቶት ብድምር ግብሪ ይሕሰበሉ።
- መካረይቲ ብሕጊ ሕጋዊ መሰል ሰብነት ዝተውሃቦም ትካላት እንተኾይኖም ግብሪ ካብ ዝኽፈሎ መጠን 30% ይኸፈሉ።
- መካረይቲ ውልቀ ሰባት እንተኾይኖም ድማ ስዒቡ ብዘሎ ስደቓ መሰረት ይውሰነሎም።
ሐ.ካብ ንግዲ ስራሕ ዝርከብ ኣታዊ ግብሪ ከምኡ ‘ውን፣
እዚ እቶት ‘ዚ ብመሰረት ኣዋጅ ቑፅሪ 286/94 ካብ ስራሕቲ ምንቅስቓስ ንግዲ ዝእከብ ግብሪ እዩ። ዝኾነ ይኹን ትካል ንግዲ ወይ ውልቀ ሰብ ኣብ ዓመት ካብ ዘንቀሳቕሶ ስራሕቲ ንግዲ ኣታዊ ብመሰረት ሰደቓ “ሐ” ግብሪ ክኽፈል ይግባእ።
ካብ ስራሕቲ ንግዲ ምንቅስቓስ ዝርከብ ኣታዊ ግብሪ ነፃ ዝኾኑ እንመን እዮም?
- ሓዱሽ ቴክኖሎጂ ንሓደ ዕላማ ዝስርሑ ስራሕቲ ኣሳልጦን ወፃኢ ብዝቕንስ መንገዲ ብዘኽእል ንክውዕል ንዘተኣታተው ዝወሃብ መበረታትዒ ወይ ብዝኾነ መንገዲ ዝበለፀ ተግባር ብምፍፃሙ ዝወሃብ ሽልማት፣
- ኣብ ኢትዮጵያ ብዘሎ ሕጊ፣ ወይ ብዓለም ለኸ ስምምዕነት መሰረት እቲ በዓል መዚ ግብሪ ንዘይምእካብ ፍቓድ እንትህብ፣
- ብስራሕቶም ኣጋጣሚ ዝርከብ እቶት እሞ ድማ ናይ ፌደራልን ክልልን መንግስታት ኣብያተ-ዕዮ ከምኡ ‘ውን ከከምኩነታቱ ናይ ከተማ ምምሕዳር ኣብያተ ዕዮ፣ናይ ኢትዮጵያ ብሄራዊ ባንክ እዮም።
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡
We have 76 guests and no members online


text:
MONDAY, APRIL 9, 2012
ሰሙነ ሕማማት
በስመ አብ ወወልድ ወመንፈስ ቅዱስ አሃዱ አምላክ አሜን!
ሚያዝያ ፩/9 (2004/2012) ዓ.ም
ካብ ሊቃውንቲ ካህናትን ዓበይቲ ህዝብን ብዙሓት ሰብ ኣስያፍን
ኣባትሮም ሒዞም መጹ። እቲ ዘትሕዞ ከኣ እቲ ኣነ ዝስዕሞ ንሱ
እዩ ሕዝዎ ኢሉ ምልክት ሃቦም። ብኡብኡ ናብ ኢየሱስ ክርስቶስ
ቀሪቡ ከመይ ኣምሰኻ መምህር ኢሉ ሰዓሞ። ጎይታና መድኃኒና
ኢየሱስ ክርስቶስ ከኣ ዓርከይ ብምንታይ ነገር መጻእካ በሎ። ማቴ.26፣47-51። >>
ክንሰይ ኣእጋርኩም ካብ ሓጸብኩስ ከምቲ ኣነ ኣባኻትኩም ዝገበርክዎ ንስኻትኩም’ውን ከም ኡ ክትገብሩ መርኣዪ ሂበኩም ኣለኹ እሞ ከምኡ ኣእጋር ሓድሕድኩም ክትሕጸቡ ይግብ ኣኩም እዩ።>> ዮሓ.13፣ 5-17>>
ሰሙነ ሕማማት
ብነብየ ኢሣይያስ   ኢሳ.53፣4-7።   ተባሂሉ ዝተነግረ ጐይታና መድኃኒና ኢየሱስ ክርስቶስ ምእንታና ክብል ዘሕለፎ መከራን ስቃይን ስጋብ ሞት በጃ ከዝዀነና እዩ። ካብ ነግህ፣ ስድስቱ፣ ተስዓቱ ሠርክ ሌሊት ሰሙነ ሕማማት ናይ ጐይታና መድኃኒና ኢየሱስ ክርስቶስ ሕማማት ብምሕሳብ ብተወሳኺ ብዙሓት ነገራት ምፍጻሞም ንዝክረሉ ሳምንቲ እዩ። በብዕለቱ ከፊልና እንታይ እንታይ ከምዝተግብረ ክንርእይ ኢና።
ሰኑይ፣- ጐይታና መድኃኒና ኢየሱስ ክርክስቶስ ኣብ ዕለት ሆሳእና ኣብ ቢታንያ ዝተባህለት ዓዲ ሓዲሩ፣ ንጽባሕታ ንግሆ ካብ ቢታንያ ኽወጹ ከለዉ ጠመየ። ማር.11፣11-25። > በዚ መሠረት እዚኣ ዕለት ዕለተ መርገም በለስ ዝተፈጸመላ ሰኑይ ትብሃል።
ትርጉም፣-በለስ ዝተባህለት ቤት እስራኤል እያ። ፍረ ዝተባህለት ሃይማኖትን ምግባርን እያ። ካብ እስራኤል ፍቅርን ሃይማኖትን ምግባርን ደሊዩ ኣይረኸበን። እስራኤል ህዝበ እግዚአብሔር ትብሃሉ እምበር፣ ነብይ፣ ካህናት መሥዋእቲ ካባኺ ኣይረኸብ ኢሉ ረጊምዋ። በቲ መርገም ምኽንያት ትንቢት፣ ክህነት፣ መሥዋእቲ ካብ ቤተእስራኤል ጠፊኡ።
በለስ ሓጥያት፣- ናይ በለስ ቆጽሊ ሰፊሕ ከምዝዀነ ኩሉ ሓጥያት ኣብዚ ዓለም ሰፊሓ ረኺብዋ። በለስ ክበልዕዎ ከለዉ ምቑር እዩ፣ ጸኒሑ ግና ይመርር። ሓጥያት ክሰርሕዋ ደስ እያ ተብል ዳሕራይ ግና (ተሕዝነካ) ተጣዕሰካ ። ኣባኺ ፍረ ኣይረኸብ ማለቱ ብፍዳ ሓጥያት ተታሒዙ ዝተርፍ ኣይሃሉ ማለቱ እዩ። እታ በለስ ምስ ተረገመት ቀሊጢፋ ምድራቃ፣ ብኣዳም በደል ምኽንያት ዝተረኽበ ዕዳ ብእኡ ብኣምላኽና መድኃኒናን ኢየሱስ ክርስቶስ ከምዝጥፍኣልና ንምግላጽ እዩ።
ካብኡ ቀጺሉ ናብ ቤተመቅደስ ከደ። ቤት መቅደስ ቤት ጸሎት ቤተ መሥዋእቲ ምዃኑ ተሪፉ ቤተ ምሥያጥ ( ቤተ ዝሸጡን ዝሻየጡን) ኮይኑ ምስ ረኸቦ። > ማቴ.21፣13። ኢሉ ነቶም ዝሸጡን ዝሻየጡን ከውጽኦም ጀመረ። ሰደቃ ሸረፍትን መንበር ሸየጥቲ ርግብን ደንከለ። ንኹሎም ከኣ ኣውጽኦም። እዚ ዘርእየና ኣብ ማኅደር ቤቱ ዝነብርና ንሕና ደቂ ኣዳም ሓጥያት ወሪሱና
ክንነበር ሓጥያትና ኩሉ ከምዘርሓቀልና ንኽገልጽ እዩ። ካብዚ ብምብጋስ’ውን አንጽሖተ ቤተመቅደስ ዝፈጸመላ ሰኑይ’ውን ትብሃል እያ።
ሰሉስ፣-
ሰኑይ ብዝገበሮ አንጽሖተ ቤተ መቅደስ ምኽንያት፣ ሹመት ወይ ሥልጣን ንደቂ ሰባት ዝሃበ ጐይታናን መድኃኒናን ኢየሱስ ክርስቶስ ብዛዕባ ሥልጣኑ ብጸሓፍቲ ፈሪሳውያን ተሓቲቱ እዩ። ናይ ሕቶ መዓልቲ ይብሃል።
ሕቶኦም’ውን ካብ ምድራውያን ነገሥታት፣ ካብ ሌዋውያን ካህናት ትምህርቲ ዘይኮነ፣ ተኣምራት ምግባር፣ > ዝብሉ እዮ ኔሩ። ማቴ.21፣23-27። ማር.11፣17- 35። ሉቃ.20፣1-8። ጐይታና መድኃኒና ኢየሱስ ክርስቶስ ክምልስ ከሎ > ነዚ ሕቶ’ዚ ምሕታቶም ጐይታና መድኃኒና ኢየሱስ ክርስቶስ ዝገብሮ ኩሉ ብናይ ገዛእ ርእሱ ሥልጣን ምዃኑ ጠፊእዎም ኰይኑ ኣይኮነን፣ ግና ልቦም ብኽፍኣትን ምጥርጣርን ስለ ዝተመልአ ጥራሕ እዩ።
ማቴ.21፣28። 25፣48። ማር.12፣2። 12፣37። ሉቃ.20፣9። 21፣38። ዝርከቡ ትምህርቲ ኩሎም ናይ ሰሉስ ትምህርቲ ይብሃሉ። እዚ ዕለት ኣብ ቤትመቅደስ ነዊሕ ትምህርቲ ስለዘምሃረ ናይ ትምህርቲ መዓልቲ’ውን ይበሃል እዩ። ክርስቲያን ዝዀነ ኩሉ ኣብዚ ሰሙን ‘ዚ ካብ ሥጋዊ ነገራት ሪሒቑ ናይ ሃይማኖት ትምህርቲ ክመሃርን ክሓትትን ምቅናዩ መጽሓፋዊ ሥርዓት እዩ።
ረቡዕ፣-
ምክረ ኣይሁድ ይብሃል። ምኽንያቱ ሊቃነ ካህናትን ኣይሁድን ጸሓፍትን ንጐይታና መድኃኒና ኢየሱስ ክርስቶስ ከመይ ጌሮም ክሕዝዎ ከም ዘለዎም ተማኺዎም ምኽሮም ዝወድእሉ ዕለት እዩ። ኣብዚ ምኽሮም ብጣዕሚ ዓቢ ጭንቀት ኔሩ። ምኽንያቱ እዋኑ በዓል ፋሲካ ዘኽብሩሉ ዕለት ብምቅራቡ እዩ። ብዙሓት ሰባት ብናይ ጐይታና መድኃኒና ኢየሱስ ክርስቶስ ትምህርቲ ዝተማረኹ፣ ተኣምራቱ ርእዮም ዘድንቁ ስለዝነብሩ ህውከት ንኸይፍጠር ኢሎም እዮም። ኣብዚ ጭንቀት ከለዉ ካብ ደቂ መዛሙርቱ ሓደ ኣስቆርታዊ ይሁዳ ኣብ መንጉኦም ብምርካብ ናይ ምኽሮም ተሓባባሪ ብሙዃን ካብቲ ዝነብሮም ጭንቀት ኣህደኦም። ማቴ.26፣1-14። ማር.14፣1-2። ማር.14፣10-11። ሉቃ.22፣1-6። ናይ ሓድሽ ኪዳን ካህናትን ምእመናን ኣብዚ ዕለት ኣብ ቤተክርስቲያን ተኣኪቦም ብሙሉእ ሰውነቶም ንእግዚአብሔር ብምግዛእ ናይ ጐይታና መድኃኒና ኢየሱስ ክርስቶስ ሞተ ፍርዲ እንዳሓሰቡ ብምብካይ፣ ሓዋርያት ድሕሪ ጐይታና መድኃኒና ኢየሱስ ክርስቶስ ምትሓዙ ብፍርሓት ከም ዝነብሩ እንዳዘከሩ መጽሓፍቲ ብምንባብ ብጾምን ጸሎትን ሥግደትን ተጸሚዶም ድሕሪ ምጽናሕ ሰዓት ዓሰርተ ወክሊኤተ (ሽዱሽተ) ምስ ኰነ ነናብ ቤቶም ይኸዱ።
ናይ ጥዑም መኣዛ መዓልቲ’ውን ይብሃል እዩ። ምኽንያቱም ኣብዚ ዕለት ኣብ ቤተ ስምኦን ዘለምጽ ከሎ፣ ሙሉእ ሂወታ ንዝሙት ኣግዚኣ ትነብር ዝነብረት ማርያም እንተ እፍረት ( በዓልቲ ጨና ማርያም)   ክትብል ዋግኡ ብጣዕሚ ክቡር ዝኾነ፣ ስጋብ ስለስተ ሚእቲ ዲናር ዘውጽእ ክቡር ቅዱይ ቅብኢ ናርዶስ ዝመልአ ብልቃጥ ሒዛ ብምዃድ ኣብ እግሩ ብምፍሳስ ስለዝለኸየቶ እዩ። ረቡዕ ናይ መኣዛ መዓልቲ ዝተባህለት።
ረቡዕ ናይ ንብዓት መዓልቲ’ውን ትብሃል እያ፣ ምኽንያቱ ማርያም በእንተ እፍረት ኣብ ትሕቲ እግሪ ጐይታና መድኃኒና ኢየሱስ ክርስቶስ ተደፊኣ፣ ንኹሉ ሓጥያታ ይቕረ ክብለላ ብንብዓታ ንእግሩ ሓጺባቶ፣ ብጸጉራ’ውን ብንብዓታ ዝሓጸበቶ እግሩ ደሪዛቶ እያ። ማቴ.26፣6-13። ማር.14፣3-9። ዮሓ.12፣8። ንሓጥያትካ ዘኪርካ ምብካይን ንገዛኣ ርእስካ ዝተፈተወ መሥዋእቲ ጌርካ ኣብ ቅድሚ እግዚአብሔር ምቅራብ ካብ ዘምሃረትና ማርያም እንተ እፍረት ተማሂርና ንብዓትና ንንስሓ ሂወት ክንጥቀሙሉ ይግባእ።
ሓሙስ፦
ኣብ ቅድስቲ ቤተክርስቲያን ዝተፈላለዩ ስያሜ ዘለዋ ብዙሓት ተግባራት ዝተፈጸሙላ ዕለት እያ” ጸሎተ ሓሙስ። ናይ ዓለም መድኃኒት ጐይታና መድኃኒና ኢየሱስ ክርስቶስ ንሥጋ ዝተዋሃደ ኣምላኽ ምዃኑ ንምግላጽን ኣብነት ጸላእቱ መጺኦም ስጋብ ዝሕዝዎ ክጽልይ ዝሓደረሉ እዩ’ሞ፣ ጸሎተ ሓሙስ ተባሂሉ። ማቴ.26፣36-46። ዮሓ.17።
ሕጽበተ ሓሙስ ይብሃል፣- ጐይታና መድኃኒና ኢየሱስ ክርስቶስ ኣብዚ ዕለት ናይ ደቂ መዛሙርቱ ብፍጹም ትሕትና ትሕት ብምባል እግሮም ሓጺብዎም እዩ። እዚ ከኣ ዘርእየና ናይ ዓለም ኩሉ ሓጥያት ክሓጽብ ዝመጸ ምዃኑ እዩ። ሎሚ’ውን ነዚ ብምዝካር’ውን ካህናት ብፍላይ ሊቃነጳጳሳት መነኮሳት   ክብሉ ኣብ ቅድስቲ ቤተክርስቲያን ንዝተረኽቡ ምእመናን እግሮም ብቆጽሊ ወይንን ኣውልዒን ጌሮም ይሓጽቡ።
ናይ ምሥጢር መዓልቲ’ውን ይብሃል እዩ። ካብ ሸውዓተ ምሥጢራተ ቤተክርስቲያን ምሥጢረ ቁርባን ኣብዚ ዕለት እዚ ተመሥሪቱ ። > ኢሉ ሂብዎም>> ማቴ.26፣26-30። ብምባል እሱ ምሳና ንሕና’ውን ምስኡ ሓደ ንዀነሉ ምሥጢር ካብ ጸላኢ ዲያብሎስ ሰዊሩ፣ ንደቂመዛሙርቱ ዝገለጸሉ መዓልቲ ስለዝዀነ እዚ ስያሜ ተዋሂብዎ። ኣብዚ ዕለት ክርስቲያን ኩሉ ብንስሓ ሂወት ተሓጺቡ ቅዱስ ሥጋኡን ክቡአ ደሙን ንምቅባል ይዳሎ።
ናይ ሓዲሽ ኪዳን ሓሙስ ይብሃል። ምኽንያቱ መሥዋእተ ኦሪት ማለት ብደም እንስሳ ዝቀርብ መሥዋእቲ ምብቅዑ ገሊጹ፣ ንድኅነተ ዓለም ንገዛእ ርእሱ ዝተፈተወ መሥዋእቲ ጌሩ ዘቅረበሉ ዕለት ስለዝኾነ።> ምባሉ ይፍለጥ። ሉቃ.22፣20። ኪዳን ማለት ኣብ መንጎ ክልተ ወገናት ዝግበር ውዕል፣ ስምምዕ፣ መሓላ ማለት እዩ። በዚ መሰረት ጐይታና መድኃኒና ኢየሱስ ክርስቶስ ንኣዳምን ንኹሎም ደቁን ዘልዓለማዊ ቃልኪዳን ብናቱ ደም ዝፈጸመሉ ዕለት ስለዝዀነ ናይ ሓዲሽ ኪዳን ሓሙስ ተባሂሉ።
ናይ ነጻነት ሓሙስ። ባሮት ንሓጥያትን ዲያብሎስን ምብቅዑ፣ ነጻነትና ዝረኽብናሉ፣ ወዲ ሰብ ዝሰኣኖ ክብሪ ዳግማይ ምርካቡ ዝተረጋገጸሉ ዕለት እዩ። ጐይታና መድኃኒና ኢየሱስ ክርስቶስ ብዛዕባ ናይ ወዲ ሰብ ነጻነት ክዛረብ ከሎ > ብምባል ዮሓ.15፣15። ካብ ባርነት ነጻ ዝወጻናሉ፣ ደቁ ዝተበሃልናሉ ዕለት ንዝክረሉ ስለዝዀነ ሊቓውንቲ ናይ ነጻነት ሓሙስ ኢሎማ። ነፍሲ ወከፍ ክርስቲያን ካብ ናይ ሓጥያት ባርነት ሪሒቁ፣ ምስ እግዚአብሔር ንተዓረቐሉ፣ ጽቡቅ ምግባር ሒዙ ጽቡቅ ስራሕ ብምስራሕ ሂወቱ ክመርሕ ይግብኦ።ደጊም ባሮት ኣይብለኩምን ተባሂልና ኢና።
ናይ ጸሎት ሓሙስ ምሥጢራት ኣብ ብሉይ ኪዳን፣
ንፋሲካ ምድላዋት ተገርሉ እዩ። ምድላዋቱ ኣብ ሰለስቲኦ ወንጌል ተመዝጊቡ ንረኽቦ። ማቴ.26፣17-30። ፋሲካ ማለት ምሕላፍ ማለት እዩ። እዚ ከኣ እስራኤላውያን ኣብ ምድረ ግብጺ ከለዉ እግዚአብሔር መልኣኹ ሊኢኹ ነፍሲ ወከፍ እስራኤላዊ ሓደ ገንሸል በጊዕ ክሓርድ እሞ ደም ናይታ ገንሸል በጊዕ ወሲዶም ንኽልቲኡ ቐዋሚ ልዳትን ነቲ ላዕለዋይ ልዳትን ክለኽይዎ ንሙሴ ነጊርዎ። ሙሴ’ውን ንህዝቡ ነገረ። ኩሎም’ውን ከምዝተኣዘዝዎ ፈጸሙ። መቅሰፍት ካብ እግዚአብሔር ተኣዚዙ መልኣክ እግዚአብሔር ናይ ደም ምልክት ዘይብሉ ናይ ግብጻውያን ቤት ብሞተ በኲር ክሃርም ከሎ፣ ናይ በጊዕ ምልክት ዘለዎ ግና ናይ እስራኤላውያን ቤት ምልክት እንዳርኣየ ምሕላፉ ምምልካት እዩ። ዘጻ.12፣1-20። ካብዚ ብምብጓስ እስራኤላውያን በብዓመቱ ኣብ መጀመርታ ወርሒ ኣብ መበል 14 መዓልቲ በጊዕ እንዳሓረዱ በዓል ፋሲካ የብዕሉ። ሃገርና’ውን ኣቀዲማ ብሉይ ኪዳን ዝተቀበለት ሃገር ስለዝዀነት እዚ ተግባር ትፍጽሞ ኔራ እያ።
ኣብ ሓዲሽ ኪዳን’ውን ናይ ጐይታና መድኃኒና ኢየሱስ ክርስቶስ ትንሣኤ ፋሲካ ተባሂሉ ዝተጸውዓሉ ምኽንያት ኣብዚ በዓለ ፋሲካ ንገዛእ ርእሱ ዝተፈተወ መሥዋእቲ ጌሩ ብምቅራብ ደሙ ስለዘፍሰሰልና እዩ። ብደሙ ምፍሳስ ሞተ በኩር ዝተባህለ ሞተ ነፍሲ ሪሒቅልና።   1ይቆሮ.5፣7። 1ይጴጥ.1፣18-19።
ኣብዚ ዕለት ከም ሰሉስ መዓልቲ ኣብ ዮሓ.14-16። ዝርከብ ነዊሕ ትምህርቲ ንደቂመዛሙርቱ ኣምሂሩ እዩ። ናይ ትምህርቲ ቀንዲ ክፍልታት ናይ ምሥጢረ ሥላሴ ሰለስትነት ሓድነትን። ምሥጢረ ሥጋዊ ( ናይ ኣምላኽ ሰብ ምዃን)። ምሥጢረ ትንሣኤ ሙታን (ናይ ዳግማይ ምጽኣቱ ነገር) እዩ። እዚኦም ትምህርቲ ብሰፊሕን ዓሚቅን ክንመሃሮም ከም ዝግበኣና ንኸረድእ፣ ብተኣምራቱ ክገልጸሎም እንዳኸኣለ ብነዊሕ ትምህርቲ ንኽርድእዎ ጌርዎም እዩ። ደቂ መዛሙርቱ’ውን እሱ ከምህሮም ከሎ ዘይተረድኦም እንዳሓተቱ ተረዲእዎም። ምእመናን’ ውን ኣብ ቅድስቲ ቤተክርስቲያን ተረኺብና ክንመሃር ዘይተረደኣና ድማ ሓቲትና ክንርዳእ ከምዝግብኣና ንመሃር። ኣብዚ ዕለት ምሸት ሰዓት ትሽዓተ (9) ንኣይሁድ ነፍሱ ኣሕሊፉ ዝተዋህበላ ዕለት እያ። ማቴ.26፣47-58።
ዓርቢ፦
ዓርቡ ሥቅለት ይብሃል። ናይ ዓለም ኩሉ መድኃኒት ዝዀነ ጐይታና መድኃኒና ኢየሱስ ክርስቶስ ንኣዳምን ንኹሎም ደቁን በጃ ዀይኑ ኣብ መልዕልተ መስቀል ተሰቂሉ ምውዓሉ ንምዝካር እዩ። ማቴ.27፣35።
ናይ ድኅነት ዓርቢ ትብሃል። እዚ ዘረደኣና ቅድሚ ሥቅለተ ጐይታና መድኃኒና ኢየሱስ ክርስቶስ ሓደ ሰብ እንተበዲሉ ተሰቂሉ ይመውት ኔሩ። ብናይ ሮማውያን ሕጊ መቕጽዒ መሰረት መስቀል ናይ ገበነኛታት መቕጽዒ እዩ ኔሩ። ኣብዚ ዕለት ናይ ገበነኛ መቕጽዒ ምልከት ዝነበረ መስቀል ጐይታና መድኃኒና ኢየሱስ ክርስቶስ ብደሙ ቀዲሱ ናይ ምሕረት ምልክት ፣ ናይ ሕይወት ኣርማ፣ ንዲያብሎስ ንስዕረለኡ ዋልታና ስለዝገበሮ ብሞቱ ጽቡቅ ሕይወት ስለዝረኸብና ናይ ድኅነት ዓርቢ ተባሂላ።
በዓለ ትንሣኤ ንምኽባር ናይ ኢዮርሳሌም ዝኸዱ ምእመናን ኩሎም ናይ ዕለት ዓርቢ መከራኡ ብምዝካር ካብ ቤተ ጲላጦስ ስጋብ ጎልጎታ መቃብረ እግዚእነ ኢየሱስ ክርስቶስ ዘሎ ጉዕዞ ይገብሩ። ጉዕዞ ዝግበረሉ ዓሰርተ ሓሙሽተ ሕማማተ መስቀል ዝተፈጸመልን ቦታታት እየን።
ኣብዚ ዕለት ኣብ ቤተክርስቲያን ተረኺቦም ንመከራኡ ብምዝካርን ብምሕሳብን ክሰግዱ ዝዎዕሉ ከም ዘለዉ ኩሉ፣ ብኣንጻሩ ድማ ብስመ ክርስቲያን ተባሂልና ንጽዋዕ ኣብ ካልእ ዘይጠቅም ቦታ ግዜና ንግዚያዊ ደስታ ንሓላፋይ ብኸንቱ ነጥፍኦ ኣይንሰኣነን ኢና። ከምዚ እንገብር ኩላትና ካብቲ ዝሓለፈ ጠባይና ተጣዒስና ክንምለስን ንመጻኢ ዘመንና ብንስሓ ምስ እግዚአብሔር ተዓሪቅና ክንነብር ይግብኣና። ኣብ ዓመት ሓንሳብ ንረኽባ እዚኣ ዕለት ቀራንዮ ንሓስበላ፣ ነገረ መስቀሉ ንዝክረላ እምበር ናይ እግዚአብሔር ነገር ረሲዕና ጥራሕ ብዛዕባ ምድራዊ ናብራና ግዜና ከንጥፍእን ሓጥያት ክንሰርሕ ንውዕለሉ ግዜ ክኸውን ኣይግብኣን።
ቀዳም:-
ቀዳም ስዑር። ኣብዚ ዕለት ካብ ካልእ ግዜ ብዝተፈለየ መልክዕ ናይ ጐይታና መድኃኒና ኢየሱስ ክርስቶስ መከራ ብምሕሳብ ብጾም ተዘኪራ ስለትውዕል ቀዳም ስዑር ትብሃል።
ለምለም ቀዳም። ካህናት ንምእመና ልሙዕ ሰቲ ዝዕድሉሉ ዕለት ስለ ዝዀነ በዚ ቀዳም ለምለም ተባሂላ። ሰቲ ምእመናን ስጋብ ትንሣኤ ምሽት ኣብ ርእሶም ይኣስርዎ።
ቅዱስ ቀዳም ይብሃል። ቅዱስ ቀዳም ምስያሙ ቅዱስ እግዚአብሔር ብጥንተ ተፈጥሮ ንፍጥረታት ድሕሪ ምፍጣሩ ኣብዛ መዓልቲ ካብ ኩሉ ስርሑ ዘዕረፈ ክኸውን ከሎ። ኣብ ዘመነ ሓዲሽ ኪዳን ከኣ ጐይታና መድኃኒና ኢየሱስ ክርስቶስ ናይ ድኅነት ስርሑ ኩሉ ፈጺሙ ብሥጋኡ ኣብ ከርሰ መቃብር ክዓርፍ፣ ብነፍሱ ንሲኦል ጓሕጊሑ ጥርሓ ኣትሪፍዋ እዩ። ኣብኡ ዝነበሩ ነፍሳት ናብ ናይ ዘልዓለም ዕረፍቲ ዘውረሶም ዕለት ስለዝዀነት ካብ ካልኦት ዕለታት ዝተፈለየት ማለት ቅዱስ ቀዳም ተባሂላ። ናይ ዕለታት ክብርን ስያመን ምፍላጥን ምርዳእን ሓቢሩ ኣብ ዕለታዊ ዝእዘዙ ሃይማኖታዊ ግዴታትን ክንትግብሮም ይግብኣና።
(For those who do not have Geez, please check this link) SOMUNE HIMAMAT
ያብጽሐነ ያብጽሕኩም በሰላም እግዚአብሔር በሰላም ኣሜን።
ወስብሐት ለእግዚኣብሔር
ወለወላዲቱ ድንግል
ወለመስቀሉ ክቡር
አዘክሪ ድንግል at 7:32 AM
Share
‹
›
Home
View web version
ERITREAN ORTHODOX TEWAHIDO CHURCH
Kana Zegelila
አዘክሪ ድንግል
Powered by Blogger.


text:
ኣቦ መንበር ምርጫ ኬን ያ ዋፉላ ቸቡካቲ ትማሊ ዓርቢ ፕረ. ኬንያ ኡሁሩ ኬንያታ ኣብ ሃገራዊ ምርጫ ኬንያ ከምዝተዓወቱ ኣፍሊጦም።
ብመሰረት ሓበሬታ ኣቦ-መንበር ምርጫ ኬንያ ዋፉላ ቸቡካቲ ፕረ. ኬን ያ ኡሁሩ ኬንያታ 54.27 ሚእታዊት ድምጺ ማለት ልዕሊ 8 ሚልዮን ምዃኑ'ዩ ረኺቦም ።
ቀንዲ መቐናቕንቶም ዝኾኑ ራይላ ኦዲንጋ ድማ ካብ ሓፈሻዊ ዝተኣከበ ድምጺ 44.74 ሚእታዊት ማለት ኣስታት 7 ሚልዮን ድምጺ ከምዝረኸቡ ተፈሊጡ።
ፕረዚደንት ኬንያት ድሕሪቲ ውጽኢት ምንጋሩ ኣብ ዝሃብዎ ናይ መግለጺ: በቲ ውጽኢት ንደገፍቶም ድሕሪ ምምስጋን ኣብቲ ምርጫ ሓደ ተዓዋቲ ጥራይ ክህሉ ከምዝነበሮ ጠቒሶም። ይኹን'ምበር እታ ሃገር ናይ ኩላቶም ብምዃና ኣብቲ ምርጫ ንዘይተዓወቱ ብሓባር ንክሰርሑ ጻውዒት ኣቕሪቦም።
ሰልፊ ናይ ኣብቲ ምርጫ ዘይተዓወቱን ቀንዲ መቐናቕንቲ ፕረዚደንት ኬንያታ ምዃኖምን ዝፍለጡ ራይላ ኦዲንጋ ግን ንኤለክትሮኒካዊ መቐመጢ ሓበሬታ ድምጺ ምርጫ ክርእዩ ድሕሪ ምፍቃዱ ጥራይ ነቲ ውጽኢት ምርጫ ዝቕበሉ ምዃኖም ኣፍሊጦም ኣለው።
ዝሓለፈ ሓሙስ ኮሚሽን ምርጫ ኬንያ ኣብ ልዕሊ ናይ ኤለክትሮኒካዊ መድመጺ መሳርሒታቱ ፍሹል ናይ ምጭዋይ ፈተነ ከምዝተኻየደ ኣፍሊጡ ምንባሩ ይዝከር።
እቲ ተቓዋሚ ሰልፊ: ኣብ ልዕሊ ዕዉት ኮይኑ ዝተረቑሐ ፕረዚደንት ኬን ያታ ብውሑዱ ናይ 600 ሽሕ ድምጺ ጸብለልታ ከምዘለዎ'ዮም ዝገልጹ።


text:
ልኡካን ቅዱስ ሲኖዶስ ምስ ኣቡነ ጳውሎስ ጳጳስ ሃገረ ስብከት ኣፍሪቃ ኣብ ከተማ ናይሮቢ ሀገረ ኬንያ ተራኺቦም!
ብፁዕ ኣቡነ ኣትናቴዎስ፡ ብፁዕ ኣቡነ ጴጥሮስ ዝመርሕዎም ልኡካን ቅዱስ ሲኖዶስ፡ ነታ ናይ ኮፕቲክ ኦርቶዶክስ ዝኾነት ቤተ ክርስቲያን ንሠለስተ ዓመት ዝኣክል ሕዝበ ክርስቲያን ኤርትራ ንኺግልገሉላ ፍቓድ ዝሃቡ ኣቡነ ጳውሎስ ጳጳስ ሃገረ ስብከት ኣፍሪቃ ከምኡ’ውን ናይቲ ኣብ ቀጽሪ ኮፕቲክ ኦርቶዶክስ ቤተ ክርስቲያን
ዝርከብ ዘመናዊ ሆስፒታል ግብጺ ኃላፊ ዝኾኑ ቀሺ ኤሊሻ ናብ ቤት ጽሕፈቶም ብምብጻሕ ስለቲ ዝገበርዎ ዘይርሳዕ ኣበርክቶ ብስም ቅዱስ ሲኖዶስን ሕዝበ ክርስቲያን ነበርቲ ኬንያን ብምምስጋን፣ ነቲ ዝጸንሐን ዘሎን ዝምድና ክልቲአን ኣኃት ኣብያተ ክርስቲያን ብዝኃየለ ኽቅጽል ናብ እግዚኣብሔር ከም ዝልምኑ ገሊጾም።
ግብጻዊ ካህን ቀሺ ኤሊሻ ብወገኖም፡ እቲ ዝገበርዎ ምስጋና ዘድልየሉ ከምዘይኮነ ኵሉ ንጕስነት እግዚአብሔር ክሳዕ ዝኾነ ማዕረ ጸጋ እዩ ዘለና ብምባል፡ በቲ ዝነበረ ሥነ ሥርዓት መመረቕታ ሓድሽ ቤተ ክርስቲያን እምብዛ ከም ዝተመሰጡን ብዙኅ ከምዝተማህሩን በዚ ዝተሓንፀ ሓድሽ ቤተ ክርስቲያን ድማ ኣዝዮም ከምዝተሓጐሱ ገሊጾም።


text:
ሓንቲ ከም ኤርትራ ዝኣመሰለት ካብ ነዊሕ መግዛእታዊ ቀይድን ሓለንግን ናጻ ዝኾነት ሃገር ተመሊሳ ኣብቲ እቶም መግዛእታውያን ሓይልታት ዝፍጽምዎ ዝነበሩ ዓይነት ኣገባብ ምሕደራ ክትኣቱ ብሓቂ እቲ ህዝቢ ዕድለኛ ከምዘይኮነ እዩ ዘመልክት። እዚ ከኣ እቲ ህዝቢ “ሎሚኸ እንታይ እዩ ክግበር ዝከኣል?” ናብ ዝብል ሕቶ ክኣቱ እንከሎ መልሱ ይሕርብቶ እዩ። ከምቲ ትጽቢቱ ኣብዚ ግዜ’ዚ ህዝቢ ኤርትራ ካብቲ ኩሉ ሽግራትን ወጽዓን ተላቒቑ ናብ ራህዋን ቅሳነትን ዝሰጋገረሉ ግዜ እዩ ክኸውን ዝግበኦ ዝነበረ።
ልክዕ እዩ ኣብ ሓደ ንነዊሕ ግዜ ኣብ ትሕቲ ኣርዑት መግዛእቲ ዝጸንሐ ሕብረተሰብ ሓርነታዊ ቃልሲ ምክያድ ክሕርብቶ ይኽእል እዩ። ብተወሳኺ እቲ ነቲ መግዛእቲ ስዒቡ ንሃገሩ ከመሓድር ዝመጸ ንህዝቡ “ብኸፋፊልካ ግዛእ” ከመሓድሮ እንከሎ ዝገደደ እዩ ዝኸውን። ስለዚ ካብ ምልኪ ናብ ዲሞክራሲ ንምስግጋር ቀሊል ጉዕዞ ዘይኮነስ ሓርፋፍን ሓጎጽጎጻት ዝመልኦን እዩ ዝኸውን።
ብዘይካ’ዚ ንዲሞክራሲ ገሊኡ ምስ ሃይማኖት ኣተሓሒዙ ከም ጸረ-ሃይማኖት ክገልጾ እንከሎ፥ ገሊኡ ከኣ ካብቲ ድሑር ዝንባሌታት ናጻ ስለዘይኮነ ኣብቲ ናይ ምዕብላልን ምድቋስን ልምዲ ብምጥሓሉ ንመትከላት ዲሞክራሲ ክቕበል የጸግሞ እይ። ከምዚ ስለዝኾነ ከኣ ብቐሊሉ ኣብ ነፍሱ ለውጢ ክገብርን ንለውጢ ድሉው ክኸውንን ክልወጥን ኣይክእልን እዩ። ብፍላይ ከምዚ ህዝቢ ኤርትራ ረኺብዎ ዘሎ ጸገም፡ ኣብ ፈቐዶ ዓለም ፋሕ ኢሉ ኣብ ዝተመሳቐለን፥ ማዕርነቱ ዝሰሓትን ውህደት ዘየብሉ፥ ብዓሌት፥ ብሃይማኖትን ብኣውራጃን ዝተጸልወ፡ ዝተፈላለየ ሓሳብ ምሓዙ ዲሞክራሲ ብቐሊሉ ክሰርጽ ዘይከኣል እዩ። ብሰንኪ እቲ ዝተፈላለየ ጉድለታት ሰውራ ኤርትራ ዘስዓቦ ምኽንያታት ከኣ ንዲሞክራሲ ብበበይንኻ ምውዳብን ኣብ እንዳታት ወሪድካ ንመሰል ንምጥባቕን ቀዳምነት ምሃብ እነሆ ናብ ዘይተደልየን ዘይስነፍልጠታውን ኣምር ከምርሕ ይርከብ።
እዚ መንነተይ ብኣውራጃይ ወይ ብዓሌተይ ዝበሃል ምስምስ ካብ ማሕበራዊ ተደላይነት ናብ ፖለቲካዊ ምንቅስቓስ ለዊጦም ነናይ ገዛእ ርእሶም ሕቡእ ኣጀንዳታት መተግበሪ ባይታ ክጥቀምሉ እምበር ካልእ ትርጉም የብሉን። ከምዚ ዓይነት ጠባርን ኣደናጋርን ኣገባብ ምትእኽኻብ ውዒሉ ሓዲሩ ንህንጸት ዲሞክራሲ ኣብ ዓቢ ሓደጋ ዘእቱ እዩ ክኸውን። ዲሞክራሲ ክህነጽ መላእ ሕብረተሰብ ሓቢሩ ብዛዕባ እንታይነት ዲሞክራሲ ብትምህርትን ብተግባርን ክምኮረሉ፡ ክቕበሎን ክሰርሓሉን እንከሎ እዩ። ስለዚ ዲሞክራሲያዊ መሰረቱ ዝድልድለሉን ኣብ ኣእምሮ ሰብ ዝሰርጸሉን መስርሓት ሓቢርካን ተወሃሂድካን እምበር ብጸቢብነት ዝህነጽ ዲሞክራሲ ፈጺሙ ኣይተራእየን። ከምኡ እውን ኣብ ሓደ ሕብረተሰብ ሰላምን ምርግጋእን ነጺጉ ጠርናፊ ብዘይኮነ ኣገባብ ክጠራነፍ እንከሎ ህንጸት ዲሞክራሲ ኣዝዩ ዝተሓላለኸ እዩ ዝኸውን። ሰባት ምስ ተኸተልቲ ሃይማነቶም ወይ ደቂ ዓሌቶም ጥራይ ዝሓብሩ ወይ ዝዛመዱ እንተኾይኖም፡ ዲሞክራሲ ርግኣትን ቅሳነትን ኣይረክብን እዩ። ዲሞክራሲ ክህነጽን ክረጋጋእን ሰዓብቲ ዝተፈላለየ እምነታትን ኣባላት ዝተፈላለየ ዓሌታትን ኣብ ናይ ሓባር ረብሓታት ኣትኪሎም ንሓባራዊ ረብሓ ብዲሞክራሲያዊ ኣዕኑድ ክምእዘዙን ከተግብሩን እንከለዉ እዩ ዝያዳ ውሕስነት ዲሞክራሲያዊ መትከላት ዝረጋገጽ።
ሎሚ ንሕና እዞም ኣብ ደገ እሞ ኣብ ምዕቡላት ሃገራት እንነብር ዘሎና በዚ ሒዝናዮ ዘሎና ኣገባብ ጥርናፈ እሞ ኣብ ነንሓድሕድና ብነድሪ፥ ጥርጠራን፥ ምግላልን ተዋሒጥና ለውጢ ክነምጽእ ንኽእልዶ? ነዚ ጸገማትና ኣብ ምፍታሕ ብዘይሕግዝ ኣገባብ ምጥርናፍከ ከመይ ጌርና ኢና ብሓባር ሰሪሕና ናብ እንዕወተሉ ከም ዘመርሸና እንገብሮ?
ዲሞክራሲ እምበኣር ናይ ተዓዋታይ -ተዓዋታይ፡ ማለት ዓወት ንኹሉ ኣካላትን ጉጅለታትን ማሕበረሰብ እምበር ብተናጸል ኣይኮነን። እዚ ክኸውን እንከሎ ግና ሓደ ነቲ ናይ ዲሞክራስያዊ ኣምር ስሒቱ ክጎዓዝ ይኹን ወይ እውን ኣብ ልዕሊ መትከላት ዲሞክራሲ ናይ ምንእኣስ መንፈስ ኣሊይዎ ዓንዲ ዲሞክራሲ ብቐሊሉ ክሰባበር ይኽእል። ስለዚ ጸኒሓዊ ኣመለኻኽታ ኣወጊድና፥ ናይ ሓባር ልምድታትን ምስ ዘመና ከጓዕዝ ዝኽእል ነፍሰ ተቕይሮ ክህልወናን ሰላምን ፖለቲካዊ ስምምዕን ክሰርጽን ነፍሲ ወከፍና ኣብ ሃገራዊ ጉዳያት ብዘይ ኣፈላላይ ጸቒጥና ክንሓስብ የድሊ።


text:
ክልላት ዝተመደበለን ፈንድ መናእሰይ ኣይተጠቐማሉን
መቐለ ነሓሰ 06/2009(ድወት) ተዘዋዋሪ ፈንድ መናእሰይ ካብ 3ተ ክልልት ወፃኢ መናእሰይ ይጥቀምሉ ከምዘየሎ ሚኒስቴር ገንዘብን ልምዓት ቑጠባዊ ምትሕብባርን ኣፍሊጡ።
ክልላት ትግራይን ኣምሓራን፣ ምምሕዳር ከተማ ድሬዳዋን ዝተፈነወለን ገንዘብ ሙሉእ ንሙሉእ እንትጥቀማ እቶም ዝተረፉ ኸባብታት ግና እቲ በጀት ከምዘይተጠቐምሉ ሓቢሩ።
ኣብ በጀት ዓመት 2009ዓ.ም ንፈጠራ ስራሕ መናእሰይ ካብ ሞንጎ ዝተትሓዘ 10ቢሊዮን ቅርሺ 4ቢሊዮን ዝኣክል ኣዲስ ኣበባን ድሬዳዋን ሓዊሱ ናብ ኹለን ክልላት ተመዲቡ’ዩ ከም ሓበሬታ እቲ ሚኒስቴር።
ክልላት ዓፋርን ጋምቤላን ካብ ዝተመደበለን ገንዘብ ዋላ ሓደ ዘይተጠቐማ ኾይነን ከተማ ኣዲስ አበባ’ውን ናብ ካዝንኣ ካብ ዝኣተወ 167.5ሚሊዮን ቅርሺ እቲ 125ሚሊዮን ቅርሺ ሐዚ’ውን ኣብ ጥቕሚ ኣይውዓለን።
እቲ ሚኒስቴር ክሳብ 25ሓምለ 2009ዓ.ም ሒዘዮ ብመሰረት ዝበሎ መረዳእታ ከተማ ኣዲስ ኣበባ ካብ ዝብፅሓ ገንዘብ እቲ ልዕሊ 41ሚሊዮን ቅርሺ ከምዝተጠቐመት ዋላ’ኳ እንተገለፅት ምስ ባንኪ ውዕሊ ብምፍርራም ኣብ ስራሕ ዝወዓለ ግና ልዕሊ 15ሚሊዮን ቅርሺ ጥራሕ ከምዝኾነ ተገሊፁ ኣሎ።
ኣብዚ ዓመት ክልል ኣምሓራ ልዕሊ 1.7ቢሊዮን ቅርሺ፣ ትግራይ ልዕሊ 210ሚሊዮን ቅርሺ ከምኡ’ውን ከተማ ድሬዳዋ ልዕሊ 21ሚሊዮን ቅርሺ ንፈጠራ ዕድል ስራሕ መናእሰይ ዝተመደበለን ኾይኑ ሙሉእ ንሙሉእ እቲ በጀት ተጠቒመን ምህላወን ሓበሬታ እቲ ሚኒስቴር ይገልፅ።
ክልላት ሃረር፣ ደቡብ፣ ቤንሻንጉል፣ ኦሮሚያን ሶማሌ ኢትዮጵያን እቲ ገንዘብ ብኽፋል ኣብ ተግባር ዘውዓላ ኾይነን ብዝግባእ ኣብ ምጥቃም ግና ክፍተት ከምዘለወን ተገሊፁ።
እቲ ተዘዋዋሪ ፈንድ ብኣግባቡ ኣብ ረብሓ ክውዕል ከምዝግብኦን ፀገም ሰናይ ምምሕዳር ኾይኑ ሕቶ መናእሰይ ቅድሚ ምዃኑ ድማ ኹለን ክልላት እቲ ገንዘብ ብዝግባእ ንመናእሰይ ከውዕለኦ ከምዝግባእ እቲ ሚኒስቴር ኣተሓሳሲቡ ኣሎ።
መንግስቲ ኣብቲ ዝተዛዘመ በጀት ዓመት ካብ ዝመደቦ 10ቢሊዮን ቅርሺ ተዘዋዋሪ ፈንድ መናእሰይ እቲ 4ቢሊዮን ቅርሺ ዝተኸፋፈለ ኾይኑ እቲ ዝተረፈ 6ቢሊዮን ቅርሺ ክልላት ዝወሰደኦ ገንዘብ ብኣግባቡ ንመናእሰይ ክባፃሕ ምግባረን እንትረጋገፅ ከምዝልቀቕ ድማ ኣፍሊጡ።


text:
ሓው መንግስተኣብ ኣስመሮም፡ ኣቦ መንበር ሰልፊ ዲሞክራሲ ህዝቢ ኤርትራን (ሰዲህኤ) ሓው ገረዝጊሄር ተወልደ፡ ወኪል ቤት ጽሕፈት ኣቦ መንበር ኣብ ዞባ ሰሜን ኣመሪካን ዝርከብዎ ልኡኽ፡ ብቀዳም ዕለት 15 ሓምለ 2017 ኣብ ከተማ ዊኒፐግ፡ ካናዳ፡ ክፉት ህዝባዊ ኣኼባ ኣካይዶም።
ብቐዳምነት፡ ሓው ናይዝጊ ባህላይ፡ ኣቦ መንበር ጨንፈር ሰዲህኤ ኣብ ዊኒፐግ፡ ንኣኼባ ብዝኽሪ ናይ ሰማእታት ከፊትዎ። ኣስዒቡ ድማ፡ ንኣኼበኛታትን ንመራሕቲ ኣኼባን ናይ እንቋዕ ድሓን መጻእኩምን ናይ ምስጋና መልእኽቲ ኣቕሪቡ። ሓጺር ታሪኽ ህይወት ሓው መንግስተብ ኣስመሮምን ሓው ገረዝጊሄር ተወልደን ድሕሪ ምግላጽ ድማ፡ መድረኽ ንኣቦ መንበር ሰዲህኤ ኣመሓላሊፍዎ።
ሓው መንግስተኣብ ኣስመሮም፡ ንሰዲህኤ ምስ ኣኼበኛታት ድሕሪ ምልላይ፡ ብሰልፊ ዝካየዱ ዓበይቲ ንጥፈታት ሓጺር መግለጺ ኣቕሪቡ። ኣብ ዲፕሎማስያዊ መዳይ፡ ሰዲህኤ፡ መስራቲ ኣባል ናይ’ቲ ልዕሊ 150 ዝዀኑ ሰልፍታት ዝኣባላቱ ገስጋሲ ምሕዝነት ምዃኑ ሓቢሩ። ከምኡ’ውን፡ ምስ መራሕቲ መንግስታትን ሰልፍታትን ዓለም፡ ምስ ኣህጕራዊ ትካላትን ብኣካል ብምርኻብን ብመዘክራትን ኣቢሉ ንሃለዋት ህዝብናን ሃገርናን ምስ ወጻእተኛታት ንምፍላጥ ጽዑቕ ምንቅስቓሳት ከምዝገብር ኣረዲኡ።
ኣብ ማሕበራዊ መዳይ ድማ፡ ነቲ ኣብ ነፍስወከፍ ዓመት ካብ 600-800 ዝዀኑ ህጻናት ኤርትራውያን ስደተኛታት ዝምሃርሉ ቤት ትምህርቲ ወድሸሪፈይ ናይ ምክያድ ምሉእ ሓላፍነት ተሰኪሙ ይጓዓዝ ምህላዉ ኣረዲኡ። ነዚ ሓላፍነት እዚ ምስ ኣሰን ኤርትራዊ ዲሞክራስያዊ ምንቅስቓስ ዝተባህሉ ዘይመንግስታውያን ትካላት ብምትሕብባር ከምዘካይዶ ድማ ገሊጹ። ብተወሳኺ፡ ነዚ ቤት ትምህርቲ’ዚ እግሪ ኣብ ምትካል፡ ሆላንዳውያን ዘይመንግስታውያን ትካላትን ነፍስሄር ኣባ ማሪኖን ምሕዝነት ማሕበራት ቀይሕ መስቀልን ወርሕን ኤርትራን ዝተጻወትዎ ተራ ዘኪሩ።
ኣስዒቡ ብመደብ ናይ ርሑቕ ወላዲ ዝጽዋዕ፡ ንዓቕሚ ዘይብሎም ኤርትራውያን ህጻናት ኣብ መደበራት ስደተኛታት ከምመጕዚት ወይ ወለዲ ኰይኖም ዝሕግዝዎምን ዘምህርዎምን ገበርቲ ሰናይ ዝዀኑ ኤርትራውያን ይኹኑ ወጻእተኛታት ውልቀሰባት ብምውዳድ ዝካየድ ንጥፈታት ከምዘሎ ሓቢሩ።
ብመዳይ ህዝባዊ ዕዮ ድማ፡ ኣብ መላእ ዓለም ተዘርጊሑ ዝርከብ ብደረጃ ጨናፍርን ዞባታትን ዝተሰርዑ ኣባላት ምህላዎምን፡ ኣብ ዜናዊ መዳይ ዝጥቀመሎም መሳለጢታትን ዝጻወትዎ ንህዝቢ ናይ ምጕስጓስን ምጥርናፍን ስርሓት ብዝርዝር ሓቢሩ።
ኣስዒቡ፡ ነቲ ኣብ ከተማታት ኦክላንድ፡ ሳንዲየጎ፡ ቺካጎን ስያትልን ዘቕረቦ ንሓባራዊ ዕዮ ተቓወምቲ ውድባት ኤርትራ ዝምልከት እማመ ብሰፊሑ ንኣኼበኛታት ድሕሪ ምቕራብ፡ ናይ ሕቶን መልስን ርእይቶን ምሃብ መድረኽ ተኸፊቱ።
ሓው መንግስተኣብ ኣስመሮምን ሓው ገረዝጊሄር ተወልደን ድማ ተሓባቢሮም ንዝቐረበሎም ሕቶታት መልስታትን ሂቦምን ካብ ህዝቢ ዝቐረበሎም ለበዋታትን ርእይቶታትን ድማ ሰሚዖም።
ኣኼበኛታት እውን ብዝተዋህቦም መግለጺታት ሕጉሳት ምዃኖም ገሊጾም፤ ከም’ዚ ዝኣመሰለ ኣኼባታት ብቐጻልነት ክካየድ ድማ ተላብዮም።
ብ13 ሓምለ 2017 ከኣ ሓው መንግስተኣብ ኣስመሮምን ሓው ገረዝጊሄር ተወልደን፡ ኣብ ከተማ ሳስካቱን ዝርከቡ ግዱሳት ኤርትራውያን ተራኺቦም፡ ብዛዕባ ሃለዋት ህዝብናን ደምበ ተቓውሞናን ዓሚቝን ጠቓምን ዝዀነ ምይይጣት ኣካይዶም ኢዮም።


text:
ናይ 2017 ዓ.ም ናይ ሕክምና ምርምር ሽልማት ኖቤል ንሰለስተኣሜሪካዊያን ሊቃውንቲ ተዋሂቡ።ናይ ሽልማት ኖቤል ኮሚቴ ካብ ዋና ቤት ፅሕፈት ስቶክሆልም ሎሚ ሶኑይ ወግዓዊ ገይሩዎ’ሎ።
ዋና ፀሓፊ ኮሚቴ ሽልማት ኖቤል ቶማስ ፐርላምን ተሸለምቲ ነዚ ዘብቅዖም ውፅኢት ምርምር ንጋዜጠኛታት ኣብ ዝሃብዎ መግለፂ ከምዚ ኢሎም።
“ኣብ ካሮሊንስካ ኢንስቲቱት ናይ ኖቤል ሽልማት ጉባኤ ናይ 2017 ዓ.ም ናይ ሕክምና ተሸለምቲ ኖብል ጀፍረይ ሲ ሆል፣ማይክል ሮስማሽን ማይክል ዳብሊው ያንግን ኣብ ሞሎኪላዊ ስርዓት ንዝረኸብዎ ውፅኢት ምርምር ብሓባር ተሸለምቲ ንክኾኑ ወሲኑ’ሎ።”
ኣብ ኒው ዮርክ ዝተወልዱ ጀፍረይ ሆል ኣብ ዩኒቨርስቲ ብራንደይስ ኣብ ዘርኢ ተባዕታይ ምርምር ከካይዱ ድሕሪ ምፅናሕ ኣብዚ ሕጂ እዋን ጡረታ ወፂኦም ኣብ ካምብሪጅ ቦስተን ይነብሩ።ማይክል ሮስባሽ ኣብ ከተማ ኦክላሆማ ዝተወልዱ ኮይኖም ንሽልማት ዘብቅዖም ምርምር ሎሚ እውን ኣብ ዩኒቨርስቲ ብራንዲስ ኣብ ምስራሕ ይርከቡ።ማይክል ያንግ ኣብ ማያሚ ዝተወልዱ ኮይኖም ኣብ ዩኒቨርስቲ ራክፈለር ኒው ዮርክ ምርምሮም ቀፂሎም ኣለው።
እዞም ተመራመርቲ ዝመሃዝዎ መዓልታዊ ረምታ ደቂ ሰብ ካብ ስነ ኣእምሮኣዊ መደረኻት ሰባት ዝተወርሰ ባህሪ ምኳኑ ንድቃስ፡ባህሪ፡ ሙቐት ሰብነትን ምሕቃቕ መግቢ( ሜታቦሊስም) ዝጸልው እዩ ይብል።
ሽልማት ኖበር ዓውዲ ስነ ልቦናን ሕክምናን እቲ መጀመርያ ዝሽለም ዓውዲ ኮይኑ ተሸለምቲ ክሳብ 1.1 ሚልዮን ዶላር ሽልማት ይረኽቡ።
ብተወሳኺ ብዓውድታት ፊዚክስ፡ኬሚስትሪ፡ ስነ ጽሑፍን ሰላምን ድማ ካብ ጽባሕ ሶሉስ ክሳብ ዓርቢ ኣብ ዘሎ ጊዜ ይርቑሑ፡ ሶኑይ ድማ ተሸለምቲ ዓውዲ ቁጠባ ይርቑሑ።


text:
መሳርዕ ጥፍኣት…..
መሳርዕ ጥፍኣት…..
መዕቖቢ ኹሎም ተቐናቐንትን ግብረ ሽበራውያንን ጉጅለታት ቀርኒ ኣፍሪቃ ብምኳን፡ ማሕበረ ሰብ ዓለም ዝተፋለለዩ እገዳታት ክገብረሉ ዝጸንሐ ጉጅለ ኢሳይያስ፡ ሕጂ ውን ካብ ክፋእ ተግባራቱ ኣይተቖጠበን፡፡ ሎሚ ብ27 ደቓይቕ ዝተዳለወ ሚስጢራዊ ስልጠና ነተጉቲ ዝምልከት ኣብ ዝኾነ ቦታ ብዝኾነ ኣካል ዘይተፈነወን ተራኢዩ ዘይፈልጥን ቪዲዮ ይፍንወልኩም፡፡
ኣብ ሃገርና፡ ኣብ ኩሉ ኣንፈት ተቓንንቕቲ ጎረባብቲ ሃገራት ዘይረገጽዎን ዘይተዓለምሉን መሬት ዳርጋ የለን፡፡ ካብ ጎረቤት ሃገር ኢትዮጵያ ከም በዓል ግንባር ሓርነት ኦሮሞ (ኦነግ)፡ ግንባር ሓርነት ኦጋዴን (ኦብነግ)፡ ግንባር ሓርበኛታት (ኢህአግ)፡ ግንባር ሓርነት ጋንቤላ (ጋህነን)፡ ግንባር ሓርነት ቤንሻንጉል (ቤህነን)፡ ግንባር ሓርነት ሲዳማ (ሲነግ)፡ ግንባር ሓርነት ዓፋር (ኡርዱፍ)፡ ምንቅስቓስ ህዝቢ ትግራይ (ዲምህት)ን ንናጽነት ኤርትራ ዘይቅበል፡ ሕቶ ወደብ ዓሰብ ኣብ ዕዮ መደቡ ዝሰርዐ ግንቦት 7 ሓዊሱ ካልኦት ጉጅለታት ኣብ መሬትና ዝተፈለለየ ሓገዛት ተወሃብዎም እዩ፡፡ ካብ ጎረቤት ሃገረ ጁቡቲ ድማ ብመሓመድ ካዳሚ ዝምራሕ ፍሩድ ዝተብሃለ ጉጅለን ካልኦት ናእሽቱ ጉጅለታት ሓገዛት ተገይርሎም፡፡ ከምኡ እውን ካብ ሪፓብሊክ ሶማል እስላማዊ መጋባእያ፡ ኣልኢትሓድን ኣልሸባብን ዝተብሃሉ ግብረ ሽበራውያን ጉጅለታት ፡ ካብ ሱዳን ጉጅለ ሓርነት ደቡብ ሱዳን (SPLA & SPLM)፡ ምንቅስቓሳት ምብራቕ ሱዳን (ቤጃ)ን ጉጅለታት ዳርፉርን (DJEM)፡ ካብ እስላማዊት ሃገረ የመን ከኣ ንዕጡቋት ጉጅለታት ሑቲን ገለ ኣመንቲ ሸዓን ብስርዓት ህግደፍ ዝተፈለለዩ ሓገዛት ተገይርሎም እዩ፡፡
ፍቓድ ህዝቢ ዘይዓጦ ጉጅለ ጠላማት ጉጅለ ህግደፍ፡ ትማል ብዘይድሌትና ካብ መሳርዕ ሓይልታት ምክልኻልና መሻርፍ መንዚዑ፡ ባጀት ሰሊዑ፡ ከም ደቂ ማማ ኣብ ርእስና ቸቸ ክብሉ ከምዘይፈቐደሎም እዞም ውድባት ውን ከምቲ ህዝብና ሓደ ብሓደ ፋሕፋሕ ኢሎም ጠሊሞሞ እዮም፡፡ ንኹሎም ጉጅለታት ካልኦት ሃገራት ዝግብር ሓገዝ ብቐንዱ ብባዕሉ ኣባ ጓይላ ጥፍኣት ኢሳይያስ ዝምራሕ ኮይኑ፡ ኣብ ትሕቲኡ ዝተፈላለዩ መደባት ዝዓዩ ኣብ ትሕቲ ላዕለዋይ ሓይሊ ዕማም፡ ኣለይቲ ተቓወምቲ ውድባትን ጉጅለታትን ጎረባብቲ ሃገራት ዝብል ውዳቤ ዝነጥፉ ሓለፍቲ ድማ፡
1. የማነ ገብረኣብ ካብ ፖለቲካዊ ጉዳያት ህግደፍ
2. ኣልኣሚን መሓመድ ስዒድ ካብ ማ/ቤ/ጽ ህግደፍ
3. ኮ/ል ተስፋልደት ሃብተስላሰ ካብ ቤ/ጽ ፕረሲደንት
4. ብ/ጀ ኣብርሃ ካሳ ካብ ወኪል ሃ/ድሕነት
5. ብ/ጀ ተኽለ ክፍላይ (ማንጁስ) ካብ ምክትታል ዶባት
6. “ሚ/ር” ዓሊ ዓብዱ ካብ ሚ/ሪ ዜና (ቅድሚ ምህዳሙ ኣብ ጎስጓሽን ሓበሬታን ተቓወምቲ ጉጅለታት ጎረባብቲ ብሓልፍነት ዝተመዘ) እዮም፡፡
ኣብ ትሕቲ እዚ ላዕለዋይ ሓይሊ ዕማም፡ “ቤ/ጽ ምውህሃድ ተቓወምቲ ውድባት” ዝበሃል ቅርጺ ኣሎ፡፡ እዚ ውዳቤ ማእከላይ መዋፈሪኡ ኣብ ኣስመራ ከባቢ ሲነማ ኦዲዮ ጌሩ፡ ኣብ ትሕቲኡ ዝተፈላለየ ሓላፍነት ተዓዲልዎም ዝነጥፉ ቀንዲ ሓለፍቲ ከኣ፡
1. ብ/ጀ ጠዓመ ጎይቶኦም (መቐለ) ካብ ቤ/ጽ ፕረሲደንት
2. ሌ/ኮ ፍጹም ኢሳቕ (ለኒን) ኣወሃሃዲ ተቓወምቲ ጉጅለታት ኢትዮጵያ
3. ኮ/ል ገረዝጊሄር ዕንቋይ (ወዲ ዕንቋይ) ኣብ ባድመ ብወያነ ተማሪኹ ዝተፈነወን ምስተመልሰ ሓላፊ ምክትታል ዶባት ኮይኑ ዝተመደበ
4. ኮ/ል ዮናስ ብጹእኣምላክ ሓላፊ ስለያ ምክትታል ዶባት
5. ኮ/ል ኣማኒኤል ልጃም (ወዲ ልጃም) ካብ ውሽጣዊ ጸጥታን እዮም፡፡
ክቡራት ኣንበብቲ!!
ሎሚ ዝፍንወልኩም ኣብ ጉዳይ ዕጡቋት ጉጅለታት ኢትዮጵያ ስለዝኾነ ብዘውጻኹዎ ፕላን መሰረት ናይቶም ካልኦት ጎረባብቲ ሃገራት በብእብረ ከምዘቕርበልኩም ቃል እንዳኣተኹ፡ ቀጺለ ነዞም ጉጅለታት ኣምልኪተ ገለ ሓበሬታት ክውስኸኩም፡፡
ኩሎም ተቓወምቲ ጉጅለታት ኢትዮጵያ፡ ኣብ መሬትና ተዓሊሞም እዮም፡፡ ብፍላይ ኣብ ከባቢታት ሓሪና፡ ሙሎበር፡ ጀበልሓምድ፡ ዓሻጋላ፡ ዒን፡ ዊዓ፡ ማይ ኣጣል፡ ዓላ፡ ኪሎማን ደማስን ዘይናትና ክሳብ ዝመስላና ኣባላት”ዞም ጉጅለታት ከምድላዮም ዓንዲሮምለን እዮም፡፡ ካብ 1998 ጀሚሩ ክስብ ሕጂ ነዞም ጉጅለታት ዝተገብረ ሓገዝ ኣብ ሃገራዊ ረብሓ እንተዝውዕል ማእለያ ዘይብሉ ትሕቲ ቅርጺ ምተሰርሓሉ ነይሩ፡፡
ህዝብና ምስ ዝረብሕ ዓይኖም ደም ዝሰርብ ኢሳይያሳውያን ግን ኩሉ ጸጋታት ሃገር ብሒቶም ኣብ ጥፍኣትን ዕንወትን ክውዕል ገይሮምዎ፡፡ ልግዐና ዝስትዩ ደቂ ካልእ ሃገርን፡ ማጨባ እኳ ዝሰኣኑ ዜጋታትናን ኣብ ዝተፍጥረሉ ሜዳ ኤርትራ፡ ሕጂ ግን፡ ህግደፋውያን ነቶም ልግዐን ማጨባን ዘቕርብሎም እኳ ስኢኖም በይኖም ተሪፎም ኣለው፡፡
ሰብ ምስ ጸረረ፡ ድሕሪ ብዙሕ ፈተነታት ካብ 2011 ጀሚሩ ንሓለፍቲ ተቓምቲ ጉጅለታት ኢትዮጵያ ብድፍኢትን ብጎስጓስን ሓባራዊ ግንባር ክፈጥሩ ሓድሽ መደብ ምስተሓንጸጸ፡ ነዚ ውጥን ንምትግባር ካብቶም “ፍሩያት ሓለፍቲ ግንቦት 7 ዶ/ር ብርሃኑ ነጋ ካብ ኣመሪካ ክመጽእ ተዓዲሙ፡፡ እዚ ብመራኽቦ ብዙሃን እንዳተጋውሐ ብዓይነቱ ብሉጽን ተስፋ ከም ዝተነብረሉን ዝተነግረሉን ሓድሽ “ግንባር” ተቓወምቲ ጉጅለታት ኢትዮጵያ ብ4 ጉጅለታት ማለት ኣርበኞች፡ ዲምህት፡ ግንቦት 7ን ኦነግን ዝተዓብለለ ኮይኑ ሙሉእ ዘይጉድል ሓገዛት እንዳተገብረሉ ብኣቃውማ ከም ሓይልታት ምክልኻል ሃገርና ካብ ምምሕዳር ክሳብ ስታፋት ስለያን ሃንደሳን ክቖመሉ ተገብረ፡፡
ብፍላይ ክፍልታት ስለያን ሃንደሳን ከም ኣካል ተዋጋኣይ ክ/ሰራዊት ልዑል ጠመተ ተዋህብዎ፡ ስታፋት ስለያ ብማእከላይ ቤ/ጽ ብ/ጀ ኣብርሃ ካሳ ዝምራሕ ብመጀር ዳዊት ዘርኣይ ዝእለ ዝተፈለለዩ ስለያዊ ስልጠናታት ክወሃቦም መደባት ተስርዐ፡፡ ስታፍ ሃንደሳ ድማ እዚ ሓድሽ ግንባር (ጥምረት) ብላዕለዎት ኪኢላታት ማእከላይ ቤ/ጽ ሃንደሳ ምክልኻል ሓገዝ ክግበረሉን ፈለማ ናይ ጸረሰብን ተሸከርከርትን ስልጠናታት ብመጀር ግርማይ ዝተብሃለ ሓላፊ ክወሃቦም፡ ኣብ ናይ ከተማ ስራሕቲ ፈደያን ትኹረት ብምግባር ብፍላይ ከኣ ኣብ ናይ ገዛን ላብላቶሪን ነተጉቲ ብኪኢላታት ማእከላይ ቤ/ጽ ሃንደሳ ምክልኻል ስልጠናታት ክግበረሎም መደባት ተሓንጸጸ፡፡ ብመሰረት እዚ ከኣ ካብ ኩለን ጉጅለታት ንጡፋት ዝበሃሉ ኣባላት ተሓርዮም ፍሉይ ስልጠና ነተጉቲ ክወስዱ ናብ ዓላን ሓሪናን ወሪዶም፡፡
ኣብ ስርሒታት ከተማ ነተጉቲ ካብ ሜዳ ጀሚሩ ዝለዓለ ኣበርክቶ ዝነበሮ ሌ/ኮ ሰለሙን እያሱ (ወዲ ኢያሱ) ዝተብሃለ ገዲም ተጋዳላይ ብቐጥታ ብቤ/ጽ ፕረሲደንት ተኣዚዙ፡ ነቶም ዝተመርጹ ኣባላት “ጥምረት” ናብ ከተማታት ኢትዮጵያ ብምስላኽ ዘካይድዎ ኣብ ኤሎትሮኒካዊ መሳርሒታት (ቴሌቭዥን፡ ሰዓት፡ ራዲዮን ሞባይልን)፡ ኣብ መካይን፡ ኣብ ህንጻታትን ኣብ ፖስታን ዘትኮረ ናይ ነተጉቲ ስልጠናታት ሂቡ፡፡
ዘዝተጸገዖ ከወይዓለ ከይሓደረ ዝፍንፍኖን ዝጠልሞን፡ ጉጅለ ኢሳይያስ፡ ማእለያ ዘይብሉ ባጀት ሰሊዑ ሓድሽ ግንባር ተቓወምቲ ጉጅለታት ኢትዮጵያ ብምጥያስ ጽዑቕ ታዕሊማትን ስልጠናታት ምስ ኣካየደሎም ካብ ግንቦት 7 ንዶ/ር ብርሃኑ ነጋ፡ ካብ ዲምህት ከኣ ንሞላ ኣስገዶም ሓለፍቲ ጌሩ መዘዞም፡፡ ሓድሽ ግንባር ተቓወምቲ ጉጅለታት ኢትዮጵያ ኣብ ወርሒ መስከረም 2015 ብዝለዓለ ጽንብልን ወትሃደራዊ ስልፍታትን ዕላዊ ተገብረ፡፡ ሃንደበት ከኣ እቲ ብዙሕ ዝተሃወተተሉ ንህዝብታት ኢትዮጵያ ዘይጭበጥ መጽብዓታት ክገብር ክኣቱ ዝጸንሐ “ሓድሽ ግንባር” ንጉጅለ ኢሳይያስ ብዘሰንብድ ኣገባብ ኣብ ውሽጢ ሓደ ሰሙን ከምዝተበታተነ ተሰምዐ፡፡ ዚያዳ ቁጽሪ ኣባላት ሒዙ ምስቲ ግንባር ዝተጸንበረ ጉጅለ ዲምህት ብሞላ ኣስገዶም ተመሪሑ ምስ ኣማኢት ኣባላቱ ብሱዳን ኣቢሉ ናብ ሃገሩ ኣተወ፡፡ ወያነ ነቲ ሓድሽ ክስተት ተጠቒሙ ንመላእ ዓለም ከጉስጉስን ተራእየ፡፡ ሓላፊ እቲ ሓድሽ ግንባር ሞላ ኣስገዶም ትማል ምስ ህግደፍ ኮይኑ ኣብ መሬት ኤርትራ፡ ክንደይ ሕማቕን ጽቡቕን ከምዘይሃወተትን ዘይሰርሐን፡ ናብ ዓዱ ምስ ሰገረ ከኣ ምስ ወያነ ወጊኑ ኣብ ሚዲያታት ከቃልዖም ተራእየ፡፡
ሓድሽ “ጥምረት” ጉጅለታት ኢትዮጵያ ሒደት ኣባላት ሒዙ ምስተረፈ ዶ/ር ብርሃኑ ንኣመሪካ ተመለሰ፡፡ ብቐጥታ ብቤ/ጽ ፕረሲደንት ዝእለን ዕለታዊ ጸብጻባት ክሰድድ ዝጸንሐ ቤ/ጽ ኣወሃሃዲ ተቓወምቲ ጉጅለታት ኢትዮጵያ፡ ንዓመታት ብትሪ ክሰርሓሉ ዝጸንሐ ውዲት ምስ በርዓኖ፡ ኢሳይያስ ብሕርቃን ሙሉእ ሰነዳቱ ተመንጢሉ ፋሕ ክብል ኣዘዘ፡፡ እቶም ዝተረፉ ኣባላት ኣብ ትሕቲ መኮነን ተስፋይ ዝተብሃለ ሓላፊ ግንቦት 7/ ዲምህት (ኣብዚ ቪዲዮ ሕቶ ክሓትት እትዕዘብዎ) ክጥርነፉ ብምግባር ኣብ ዓዲቀሺ ክሕየሩ ተገብረ፡፡
ኣብ ቀረባ ኣብ ጉዳይ የመንን ምንቅስቓሳት ሑቲን፡ ኢሳይያስ ምስ ሃገራት ዓረብ ሓድሽ ኪዳን ምስ መስረተ ከም ኣካል ዞባዊ ምሕዝነት (regional Solidarity) ምስ መንግስቲ ምስሪ እውን ሓድሽ ኪዳን ከቲሙ ከም ብሓድሽ ኣብ መሬት ኤርትራ ዝነበሩ ተቓወምቲ ጉጅለታት ኢትዮጵያ ክበራበሩን ንዶ/ር ብርሃኑ ነጋ እውን ካብ ኣመሪካ ናብ ኤርትራ ክኣቱ ተረዳዲኦም፡፡
TO FACE BOOK
This video portrays a secret military training provided by the Eritrean regime to the members of Ethiopian armed opposition groups GINBOT 7/TPDM ,dubbed Terrorist organization by the state department ,in Eritrea by a senior TNT and mines expert L/co Solomon Eyasu. Due to lack of time i am unable to upload it on you tube. i here by allow any concerned citizens and institutions to upload ,download ,and use this video in any form where it would be suitable for public awareness. for viewers discretion the admin has done a due effort and technical editing to avoid misuse.


text:
ቆልዑ ካብ መንፈቕ ጽድያ ማለት ሸውዓተ ዓመት ምስ መልኡ ወይ ቀዳማይ ክፍሊ ምስ በጽሑ ክሳዕ መንፈቕ ቀውዒ ታሽዓይ ክፍሊ ዚበጽሑ ናይ ትምህርቲ ግዴታ ኣለዎም። ኣብቲ ቤትትምህርቲ ካሪክሉም ወይ ሲላቡስ ዚብሃል ናይ ትምህርቲ ዕዮ ኣሎ። ኣብኡ ብዛዕባ እቲ ቆልዓ ኪመሃሮ ዘለውን እቲ ትምህርቲ ብኸመይ መገዲ ከም ዚኸይድን ተጻሒፉ ኣሎ። ኣብ መባእታዊ ቤትትምህርቲ ትምህርትን መጻሕፍትን ንኹሉ ናጻ እዩ። መግቢ እውን ብዘይ ክፍሊት ይወሃብ።
ስእሊ: Colourbox
ከም መጠን ወላዲ ንድቅኻ ቤት ትምህርቲ ክትመርጽ መሰል ኣለካ። እቲ ቆልዓ ኣብቲ ከባቢኡ ዘሎ ቤትትምህርቲ ንኽምሃር መሰል ኣለዎ። ካልእ ቤትትምህርቲ ምስ እትደሊ ናብ’ቲ እትደልዮ ቤት ትምህርቲ ዚርከብ ዳይረክተር (rektor) ኬድካ ርክብ ብምግባር ኢኻ ቦታ ትሓትት። ቦታ እንተሎ ሽዑ ንደቅኻ ይቕበልዎም።
ነቶም ብዝተፈላለየ ምኽንያታት ኣብ መባእታዊ ቤት-ትምህርቲ ኪመሃሩ ዘይክእሉ ቈልዑ ተባሂሉ ዝተዳለወ ፍሉይ ቤት-ትምህርቲ (specialskola och särskola) ኣሎ። ‘ስፐሽያል-ስኩላን‘ ንኣብነት: ጽሙማን ወይ ናይ ምስማዕ ጸገም ንዘለዎም ቈልዑ የአንግድ። ‘ሳር-ስኩላን‘ ከኣ ነቶም ተገንዝቦኣዊ ወይ ውን ስነ-ኣእምሮኣዊ ጸገማት ንዘለዎም፡ ተመሃሮ የአንግድ። እዞም ኣብዘን ፍሉያት ኣብያተ-ትምህርቲ ዝመሃሩ ተመሃሮ ብቤት-ትምህርቶም ፍሉይ ናይ ኣመሃህራ ድጋፍ ይግበረሎም።
ዓይነት ትምህርቲ ኣብ መባእታዊ ቤት ትምህርቲ
ዓይነት ትምህርቲ (Ämne) ዚበሃል: እቲ ቈልዑ ዚመሃርዎ ንኣብነት ከም ሕሳብ: ወይ ሽወደንኛ‘ዩ። ኣብ ቤት ትምህርቲ ዚወሃብ ነፍሲ-ወከፍ ዓይነት ትምህርቲ: ተመሃሮ ኣብ መባእታዊ ቤት ትምህርቲ ምስ ወድኡ ኪፈልጥዎ ዘለዎም ዚሕብር መደብ ትምህርቲ (kursplan) ኣለዎ።
ትምህርቲ ጾታውነትን ጾታዊ ዝምድናን
ኣብ ኣብያተ-ትምህርቲ ሽወደን: ትምህርቲ ጾታውነትን ጾታዊ ዝምድናን (sex och samlevnad) ኣካል ናይ ስርዓተ- ትምህርቲ‘ዩ። ትሕዝቶ ናይዚ ትምህርቲ ብዛዕባ ፍቕሪ ኮይኑ፡ ምስ ካልእእይካ ክብረትን ማዕርነትን ዝዓሰሎ ማሙቕ ፍቕራዊ ዝምድና ብኸመይ ትምስርት ዝብል እዩ። ትምህርቲ ጾታውነትን ጾታዊ ዝምድናን ኣብ ሽወደን ንልዕሊ 50 ዓመት ክወሃብ ዝጸንሐ ትምህርቲ እዩ።
ነጥቢ (Betyg)
ድሕሪ ምብቃዕ ነፍሲ-ወከፍ መንፈቕ ትምህርቲ ንቘልዑ ነጥቢ ኪወሃብ‘ዩ። እቶም ቈልዑ ኣብ መወዳእታ መንፈቕ 9ይ ክፍሊ: ካብ መባእታዊ ቤትምህርቲ መዛዘሚ ነጥቢ (slutbetyg) ይወሃቡ‘ዮም።
ካብ ባሕቲ ሓምለ 2011 ዓ.ም. ንነጥቢ ዚምልከቱ ሓደስቲ መምርሕታት ኣለዉ። እቲ ነጥቢ ደረጃታት ኣለዎ ማለት ‘A: B: C: C: D: E: ከምኡውን F‘። ነጥቢ ‘F‘ ማለት እቲ ተመሃራይ ብሓደ ዓይነት ትምህርቲ ኣይሓለፈን ማለት‘ዩ። ነጥቢ ‘A‘ እቲ ዝለዓለ ነጥቢ‘ዩ።
ነጥቢ ብኸመይ ከም ዚወሃብ መምርሕታት ዘውጽአ ሃገራዊ ወኪል ትምህርቲ ሽወደን (Skolverket) እዩ። ሃገራዊ ወኪል ትምህርቲ ሽወደን መንግስታዊ ትካል‘ዩ። ንሱ ተምሃሮ ሽወደን ኣብ ውሕሰነት ዘለዎ ኣከባቢ ግሩም ትምህርቲ ንኺቐስሙን ይጽዕር።
ትምህርቲ ቋንቋ
ሓደ ካብ ወለዲ ወይ ክልቲኦም ወለዲ ካልእ ቋንቋ ኣደ እንተለዎም: እሞ እቲ ቋንቋ ኣብ ገዛ ዚዛረብዎ ቋንቋ እንተ ኾይኑ: እቲ ቈልዓ ነዚ ቋንቋ ኪመሃሮ መሰል ኣለዎ። ግን ከኣ እቲ ቆልዓ መሰረታዊ ናይቲ ቋንቋ ፍልጠት ኪህሉዎ ይግባእ። ኣብ ገዛውን ኩሉ ግዜ ዚጥቀመሉ ኪኸውን ይግባእ።
ካልእ ቋንቋ ኣደ ዘለዎም ተመሃሮ ሽወደንኛ ከም ካልኣይ ቋንቋ (Svenska som andraspråk) ኪመሃሩ’ውን መሰል ኣለዎም። ሽወደንኛ ከም ካልኣይ ቋንቋ ንጀመርትን ነቶም ድሮ ቍሩብ ሽወደንኛ ዚኽእሉን’ዩ ተዳልዩ።ሽወደንኛ ከም ካልኣይ ቋንቋ ከም መደባዊ ትምህርቲ ሽወደንኛ እዩ ግን እቲ ኣመሃህራ ምስቲ ናይቲ ካልእ ቋንቋ ኣደ ዘለዎ ሰብ ተመሻሺኡ እዩ ዚካየድ።
ኩሎም ህጻናት ን9 ዓመታት ናብ መባእታዊ ቤትትምህርቲ ይኸዱ
ስእሊ: Colourbox
መቀራረቢ ክፍሊ (Förberedelseklass)
ሓደስቲ ናብ ሽወደን ዚመጹ ቈልዑ ዚመሃሩሉ መቀራረቢ ክፍሊ (Förberedelseklass) ዚበሃል ኣሎ። ኣብ መቀራረቢ ክፍሊ ተመሃሮ ሽወደንኛ ይለማመዱ ዝተፈላለዩ ዓይነታት ትምህርትን ከኣ ይመሃሩ። እዞም ተመሃሮ መታን ብዝተኻእለ መጠን ብቕልጡፍ ናብ መደበኛ መባእታዊ ቤት ትምህርቲ ኪቕጽሉ ትምህርቲ ይወሃቦም። ንዕድመ: ቋንቋ‘ደን ዝሓለፈ ደረጃ ትምህርትን ኣብ ግምት ብምእታው: እቲ ትምህርቲ ዝተፈላለየ መልክዕ ኪሕዝ ይኽእል‘ዩ። ኣብ ብዙሓት ኮሙናት ሽወደን መቀራረቢ ክፍልታት ኣለዉ።
< ናብቲ ዝሓለፈ ገጽ
ናብቲ ዚቕጽል ገጽ
>
ናብቲ መውጽእ ኣርእስቲ ተመለስ


text:
መልእኽቲ ሓዘን: ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ።
መልእኽቲ ሓዘን ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ። ተጋዳሊት ጽገ መንገሻ ብንኡስ ዕድሚኣ ብ1977 ኣባል ቀያሕቲ ዕምባባ ህዝባዊ ግንባር ሓርነት ኤርትራ ኮይና ዝጀመረቶ
መልእኽቲ ሓዘን
ተጋዳሊት ጽገ መንገሻ፡ ብዝሓደራ ሕማም፡ ንነዊሕ ዓመታት ክትሳቐ ድሕሪ ምጽናሓ ብዕለት 20 መስከረም 2017 አብ ሃገረ ጀርመን፡ ካስል ዓሪፋ።
ተጋዳሊት ጽገ መንገሻ ብንኡስ ዕድሚኣ ብ1977 ኣባል ቀያሕቲ ዕምባባ ህዝባዊ ግንባር ሓርነት ኤርትራ ኮይና ዝጀመረቶ ቓልሲ ንናጽነት ሓርነትን ህዝቢ ኤርትራ፡ ክሳብ እዛ ዕለት ብሞት ዝተፈለየትና፡ አብ ዕላማኣ ጸኒዓ፡ ህዝባ ካብ ሕሰምን መከራን ከተድሕን ተቓሊሳ። ተጋዳሊት ጽገ በቲ ዝነበራ ከቢድ ሕማም ተስፋ ከይቖረጸት ዋላ’ውን አብ ዓራት ተጋዲማ ከላ ከየተሓለለት ንዲክታተራዊ ስርዓት ህግድፍ ዝመኸተት ጅግና ጓል ኣንስተይቲን፡ ኣደ ጽንዓትን እያ።
ብዕረፍቲ ብጸይቲ ጽገ መንገሻ መሪር ሓዘንን ጽምዋን ይስማዓና። መንግስተ ሰማይ የዋርስኺ።
ስድራ ቤት ብርሃነ መንገሻ ምስ ኩሎም ናይ ቓልሲ ብጾታን ፈተውታን ቤተ- ሰባን።
ቦታ ሓዘን ዝግበረሉ አብ ጀርመን፡ ካስል፤-
Katholische Kirchengemeinde Herz Jesu;
Brüder-Grimm-Str. 121-123
34134 Kassel
ናይ ቀብሪ ስነ-ስርዓት ዝካየደሉ ቦታ:
አብ ካስል ፦ጀርመን
ሰኑይ ፡ 25 መስከረም
ሰዓት 12 Uhr
Hauptfriedhof Kassel
Tannenheckerweg 6
34127 Kassel
ሰንበት
ቅዳስን ፍትሕን አብ
Elisabeth Kirche
Friedrichspl. 13
34117 Kassel
ንሓበሪታ:
00491786096233
004915217136173
004917622102613


text:
ተነዲፉ ድዩ፧
ጠሊ ዚስሕብ ቈርበት ጠበቕ ቶርኒ ዴቭል
ኣብ ኣውስትራልያ ዚርከብ ቶርኒ ዴቭል ዚብሃል ዓይነት ጠበቕ (ሞሎኽ ሆሪዳስ) ካብ ግመን ኣውልን ጥሉል ሑጻን ጠሊ ይስሕብ፡ ነቲ ማይ ናብ ኣፉ ብምምሕልላፍ ድማ ይሰትዮ። ነዚ ብኸመይ እዩ ዚገብሮ፧ መልሲ እዛ ሕቶ እዚኣ፡ ኣብቲ ዜደንቕ ቈርበት እዚ ጠበቕ እዚ ኺርከብ ይከኣል እዩ።
ነዚ ዚስዕብ ሕሰበሉ፦ ቈርበት ጠበቕ ቶርኒ ዴቭል ብቕርፍቲ እተሸፈነ እዩ። ገሊኦም ተመራመርቲ ስነ ፍልጠት፡ እቲ ኣብ ልዕሊ ቕርፍቲ እተኣከበ ጠሊ ወይ ዛዕዛዕታ በቲ ሓርፋፍ ቈርበት ሓሊፉ፡ ናብቲ ኣብ መንጎ እቲ ቕርፍቲ ዚርከብ ፍርቁ ኸፋት ዝዀነ መትረባት ወይ ሃጓፋት እቲ ቘርበት ከም ዚኣቱ እዮም ዚእምቱ። እዞም መትረባት እዚኦም፡ ንሓድሕዶም እተራኸቡ ዀይኖም ናብ ኣፍ ቶርኒ ዴቭል ዜምርሑ እዮም።
እዚ ጠበቕ እዚ፡ ንማይ ብኣእጋሩ ገይሩ ናብ ኣካላቱ ኣሕሊፉ ኣብ ኣፉ ኸም ዚበጽሕ ንምግባር፡ ኣንጻር ስሕበት ኪስሕቦ ዚኽእል ግና ብኸመይ እዩ፧ ከብዱ ኣብ ልዕሊ ጥሉል መሬት ብምፍሕፋሕ ጠሊ ኺስሕብ ዚኽእልከ ብኸመይ እዩ፧
ኣብዚ ቐረባ ግዜ፡ ተመራመርቲ ንምስጢር ቶርኒ ዴቭል ኣግሂዶምዎ እዮም። እቲ ኣብ ዝባን ቈርበት እቲ ጠበቕ ዚርከብ መትረባት፡ ምስ ካልእ ኣብ ውሽጢ ቘርበቱ ዚርከብ መትረባት ብቱቦታት እተራኸበ እዩ። ቅርጺ እቲ መትረባት ምንቅስቓስ ካፒላሪ ንኺገብር ዜኽእሎ እዩ፣ እዚ ኸኣ፡ ማይ ኣንጻር ስሕበት እውን እንተዀነ፡ ናብ ጸቢብ ቦታ ዚስሓበሉ መስርሕ እዩ። በዚ ኸምዚ፡ ቈርበት ጠበቕ ከም ሰፍነግ ኰይኑ የገልግል።
ጃኒን በንያስ እትብሃል ፕረዚደንት ትካል ባዮሚሚክሪ፡ ነዚ ጠሊ ዚስሕብ ቈርበት እተነድፈሉ መገዲ ምቕዳሕ፡ ንመሃንድሳት ኣብቲ ጠሊ ናይ ምስሓብ ተክኖሎጂ፡ ማለት ካብ ኣየር ራህዲ ብምውጻእ ብውጽኢታዊ መገዲ ህንጻታት ንምዝሓልን ዚስተ ማይ ንምርካብን ኣብ ዚገብርዎ ንድፍታት ኪሕግዞም ከም ዚኽእል ገለጸት።
እንታይ ይመስለካ፧ ጠሊ ዚስሕብ ቈርበት ጠበቕ ቶርኒ ዴቭል ብፍልቀት ድዩ መጺኡ፡ ወይስ ተነዲፉ እዩ፧


text:
10. መላእኽቲ እንታዎት እዮም፧
1 መላእኽቲ ኣባላት ስድራ ቤት ኣምላኽ እዮም
“ኣቱም መላእኽቱ ዅልኹም፡ ኣቱም ብርቱዕ ዝሓይልኹም፡ . . . ንየሆዋ ወድስዎ።”—መዝሙር 103:20
ብዛዕባ መላእኽቲ እንታይ ኢና እንፈልጥ፧
የሆዋ ንምድሪ ቕድሚ ምፍጣሩ እዩ ንመላእኽቲ ፈጢርዎም።
ሚልዮናት መላእኽቲ ኣለዉ።
መላእኽቲ ዅሉ ሳዕ ብዛዕባ እቲ የሆዋ ንምድሪ ዘለዎ ዕላማ ይግደሱ እዮም።
መላእኽቲ ብዛዕባ እቶም ንኣምላኽ ዜገልግሉ ሰባት ብዙሕ ይግደሱ እዮም።
2 መላእኽቲ ንኣገልገልቲ ኣምላኽ ይሕግዙ እዮም
“መልኣኽ የሆዋ ኣብ ዙርያ እቶም ዚፈርህዎ ይሰፍር፡ የናግፎም እውን።”—መዝሙር 34:7
መላእኽቲ ንሰባት ኪሕግዙ ኸም ዚኽእሉ ብኸመይ ንፈልጥ፧
ዘፍጥረት 19:15, 16፣ ዳንኤል 6:22፣ ሉቃስ 22:43፣ ግብሪ ሃዋርያት 12:6-11
መላእኽቲ ንሎጥን ንዳንኤልን ንየሱስን ንጴጥሮስን ሓጊዞምዎም እዮም።
ኣብዚ ግዜ እዚ፡ የሆዋ ብመላእኽቱ ኣቢሉ ንኣገልገልቱ ይሕግዞምን የዕቍቦምን እዩ።
3 እኩያት መላእኽቲ ኺጐድኡና ይደልዩ እዮም
“ሰይጣን ከይብለጸልና ኢለ እየ፣ ምኽንያቱ፡ ውዲቱ ኣይንስሕቶን ኢና።”—2 ቈረንቶስ 2:11
ኣጋንንቲ እንታዎት እዮም፧ ኪጐድኡና ዚኽእሉኸ ስለምንታይ እዮም፧
ሓደ መልኣኽ ካብ የሆዋ ዓለወ። ሰይጣን ተባሂሉ ድማ ተጸውዐ።
ብግዜ ኖህ፡ ገሊኦም መላእኽቲ ዓልዮም ናብ ምድሪ መጹ።
እቶም መላእኽቲ ኣብ ዕልወት ሰይጣን ሓቢሮም እዮም፣ ኣጋንንቲ ድማ ኰኑ።
ኣጋንንቲ ብዚከኣሎም መጠን ንሰባት ኬታልልሉን ኪጐድኡን ይጽዕሩ እዮም።
4 ንሰይጣንን ንኣጋንንትን ክትቃወሞም ትኽእል ኢኻ
“ንድያብሎስ ግና ተጻረርዎ እሞ፡ ንሱ ኻባኻትኩም ኪሃድም እዩ።” —ያእቆብ 4:7
ንሰይጣንን ንኣጋንንትን ምእንቲ ኽትቃወሞም ሓገዝ የሆዋ ኽትረክብ እትኽእል ብኸመይ ኢኻ፧
ጥንቈላ፡ ኣጋንንቲ፡ ወይ ልዕለ ሰብኣዊ ሓይሊ ጕድኣት ከም ዘይብሉ ወይ ሰሓቢ ኸም ዝዀነ ገይሩ ንዜቕርብ ምስ ኣጋንንታዊ ተግባር ዚተሓሓዝ ዝዀነ ይኹን ነገር ኣርሕቕ።
መጽሓፍ ቅዱስ ብምጽናዕ እምነትካ ኣደልድል፣ ኣምላኽ ኪሕልወካ ድማ ጸሊ።
ስም የሆዋ ተጠቐም።


text:
መጽሓፍ ቅዱስ፡ ህይወት ሰባት ይቕይር
“ኣብ መወዳእታኡ ናይ ሓቂ ናጽነት ረኸብኩ።”
- ዓመተ ልደት፦ 1981
- መበቈል ሃገር፦ ሕቡራት መንግስትታት ኣመሪካ
- ታሪኽ፦ ሓሻሽ ወዲ
ሕሉፍ ህይወተይ፦
ኣብታ ኣብ ሰሜናዊ ምዕራብ ቨርጂንያ፡ ሕ.መ.ኣ.፡ ኣብ ጥቓ ሩባ ኦሃዮ እትርከብ፡ ህድእቲ ኸተማ ማውንድዝቪል እየ ተወሊደ። ካብ ኣርባዕተ ውሉዳት ካልኣይ እየ ነይረ፣ ስድራ ቤትና፡ ሰለስተ ኣወዳትን ሓንቲ ጓልን ዝሓቘፈት እያ ነይራ፣ ቤትና ኸኣ ሓጐስ ዝመልኦ እዩ ነይሩ። ወለደይ ጻዕራማትን ሓቀኛታትን ፈተውቲ ሰባትን እዮም ነይሮም። ሃብታማት እኳ እንተ ዘይነበርና፡ ዜድልየና ነገራት ግና ስኢንና ኣይንፈልጥን ኢና። ወለደይ ናይ የሆዋ መሰኻኽር ከም ምዃኖም መጠን፡ ካብ ንእስነትና ኣትሒዞም ስርዓታት መጽሓፍ ቅዱስ ኬስርጹልና ዚከኣሎም ገይሮም እዮም።
ይኹን እምበር፡ በጽሒ ምስ ኰንኩ፡ ልበይ ድሮ ኻብቲ እተመሃርክዎ ነገራት ኬስግል ጀሚሩ ነበረ። ብስርዓታት መጽሓፍ ቅዱስ ዚምራሕ ህይወት ምንባር፡ ትርጕም ዘለዎን ዜዕግብን እንተ ዀይኑ ኽጠራጠር ጀመርኩ። ብሓቂ ንኽትሕጐስ ዜኽእል እንኮ መገዲ፡ ዝደለኻዮ ናይ ምግባር ናጽነት ምርካብ ይመስለኒ ነበረ። ነዊሕ ከይጸናሕኩ ድማ፡ ናብ ክርስትያናዊ ኣኼባታት ምኻድ ኣቋረጽክዎ። ምዕባየይ ሓወይን ምንኣሰይ ሓብተይን እውን ልክዕ ከማይ ዓለዉ። ወለደይ ንኺሕግዙና ዚከኣሎም እኳ እንተ ጸዓሩ፡ ንሕና ግና ንጻዕሮም ነጸግናዮ።
እቲ ዝምነዮ ዝነበርኩ ናጽነት፡ ናብ ጐዳኢ ኣመላት ከም ዚመርሓኒ ኣይተገንዘብኩን ነይረ። ሓደ መዓልቲ ኻብ ቤት ትምህርቲ ናብ ገዛይ ክምለስ ከለኹ፡ ሓደ ዓርከይ ሽጋራ ሃበኒ። ኣነ ኸኣ ተቐበልክዎ። ካብታ መዓልቲ እቲኣ ኣትሒዘ፡ ብዙሕ ጐዳኢ ኣመላት ጀመርኩ። ሓሽሽ እወስድን ኣልኮላዊ መስተ አብዝሕን ርኹስ ናብራ እነብርን ነበርኩ። ኣብቲ ስዒቡ ዝነበረ ሓያሎ ዓመታት፡ ቀስ ብቐስ ሓያል ሓሽሽ እወስድ ስለ ዝነበርኩ፡ ባርያ እተፈላለየ ዓይነት ሓሽሽ ኰንኩ። እቲ ዝነበረኒ ወልፍታት እናወሰኸ ስለ ዝኸደ ድማ፡ ንገዛእ ርእሰይ ንምድጋፍ ሓሽሽ ክሸይጥ ጀመርኩ።
ንሕልናይ ዕሽሽ ክብሎ ብዝጸዓርኩ መጠን፡ ኣነባብራይ ጌጋ ምዃኑ ወትሩ የዘኻኽረኒ ነበረ። ኰይኑ ግና፡ ነቲ ዝገበርክዎ ኽመልሶ ዘይክእል ኰይኑ ስለ እተሰምዓኒ፡ ተስፋ ቘረጽኩ። ኣብ ፓርቲታትን ኣብ ሙዚቃዊ ምርኢታትን ብሰባት ተኸቢበ እኳ እንተ ነበርኩ፡ መብዛሕትኡ እዋን ጽምዋን ጭንቀትን ይስምዓኒ ነበረ። ሓድሓደ ግዜ፡ ወለደይ ክሳዕ ክንደይ እሩማትን ጥዑያትን ምዃኖም እሓስብ ነበርኩ፣ ክሳዕ ክንደይ መገደይ ስሒተ ምንባረይ ከኣ የገርመኒ ነበረ።
መጽሓፍ ቅዱስ ንህይወተይ ዝቐየረሉ መገዲ፦
ዋላ እኳ ኣነ ብገዛእ ርእሰይ ተስፋ እንተ ቘረጽኩ፡ ካልኦት ግና ብኣይ ተስፋ ኣይቈረጹን ነይሮም። ብ2000 ወለደይ ናብ ኣኼባ ኣውራጃ ናይ የሆዋ መሰኻኽር ዓደሙኒ። እናተወላወልኩ ድማ ምስኦም ከድኩ። እቲ ዜገርም ከኣ፡ እቶም መገዶም ስሒቶም ዝነበሩ ኣሕዋተይ እውን ናብቲ ኣኼባ መጹ።
ኣብቲ ኣኼባ ኣውራጃ ኸለኹ፡ ቅድሚ ዓመት ኣብቲ ቦታ እቲ ኣብ እተገብረ ናይ ሮክ ሙዚቃዊ ምርኢት መጺአ ኸም ዝነበርኩ ዘከርኩ። እቲ ዝረኣኽዎ ፍልልይ ከኣ ውሽጠይ ተንከፈኒ። ኣብቲ ሙዚቃዊ ምርኢት፡ እቲ ቦታ ብጐሓፍ ጋዕዝዩን ብትኪ ሽጋራ ተበኪሉን ነበረ። መብዛሕትኦም እቶም ኣብኡ ዝነበሩ ሰባት ከኣ፡ ሕሱማት እዮም ነይሮም፣ መልእኽቲ እቲ ሙዚቃ እውን ዜጨንቕ እዩ ነይሩ። ኣብቲ ኣኼባ ኣውራጃ ግና፡ ብሓቂ ሕጉሳት ብዝዀኑ ሰባት እየ ተኸቢበ ነይረ፣ ካብ ዝርእዮም ነዊሕ ዓመታት እኳ እንተ ሓለፈ፡ ንሳቶም ግና ሓንጐፋይ ኢሎም ተቐበሉኒ። እቲ መአከቢ ጽሩይ፡ እቲ ዚቐርብ ዝነበረ መልእኽቲ ድማ ተስፋ ዚህብ እዩ ነይሩ። ነቲ መጽሓፍ ቅዱሳዊ ሓቂ ዘለዎ ኣወንታዊ ጽልዋ ምስ ረኣኽዎ፡ ስለምንታይ ከም ዝነጸግክዎ ኽሓስብ ጀመርኩ።—ኢሳይያስ 48:17, 18።
“መጽሓፍ ቅዱስ፡ ሓሽሽ ንኸይወስድን ንኸይሸይጥን ጥራይ ዘይኰነስ፡ ዝሓሽኩ ሰብ ንክኸውን እውን ሓጊዙኒ እዩ””
ደድሕሪ እቲ ኣኼባ ኣውራጃ፡ ናብ ክርስትያናዊት ጉባኤ ኽምለስ ወሰንኩ። እቶም ኣሕዋተይ እውን በቲ ኣብቲ ኣኼባ ኣውራጃ ዝረኣይዎ ተደሪኾም፡ ኪምለሱ ወሰኑ። ሰለስቴና ድማ መጽናዕቲ መጽሓፍ ቅዱስ ክንገብር ጀመርና።
ልዕሊ ዅሉ ዝተንከፈትኒ ጥቕሲ መጽሓፍ ቅዱስ፡ ያእቆብ 4:8 እያ ነይራ፣ “ንኣምላኽ ቅረብዎ፡ ንሱ እውን ኪቐርበኩም እዩ” ድማ ትብል። ናብ ኣምላኽ ክቐርብ እንተ ደልየ፡ ህይወተይ ከተዓራሪ ኸም ዘሎኒ ተገንዘብኩ። ሽጋራ ምትካኽን ኣልኮላዊ መስተ ምብዛሕን ሓሽሽ ምውሳድን ካልእ ነገራትን ከቋርጽ ነበረኒ።—2 ቈረንቶስ 7:1።
ነቲ ምስቶም ናይ ቀደም ኣዕሩኸይ ዝነበረኒ ርክብ ኣቋሪጸ፡ ምስ ኣምለኽቲ የሆዋ ተዓራረኽኩ። ብፍላይ እቲ መጽናዕቲ መጽሓፍ ቅዱስ ዚመርሓለይ ዝነበረ ክርስትያን ሽማግለ፡ ኣዝዩ ሓጊዙኒ እዩ። ኵሉ ሳዕ ይድውለለይን ይበጽሓንን ነበረ። ሓደ ኻብቶም ናይ ቀረባ ኣዕሩኸይ ድማ እዩ።
ኣብ ጽድያ 2001፡ ርእሰይ ንኣምላኽ ወፍየ ተጠመቕኩ፣ ክልቲኦም ኣሕዋተይ እውን ተጠምቁ። ኣብ መወዳእታኡ ስድራ ቤትና ኣብ ኣምልኾ የሆዋ ምስ ሓበረት፡ ወለደይን እቲ ንእሽቶ ሓወይን ክሳዕ ክንደይ ከም እተሓጐሱ ኽትግምትዎ ትኽእሉ ኢኹም።
ዝረኸብክዎ ጥቕሚ፦
ስርዓታት መጽሓፍ ቅዱስ ቀያዲ ዀይኑ ይስምዓኒ እኳ እንተ ነበረ፡ ሕጂ ግና ከም መወዳድርቲ ዘይብሉ ዕቝባ ገይረ እየ ዝርእዮ። መጽሓፍ ቅዱስ፡ ሓሽሽ ንኸይወስድን ንኸይሸይጥን ጥራይ ዘይኰነስ፡ ዝሓሽኩ ሰብ ንክኸውን እውን ሓጊዙኒ እዩ።
ኣባል እቲ ዓለምለኻዊ ሕውነት ኣምለኽቲ የሆዋ ናይ ምዃን ፍሉይ መሰል ረኺበ እየ። እዞም ሰባት እዚኦም፡ ንሓድሕዶም ብሓቂ ይፋቐሩ እዮም፣ ንኣምላኽ ድማ ብሓድነት እዮም ዜገልግልዎ። (ዮሃንስ 13:34, 35) ካብቲ ዓለምለኻዊ ሕውነት፡ ነታ ኣዝየ ዘፍቅራን ዘኽብራን ኣድርያን ሰበይተይ ስለ ዝረኸብክዋ፡ ኣዝየ ተባሪኸ እየ። ብሓባር ኴንና ንፈጣሪና ምግልጋልና የሐጕሰና እዩ።
ሕጂ ስስዐ ዝመልኦ ህይወት ኣይኰንኩን ዝነብር ዘለኹ፣ ኣብ ክንዳኡስ፡ ናይ ምሉእ ግዜ ኣገልጋሊ ዀይነ ንኻልኦት ሰባት ብኸመይ ካብ ቃል ኣምላኽ ጥቕሚ ኺረኽቡ ኸም ዚኽእሉ ብፍታው እምህሮም ኣለኹ። እዚ ዕዮ እዚ፡ ዓብዪ ሓጐስ እዩ ዜምጽኣለይ። መጽሓፍ ቅዱስ ንህይወተይ ከም ዝቐየሮ ኣፈይ መሊአ ኽዛረብ እኽእል እየ። ኣብ መወዳእታኡ ናይ ሓቂ ናጽነት ረኺበ እየ።